Raajjein miadhu Covidge recordeh, 2194 meehun positive – Iru\nރާއްޖެއިން މިއަދު ކޮވިޑްގެ ރެކޯޑެއް، 2194 މީހުން ޕޮސިޓިވް\nރާއްޖެއިން އިތުރު 2،194 މީހަކު ކޮވިޑް-19 އަށް ޕޮޒިޓިވް ވެއްޖެ އެވެ. މިއީ ރާއްޖޭގައި އެއްދުވަހެއްގައި އެންމެ ގިނަ ކޯވިޑް-19ގެ ކޭސްތައް ރިޕޯޓުކުރި ދުވަހެެވެ.\nހެލްތު ޕްރޮޓެކްޝަން އެޖެންސީ (އެޗް.ޕީ.އޭ)އިން ހާމަކުރައްވާފައިވާ އެންމެފަހުގެ ތަފާސްހިސާބުތައް ދައްކާގޮތުން ފާއިތުވި 24 ގަޑިއިރުގައި ނެގި ސާމްޕަލްތަކުގެ ތެރެއިން ޕޮޒިޓިވްވެފައިވަނީ 691 މީހުންނެވެ. މީގެތެރޭގައި 1،698 މީހުންނަކީ މާލޭ ސަރަހައްދުން ބަލި ޖެހުނު މީހުނެވެ. މިއަދު ޕޮޒިޓިވި މީހުންގެ ތެރެއިން 467 މީހުން ޕޮޒިޓިވްވީ އަތޮޅުތަކުގެ ތެރެއިންނެވެ. ރިސޯޓަކުންވެސް 29 މީހަކު ޕޮޒިޓިވްވެފައިވެއެވެ. މިއާއެކު ރާއްޖޭގައި މިހާތަނަށް ކޯވިޑް-19އަށް ޕޮޒިޓިވްވެފައިވާ މީހުންގެ ޖުމްލަ ޢަދަދު މިވަނީ 50،802އަށް އަރާފައެވެ.\nމިވަގުތު 20،276 މީހަކަށް އަންނަނީ ފަރުވާދެމުންނެވެ. މީގެ ތެރޭގައި 18 އަހަރުން ދަށުގެ 558 ކުއްޖަކާއި، 65 އަހަރުން މަތީގެ 91 މީހުން ހިމެނެއެވެ. މީގެތެރެއިން 280 މީހަކަށް ފަރުވާދެމުން އަންނަނީ ހޮސްޕިޓަލްތަކުގައި އެޑްމިޓްކޮށްގެންނެވެ.\nއެޑްމިޓްކޮށްގެން ފަރުވާދޭ މީހުންގެ ތެރެއިން 16 މީހަކަށް އައިސީޔޫގައި ފަރުވާދެމުންދާއިރު، މީގެ ތެރެއިން 8 މީހަކަށް ފަރުވާދެނީ ވެންޓިލޭޓަރުގެ އެހީގައެވެ.\nވޭތުވެދިޔަ 24 ގަޑިއިރުގެތެރޭގައި 759މީހުން ވަނީ މިބަލިން ރަނގަޅުވެފައެވެ. މިއާއެކު ބަލިން މުޅިން ރަނގަޅުވި މީހުންގެ ޢަދަދުވަނީ 30،403 އަށް އަރާފައެވެ. ފާއިތުވި 24 ގަޑިއިރުގެ ތެރޭގައި 7259 ސާމްޕަލެއްވަނީ ކޯވިޑް-19އަށް ޓެސްޓުކޮށްފައެވެ. ކޯވިޑް ބަލީގައި ރާއްޖެއިން މިހާތަނަށް 114މީހުންވަނީ ނިޔާވެފައެވެ.


ދިރާގު އެމް.އެން.ޔޫ.އެސް.ޔޫ ފުޓްސަލް ފިއެސްޓާގެ ކުއާޓަރ ފައިނަލަށް ދާ ޓީމުތައް މިރޭ ޔަގީން ވާނެ… – MNUSU\nދިރާގު އެމް.އެން.ޔޫ.އެސް.ޔޫ ފުޓްސަލް ފިއެސްޓާގެ ކުއާޓަރ ފައިނަލަށް ދާ ޓީމުތައް މިރޭ ޔަގީން ވާނެ…\nމިދިޔަ ހަފްތާ ބުރާސްފަތީގައި ފެށުނު އެމް.އެން.ޔޫ.އެސް.ޔޫ ފުޓްސަލް ފިއެސްޓާގެ ކުއާޓަރ ފައިނަލަށް ދާ ޓީމުތައް މިރޭގެ މެޗުތަކަށްފަހު ޔަގީންވާނެއެވެ. މިހާރު ގުރޫޕް ސްޓޭޖުގެ އެންމެ ފަހު މެޗުތައް ކުރިއަށްދާއިރު މިމުބާރާތުގެ ފޯރިވަނީ ގަދަވެފައެވެ.\nރޭވެސް ވަނީ ފޯރިގަދަ މެޗުތަކެއް ކުޅެފައެވެ. އެގޮތުން އަންހެން ޑިވިޝަންގެ މެޕްސް ކޮލެޖާއި އެފް.އެޗް.އެސް ބައްދަލުކުރި މެޗު ނިމިގެންދިޔައީ 1-1 ގެ ނަތީޖާއަކުން އެއްވަރުވެގެންނެވެ. އެފް.އެޗް.އެސް ގެ ޖާރޒީ ނަންބަރ 10މަރިޔަމް މަލްސާ މިމެޗުގެ ”ކުއީން އޮފް ދަ މެޗް“ ހާސިލްކޮށްފައިވެއެވެ. އަދި އެމް.އެން.ޔޫ.ބީ.އެސް އާއި ފްލިސް ކުޅުނުއިރު 0-1 ގެ ނަތީޖާއިން ފްލިސް ވަނީ ކުރިހޯދާފައެވެ. މި މެޗުގެ އެންމެ މޮޅު ކުޅުންތެރިޔަކަށް ފްލިސްގެ ޖާރޒީ ނަންބަރ 13 ޝައުފާ އިބްރާހިމް ހޮވިފައިވެއެވެ.\nފިރެހެން ޑިވިޝަން އިން ފެސްޓު އަދި ފްލިސް ވާދަކުރިއިރު 9-3 ގެ ނަތީޖާއިން ފެސްޓުވަނީ މޮޅުވެފައެވެ. މި މެޗުގައި އެންމެ މޮޅު ކުޅުމެއް ދައްކާފައިވަނީ ފެސްޓުގެ ޖާރޒީ ނަންބަރ9ތޮލާލް ނަސީރެވެ. އަދި މެޕްސް އިންޓަރނޭޝަނަލް ހައި ސްކޫލް އާއި ކްލިކް ކޮލެޖު ބައްދަލު ކުރި މެޗުން 1-4 ގެ ނަތީޖާ އިން ކްލިކް ކޮލެޖްވަނީ މެޗު ކާމިޔާބު ކޮށްފައެވެ. މި މެޗުގެ “ މޭން އޮދް ދަ މެޗު“ ލިބިފައިވަނީ ކްލިކް ކޮލެޖުގެ ޖާރޒީ ނަންބަރ 12 އިބްރާހިމް ހަސީބުއަށެވެ.\nކްލިކް ކޮލެޖުގެ އަންހެން ޓީމާއި އެފް.އީގެ އަންހެން ޓީމު ކުޅުނު މެޗު ބޮޑު ތަފާތަކުން ކްލިކް ކޮލެޖު ވަނީ މެޗު ކާމިޔާބު ކޮށްފައެވެ. އެގޮތުން 12 ގޯލް ކްލިކް ކޮލެޖުން ޖަހާފައިވާއިރު އެފް.އީ އަށް އެއްވެސް ގޯލެއް ޖެހިފައި ނުވެއެވެ. ކްލިކް ކޮލެޖުގެ ޖާރޒީ ނަންބަރ6ފަރާ އަހުމަދު ވަނީ އެންމެ މޮޅު ކުޅުންތެރިޔަކަށް ހޮވިފައެވެ. މީގެ އިތުރުން އެފް.އެޗް.އެސް އަދި އެމް.އައި ކޮލެޖު ކުޅުނު މެޗުން 2-1 ގެ ނަތީޖާއިން އެފް.އެޗް.އެސް ވަނީ މޮޅުވެފައެވެ. މި މެޗުގައި އެންމެ މޮޅު ކުޅުމެއް ދައްކާފައިވަނީ އެފް.އެޗް.އެސް ގެ ޖާރޒީ ނަންބަރ 10 އަހުމަދު އަތީފެވެ.\nމެޕްސް ކޮލެޖު އަދި އެފް.އީ ކުޅުނު މެޗުން 9-0 ގެ ނަތީޖާއިން މެޕްސް ކޮލެޖުވަނީ ކުރިހޯދާފައެވެ. މި މެޗުގެ “ މޭން އޮފް ދަ މެޗު“ ހާސިލް ކޮށްފައިވަނީ މެޕްސް ކޮލެޖުގެ ޖާރޒީ ނަންބަރ 10 ސަމާހް ޝަރީފް އެވެ. އަދި އައި.ޔޫ.އެމް އާއި އެވިޑް ކޮލެޖު ވާދަކުރި އިރު 1-3 ގެ ނަތީޖާއިން އެވިޑް ކޮލެޖު ވަނީ މެޗު ކާމިޔާބުކޮށްފައެވެ. އެވިޑް ކޮލެޖުގެ ޖާރޒީ ނަންބަރ 10 ޖުމައިލް ޖަމީލްއަށް ވަނީ “ މޭން އޮފް ދަ މެޗު“ ލިބިފައެވެ.\nއެމް.ބީ.އެސް އާއި ސައިރިކްސް ކޮލެޖު ބައްދަލު ކުރި މެޗުން 2-5 ގެ ނަތީޖާއިން ސައިރިކްސް ކޮލެޖު ވަނީ މޮޅުވެފައެވެ. މި މެޗުގައި އެންމެ މޮޅު ކުޅުމެއް ދެއްކީ ސައިރިކްސް ކޮލެޖުގެ ޖާރޒީ ނަންބަރ 10 އަހުމަދު ސާމިހުއެވެ. އަދި ޕޮލީޓެކްނިކް އާއި ސީ.އެފް.އެސް ކުޅުނުއިރު 1-1 ގެ ނަތީޖާއިން ވަނީ ދެޓީމް އެއްވަރުވެފައެވެ. މިމެޗުގެ އެންމެ މޮޅު ކުޅުންތެރިޔަކަށް ހޮވިފައިވަނީ ޕޮލީޓެކްނިކްގެ ޖާރޒީ ނަންބަރ 10 އަލީ ޖަމްހަދު އެވެ.\nމިއަދު ކުޅުނު މެޗުތަކަށް ބަލާއިރު ހެނދުނު ވަނީ އަންހެން ޑިވިޝަންގެ ވިލާ ކޮލެޖް އަދި އެފް.އެޗް.ޓީ.އެސް ކުޅެފައެވެ. 13-0 ގެ ބޮޑު ކުރިއެރުމަކުން ވިލާ ކޮލެޖު ވަނީ މެޗު ކާމިޔާބު ކޮށްފައެވެ. މިމެޗުގެ އެންމެ މޮޅު ކުޅުންތެރިޔަކަށް ވިލާ ކޮލެޖުގެ ޖާރޒީ ނަންބަރ7އައިޝަތު އީމާން ވަނީ ހޮވިފައެވެ. އަދި ސައިރިކްސް ކޮލެޖާއި އެސް.އެން ބައްދަލު ކުރި މެޗުން 4-2 ގެ ނަތީޖާއިން ސައިރިކްސް ކޮލެޖު ވަނީ މޮޅުވެފައެވެ. މިމެޗުގައި އެންމެ މޮޅު ކުޅުމެއް ދެއްކީ ސައިރިކްސް ކޮލެޖުގެ ޖާރޒީ ނަންބަރ5މަރިޔަމް ވަފާއެވެ.\n”ކުއީން އޮފް ދަ މެޗް“ އެވޯރޑު ހަވާލު ކުރުން | ފޮޓޯ: އެމް.އެން.ޔޫ.އެސް.ޔޫ\nއަދި ހަވީރު ކުޅުނު މެޗުތަކަށް ބަލާއިރު މެޕްސް ކޮލެޖާއި ވިލާ ކޮލެޖު ކުޅުނު މެޗުން 2-1 ގެ ނަތީޖާއިން މެޕްސް ކޮލެޖު ވަނީ މޮޅުވެފައެވެ. މިމެޗުގެ އެންމެ މޮޅު ކުޅުމެއް ދެއްކީ މެޕްސް ކޮލެޖުގެ ޖާރޒީ ނަންބަރ7ނާއިފް މުހައްމަދެވެ. އެފް.އެޗް.ޓީ.އެސް އަދި އެފް.އީ ކުޅުނު މެޗުން 6-0 ގެ ނަތީޖާއިން އެފް.އެޗް.ޓީ.އެސް ވަނީ މެޗު ކާމިޔާބު ކޮށްފައެވެ. މިމެޗުގެ “ މޭން އޮފް ދަ މެޗު“ ލިބިފައި ވަނީ އެފް.އެޗް.ޓީ.އެސް ގެ ޖާރޒީ ނަންބަރ9އަހުމަދު ހުނައިފް އަށެވެ.\nއަންހެން ޑިވިޝަންގެ ސީ.އެފް.އެސް އާއި އެފް.އެޗް.އެސް ކުޅުނު މެޗުން 1-2 ގެ ނަތީޖާއިން އެފް.އެޗް.އެސް ވަނީ މޮޅުވެފައެވެ. އަދި މި މެޗުގެ އެންމެ މޮޅު ކުޅުންތެރިއަކަށް ހޮވިފައިވަނީ އެޓީމުގެ ޖާރޒީ ނަންބަރ7ޒިޔާދާ މުހައްމަދެވެ. އެމް.އައި އަދި ފްލިސް ކުޅުނު އިރު 1-0 ގެ ނަތީޖާއިން އެމް.އައި ކޮލެޖު ވަނީ މޮޅުވެފައެވެ. މިމެޗުގެ ”ކުއީން އޮފް ދަ މެޗު“ ލިބިފައިވަނީ އެމް.އައި ކޮލެޖުގެ ޖާރޒީ ނަންބަރ 14 ހައްވާ ލީނާ އަށެވެ.\nމިރޭ 8 ޖަހާއިރު ގުރޫޕް ސްޓޭޖުގެ އެންމެ ފަހު މެޗުތައް ފެށިގެން ދާނެއެވެ. މިމެޗުތަކުގެ ނަތީޖާ ލިބުމުން ކުއާޓަރ ފައިނަލަށް ދާ ޓީމުތައް ޔަގީން ވާނެއެވެ.


ލީކުވި އޯޑިއޯ ތަހުގީގުކޮށްދިނުމަށް ޕީޖީގައި އެދިއްޖެ\n14 ސެޕްޓެންބަރު 2021 - 23:45 0\nޕްރޮސިކިއުޓާ ޖެނެރަލް ހުސައިން ޝަމީމް: އިދިކޮޅު ކޯލިޝަނުން ވަނީ ޝަމީމާ ބައްދަލު ކުރަން އެދިފައި-- ފޮޓޯ: ހުސައިން ޝަޔާހް/ އަދަދު\nކުރީގެ ރައީސް އަބްދުﷲ ޔާމީންގެ މައްޗަށް ހުކުމް ކުރެއްވި ފަނޑިޔާރުންނަށް ސަރުކާރުން ނުފޫޒު ފޯރުވާފައިވާ ކަމަށް ބުނެ ލީކް ވެފައިވާ އޯޑިއޯގެ މައްސަލަ، ސުޕްރީމް ކޯޓުގައި އޮތް ޔާމީންގެ އިސްތިއުނާފުގެ މައްސަލަ ނިމުމުގެ ކުރިން ތަހުގީގު ކޮށް ނިންމައި ދިނުމަށް އިދިކޮޅު ކޯލިޝަނުން ޕްރޮސިކިއުޓާ ޖެނެރަލްގެ ކިބައިން މިއަދު އެދިއްޖެ އެވެ.\nއެމްއެމްޕީއާރްސީގެ މައްސަލައިގައި ރައީސް ޔާމީންގެ މައްޗަށް ކަޅު ފައިސާ ދޮވުމުގެ ކުށް ސާބިތުވެ ޖަލަށްލުމަށް ހުކުމްކޮށްފައި ވަނީ ނޮވެމްބަރު 8، 2019 ގަ އެވެ. ފަސް ފަނޑިޔާރުންގެ ބެންޗަކުން ބެއްލެވި އެ ޝަރީއަތުގެ އިންސާފުވެރިކަމާމެދު ސުވާލު އުފައްދާފައި ވަނީ މައްސަލަ ބެއްލެވި ތިން ފަނޑިޔާރެއްގެ އަޑު ހިމެނޭ ކަމަށް ބުނާ އޯޑިއޯތަކެއް ލީކުވުމާއެކު އެވެ.\nއެ މައްސަލަ ޖުޑީޝަލް ސާވިސް ކޮމިޝަނުން އަދި ފުލުހުންގެ އިދާރާއިން ބަލަމުންދާއިރު އެ ސުވާލު އުފެދިގެން އުޅޭ ފަނޑިޔާރުން ކަމަށްވާ އަހުމަދު ސަމީރާއި އަލީ އާދަމާއި ހުސެއިން ފާއިޒު ރަޝާދު ވަނީ އޯޑިއޯތަކަކީ ސައްހަ އެއްޗެހި ނޫން ކަމަށް ވިދާޅުވެފަ އެވެ.\nއިދިކޮޅު ކޯލިޝަން ހިންގެވުމާ ހަވާލުވެ ހުންނެވި އަބްދުއްރަހީމް އަބްދުﷲ ސޮއި ކުރައްވައި ޕީޖީ ހުސައިން ޝަމީމަށް ފޮނުއްވި ސިޓީގައި އެދިފައިވަނީ ލީކުވެގެން އުޅޭ އޯޑިއޯތަކުގެ ފޮރެންސިކް ތަހުލީލަކާއި އެކު މިނިވަން އިންސާފުވެރި އަދި ފުރިހަމަ ތަހުގީގެއް ހިންގަވާ ދެއްވާ އެއޯޑިއޯ ތަކުގެ އަސްލު ދެނެގަތުމަށްޓަކައި ކުރަން ޖެހޭ މަސައްކަތްތައް ކުރިއަށް ގެންގޮސް ދިނުމަށެވެ.\n"މިކަމަކީ މިހާރު ސުޕްރީމް ކޯޓުގައި ހިނގަމުންދާ އެމަނިކުފާނުގެ އިސްތިއުނާފްގެ މައްސަލަ ނިމުމުގެ ކުރިން ކުރެވެން ޖެހޭ ކަމެއްކަމުގައި މިކޯލިޝަނުން ދެކޭތީ، އެކަން އަވަސް ކޮށްދެއްވުމަށް ވެސް ދެންނެވިން،" ސިޓީގައިވެ އެވެ.\nއޭގެ އިތުރުން އެ މައްސަލައާ ގުޅިގެން އިތުރު މައުލޫމާތު ހިއްސާ ކުރުމަށް ބޭނުންވާތީ ޝަމީމާ އެ ކޯލިޝަންގެ އިސްވެރިންނާ ބައްދަލު ކުރުމަށް ފުރުސަތު ދިނުމަށް ވެސް ސިޓީގައި އެދިފައިވެ އެވެ.\nލީކްވި އޯޑިއޯތަކުގައި އެ ބޭފުޅުން ވާހަކަ ދައްކަވާފައިވަނީ ޔާމީނަށް އިއްވި ހުކުމާ ގުޅޭ ގޮތުންނެވެ. އެގޮތުން، ގާޒީ ފާއިޒު ކަމަށް ބެލެވޭ މީހާ ވަނީ އެ ހުކުމާ ގުޅިގެން އެކި ކަހަލަ ނުފޫޒުތައް އޮތް ކަމަށް ދޭހަވާ ފަދައިން ވާހަކަ ދައްކަވާފަ އެވެ.\nއެ އޯޑިއޯތައް ލީކުވުމާއެކު އިދިކޮޅުން ދަނީ ކަންބޮޑުވުންފާޅުކޮށް ސަރުކާރަށް ބޮޑެތި ފާޑުކިޔުންތައް އަމާޒުކުރަމުންނެވެ.


UPDATE: Test kurevey varu ithuru nukurevey naa surge ayas neyngeyne:HPA | Mihaaru\nޚަބަރު / ޑރ. އިބްރާހިމް އަފްޒަލް (އެޗްޕީއޭ)\nޓެސްޓުކުރެވޭ ވަރު އިތުރު ނުކުރެވޭ ނަމަ ސާޖް އަޔަސް ނޭނގޭނެ: އެޗްޕީއޭ\nމިރޭގެ މީޑިއާ ބްރީފިންގައި ޑރ. އަފްޒަލް ވާހަކަ ދައްކަވަނީ. އޭނާ ވިދާޅުވީ މިމަހު ފަހުކޮޅު އަންނާނެ ކަމަށް ލަފާކޮށްފައިވާ ސާޖް އައިަކަން ކަށަވަރު ކުރެވޭނީ ޓެސްޓް ކުރެވޭ ވަރު އިތުރުކޮށްގެން ކަމަށް.\n13 މެއި 2020 - 02:26\nރާއްޖޭގައި ކޮވިޑް-19 އަށް ޓެސްޓް ކުރެވޭ ވަރު އިތުރު ނުުކުރެވޭ ނަމަ އެ ބަލީގެ "ސާޖެއް" (ކުއްލި އިތުރު ވުމެއް) އަޔަސް ނޭނގި ހިނގައިދާނެ ކަމަށް ހެލްތު ޕްރޮޓެކްޝަން އެޖެންސީން މިރޭ ބުނެފި އެވެ.\nނެޝަނަލް އިމަޖެންސީ އޮޕަރޭޝަން ސެންޓަރުގައި ބޭއްވި ޕްރެސް ބްރީފިން އެއްގައި "މިހާރު"ން ކުރި ސުވާލަކާ ގުޅިގެން އެޗްޕީއޭގެ އެޕިޑެމިއޮލޮޖިސްޓް ޑރ. އިބްރާހީމް އަފްޒަލް ވިދާޅުޥީ މިމަސް ނިމޭ އިރު އަންނާނެ ކަމަށް ލަފާކޮށްފައިވާ ސާޖް އައިކަން ނުވަތަ ނޫންކަން ޔަގީން ކުރެވޭނީ ޓެސްޓް ކުރެވޭ މިންވަރު އިތުރު ކުރެވިގެން ކަމަށެވެ. ޓެސްޓް ނުކުރެވި އެކަން ނުފެނިދާނެ ސަބަބަކީ ރާއްޖޭގައި ކޮވިޑް-19 އަށް ޕޮޒިޓިވް ވާ މީހުންގެ ތެރެއިން ގިނަ މީހުންގެ ފަރާތުން ބަލީގެ އަލާމާތް ނުފެންނާތީ ކަމަށް ވިދާޅުވި އެވެ.\nއޭނާ ވިދާޅުވި ގޮތުގައި ރާއްޖޭގައި ކޮވިޑަށް ޕޮޒިޓިވްވާ މީހުންގެ ގާތްގަނޑަކަށް ދެބައިކުޅަ އެއްބައިމީހުންގެ ފަރާތުން ބަލީގެ އަލާމާތެއް ނުފެނެ އެވެ.\n"ޓެސްޓިން އިތުރުކުރެވިއްޖެއްޔާ އަޅުގަނޑުމެންނަށް ބޮޑަށް ޔަގީންކަމެއް ލިބޭނެ ޓްރޫ ސާޖް އަައީތޯ ނާދޭތޯ. އެއީ އެއް ކަމެއް. އެހެން ނަމަވެސް އަޅުގަނޑުމެންގެ ޓެސްޓިން ކެޕޭސިޓީ އިތުރު އެހާތަނަށް ނުކުރެވި އޮވެއްޖެއްޔަކާ އަޅުގަނޑުމެންނަކަށް ހަގީގަތުގައެއް ނޭނގޭނެ މިބުނާ ސާޖް އަތުވެއްޖެތޯ ނާދޭތޯ، ސިމްޕްޓަމެޓިކް މީހުން މަދު އިރަކު އިނގޭތޯ،" އަފްޒަލް ވިދާޅުވި އެވެ.\nއޭނާ ވިދާޅުވީ މިމަހުގެ ފަހުކޮޅު ބަލިޖެހޭ މީހުންގެ އަދަދު އިތުރުވެދާނެ ކަމަށް ކުރިން ބަލާފައިވާ ،މިންވަރަށް ވުރެ މަދު ވުމަކީ ވެސް ހަމަ އެކަށީގެންވާ ކަމެއް ކަމަށެވެ. އެގޮތަށް ކަންތައް ވާނީ އޭނާ ވިދާޅުވި ގޮތުގައި ރައްކާތެރިކަމުގެ ފިޔަވަޅުތަކަށް މީހުން ފަރުވާތެރިވާ މިންވަރު އިތުރުވެއްޖެ ނަމަ އެވެ. އެގޮތުން ލޮކްޑައުންގެ ފިޔަވަޅަށް މީހުން ކަމޭ ހިތާ މިންވަރާއި ސާފުތާހިރު ކަމުގެ ގޮތުން ގެންގުޅޭ އާދަކާދައަށް ބަދަލު އަންނަ ވަރަކަުން ބަލި ފެތުރޭ މިންވަރަަށް ވެސް ބަދަލު އަންނާނެ ކަަމަށް ވެސް އޭނާ ވިދާޅުވި އެވެ.\n"އެހެންވީމާ އެކަށީގެންވޭ ހަމަ އަޅުގަނޑުމެންގެ ކޮމްޕްލަޔަންސް ރަނގަޅު ވެއްޖެއްޔާ ހަމަ ޓްރޫކޮށް ވެސް އަޅުގަނޑުމެންގެ ވެލިއުސް ތަންކޮޅެއް ދަށަށް ދިއުން،" އަފްޒަލް ވިދާޅުވި އެވެ.\nއެޗްޕީއޭއިން އެންމެ ފަހުން އަންދާޒާކޮށްފައިވާ ގޮތުގައި މިމަސް ނިމޭ އިރު ރާއްޖޭގައި ކޮވިޑް-19 ގެ ޕީކަށް (އެއްފަހަރާ އެންމެ ގިނަ ބަލި މީހުން ތިބޭ ހިސާބަށް) ދާނެ އެވެ. އެގޮތުން އެހާ ތަނަށް ދާއިރު އެއް ފަހަރާ 6000 މީހުންނަށް ބަލި ޖެހިފައި ތިބޭނެ ކަމަށް ވަނީ ލަފާކޮށްފަ އެވެ.\nރާއްޖޭގައި އެ ބައްްޔަށް ޓެސްޓް ކުރެވޭ ވަރު އިތުރު ކުރަން ކުރާ މަސައްކަތާ ބެހޭ ގޮތުން މިރޭގެ މީޑިއާ ބްރީފިން ގައި އެންއީއޯސީގެ ތަރުޖަމާން މުހައްމަދު މަބްރޫކް އަޒީޒް ވިދާޅުވީ މިހާރު ގެންނަން މަސައްކަތްކުރާ މެޝިންތައް ގެނައުމުން ދުވާލަކު ޓެސްޓް ކުރެވޭ ސާމްޕަލްގެ އަދު 1000 އަކަށް ވުރެ އިތުރުކުރެވޭނެ ކަމަށެވެ.\nސިއްހަތު ސިއްހީ ކުއްލި ނުރައްކަލުގެ ހާލަތު ޑރ. އިބްރާހިމް އަފްޒަލް (އެޗްޕީއޭ) ބަލިތައް\n17 ކޮމެންޓް, 16 ރިއެކްޝަންސް\nފުރަތަމަ ދުވަހުން ފެށިގެން ދައްކަންޖެހޭ ވާހަކަ އަދިކިރިޔާ މިފެށީ...ހުޅުހިފީމަ\nޑރ. ޝީނާ ހަޤީޤަތް ހާމަކޮށްދިނީމަ ދެންތިބޭ މީހުން މި ރައްޔިތުންނަށް ސުރުހީވެސް އަޅާދެނީ. ހާލަތު ރަނގަޅަށް ބަޔާންކޮށްދެއްވުމުގައި ޑރ. ޝީނާ ވަރެެއްނެތް. އެހެންވެގެން ބުނަނީ މިގައުމުގެ ހަޤީޤީ ބަތަލުންނަކީ ގައުމުގެ އަންހެން ދަރިންނޭ\nތިޔަތަނައް އެރު މުގެ ކުރީގަ ކުރީދުވަހު ކިޔުނުއެއްޗަކާ، މިއަދު ކިޔަންވީ އެއްޗަކާ، މިކުރާކަ މަކާ، ކުރަންވީކަ މެއް ސާފުވެގެން އަންނަނަ މަ ގައި މުވެސް އަޑުއަހާ މީހުންގެ ބޮލައް އެނބުރުންނޭރީސް.\nމިކިޔާއެއްޗެއް ސާފުވޭތޯ؟ ސާޖް އާއި މިގުޅެނީ ބައްޔަކާއި ނޫންކަމާއި، އެއީ ކުރާ ޓެސްޓްތަކާއި ގުޅިފައިވާ ކަމެއްކަން މިވަރުން ސާފުވާންވާނެ. ތިޔަ ސާޖެއް އައިކަން ނޭގުނިއްޔާ މާރަނގަޅުވާނެ.\nމިހެން މިބުނަނީނީވެސް ހަމަ މިމީހުން. ހީހީ ހަލާކުވެދާނެ.\nރަނގަޅީވެސް ސާޖް އައިސް ނޭނގި، މީހެއްގެ ފުރާނަވެސް ނުގެއްލި، ފަރުވާދޭން ތިބި މީހުންނާ ތަކެއްޗައް ނުތަކާވަރުނުވެ ސާޖް ނިމި ފައިބައިގެން ދިޔައިއްޔާ.\nޑރ. ރާމީ ހަސަން ނިއުޔޯކް/އެމެރިކާ\nވުހާން ގެ 11 މިލިއަން މީހުންނަށް 10 ދުވަހުގެ ތެރޭގައި ޓެސްޓް ކޮށް ނިންމުމަށް ޗައިނާ ސަރުކާރުން މިއަދު ނިންމައިފި. މިހާވަރު ނުކުރެވުނަސް ސަރުކާރުގެ ޤާބިލިއްޔަތު ހުރި މިންވަރަކުންނާއި އައު މެޝިތައް ލިބުނު ލިބުނުހެން ވުހާނު ގޮތަށް އާބާދީގެ ބޮޑުބައަކަށް އަމާޒު ކުރެއްވުން ވަރަށް ވެސް މުހިއްމު.\nވެވުނު މިންވަރަކުން މަސައްކަތްކުރޭ. ހެޔޮ ނިޔަތުގައި ކުރާކަންތަގު ހެޔޮ ނަތީޖާ ﷲ ދައްކަވާނެ.\nތިބޭފުޅުން ތި ހުރިހާ އެއްޗެއް ވެސް ތި ކިޔަނި.\nވިރާސީރަސްކަމުގައި އޮތްހާލަތާއި މަލްޓިޕާޓީ ޑިމޮކްރެޓިކް ވެރިކަމެއް ހިގާ 21 ވަނަ ޤަރުނާއި ހުރިތަފާތެއް ދިވެހިރާއްޖޭގެ ވެރިކަންކުރުމުގެވައްޓަފާޅިން އަދިވެސް ފެންނާކަށްނެތް. # އޭރު މުޅިދައުލަތުން ހޭދަކޮށްގެން "ރަދުންގެ ރަށް" ހިމާޔަތްކުރަން ރަށްރަށުންމީހުންގެނެސް އަޅުމަސައްކަތްކުރުވާ ރަށުގެވަށައިގެން ފާރުރާނާ ބަޑި ބުރުޒު ބެހެއްޓި. ރަށަކަށްކަމެއްކޮށްދޭނީ ރަސްގެފާނަށް ކުރުނީސްކޮށް ފައިގަބޮސްދީ އެވަރުންވެސް ރަސްގެފާނަށް "ފެނިވަޑައިގަތް" މިންވަރަކަށް. މިއަދުވެސްއެގޮތް.\nމިހިރަ ކަމެއްދޯ. އަދިވެސް ވާހަކަ މި ދައްކަނީ އައްޑޫ ހުވަދޫ މީހުން ބަޣާވާތް ކުރި ޒަމާނުގައި ވާހަކަ ދެއްކި ގޮތަށް. މިހާރު އެކަން ނިމި އައްޑޫ މީހުންވެސް ތިކަމުން އަރައިގެން އެ އިރެއްގައި އޮތް ސަރުކާރަކާ އެކީ މަސައްކަތް ކުރަންވެއްޖެ. މޭޔަރު ސޯބެމެން 10 އަހަރު ކައުންސިލް ގޮނޑި ލިބުނީމަވެސް ނިންމާލީ ތިޔަފަދަ ގޮތަކަށް. ކޮން ކަމެއްތޯ އެ މީހުންނަށް ހާސިލުވީ؟ ލަދުގަންނަންޖެހޭ މިއަދު.


Kuhli nurahkalu ge haalathu nimumun Majlis fashaane: Nihan\nކުއްލި ނުރައްކަލުގެ ހާލަތު ނިމުމުން މަޖިލީސް ފަށާނެ: ނިހާން\nނޫސްވެރިންގެ ބައްދަލުވުމެއްގައި ނިހާން ވާހަކަ ދައްކަވަނީ - އަހުމަދު ޝުރާއު | އަވަސް\nކުއްލި ނުރައްކަލުގެ ހާލަތު ނިމުމާއެކު ރައްޔިތުންގެ މަޖިލީހުގެ ޖަލްސާތައް ފަށާނެ ކަމަށް ޕީޕީއެމްގެ ޕީޖީ ލީޑަރު އަދި ވިލިމާލޭ ދާއިރާގެ މެންބަރު އަހުމަދު ނިހާން ހުސެއިން މަނިކު ވިދާޅުވެއްޖެ އެވެ.\nމަޖިލީހުގެ ގަވައިދުގައިވާ ގޮތުން އަހަރުގެ ފުރަތަމަ ޖަލްސާ ފެބްރުއަރީ މަހުގެ ފުރަތަމަ ހަފްތާގެ ތެރޭގައި ބާއްވަން ޖެހެ އެވެ. އަދި މަޖިލީހުން މި މަހުގެ ފަސް ވަނަ ދުވަހު ރިޔާސީ ބަޔާން އިއްވާ ޖަލްސާ ބާއްވަން ނިންމާފައި ވަނިކޮށް 1 ފެބްރުއަރީގައި އައި ސުޕްރީމް ކޯޓުގެ ހުކުމަށް ފަހު މިއަދާ ހަމަޔަށް އައި އިރު ވެސް ޖަލްސާއެއް ނުބާއްވަ އެވެ.\nއެކަމާ ގުޅިގެން "އަވަސް" އިން ކުރި ސުވާލަކަށް ޖަވާބު ދެއްވަމުން ނިހާން ވިދާޅުވީ މި މަހު ފަސް ވަނަ ދުވަހު ޖަލްސާ ފެށުމަށް ނިންމާފައިވީ ނަމަވެސް 1 ފެބްރުއަރީގެ އަމުރާ ގުޅިގެން މަޖިލީހާއި ގައުމުގެ ސަލާމަތީ ކަންކަން އޮތީ ސީރިޔަސް ހާލަތެއްގައި ކަމަށާއި އެހެންކަމުން ޖަލްސާ ފަސްކޮށްފައިވާ ކަމަށެވެ. އަދި މިހާރު އޮތް ކުއްލި ނުރައްކަލުގެ ހާލަތު ދިޔުމުން ޖަލްސާތައް ފަށައި ރިޔާސީ ބަޔާން އިއްވުން އޮންނާނެ ކަމަށް ނިހާން ވިދާޅުވި އެވެ. -- ކުއްލި ނުރައްކަލުގެ ހާލަތު ނިމޭނީ އަންނަ އަންގާރަ ދުވަހަށެވެ.\n"މިހާރު މި އޮތް ހާލަތުން ވާނީ ވެސް މިކަހަލަ ގޮތެއް، ސަލާމަތީ ސަބަބުތަކާ ހެދި ޖަލްސަތައް ނުފެށި އޮތީ، ނަމަވެސް މި ހާލަތުން އަރައިގަތުމުން އަލުން ޖަލްސާތައް ފަށާނަން،" ނިހާން ވިދާޅުވި އެވެ.\n1 ފެބްރުއަރީގެ އަމުރާ ގުޅިގެން ޖަލްސާތައް ނުފަށާ އޮތް އިރު އެ އަމުރުގައި އިދިކޮޅު 12 މެންބަރުންގެ ގޮނޑި ނުގެއްލޭ ކަމަށް ވަނީ ނިންމައިފަ އެވެ. އަދި މަޖިލީހުގެ އަމީންއާންމް އިސްތުއުފާ ދެއްވުމުގެ ކުރިން ވަނީ އެ މެންބަރުންނަށް ޖަލްސާތަކުގައި ބައިވެރިވެވޭނެ ކަމަށް ވިދާޅެވެފަ އެވެ. ނިހާން ވިދާޅުވީ މަޖިލީހުގެ ޖަލްސާތައް އަލުން ފަށާއިރު ކޮންމެ ފަޅިއެއްގައި މެޖޯރިޓީ އޮތަސް އެއްވެސް މަސައްކަތަކަށް ހުރަހެއް ނޭޅޭނެ ކަމަށެވެ.\nކުއްލި ނުރައްކަލުގެ ހާލަތު 1 ފެބުރުއަރީގެ އަމުރު ރައްޔިތުންގެ މަޖިލިސް + އަހުމަދު ނިހާން ހުސައިން މަނިކު\nބޮޑު ގައުމުތަކާ ނިހާންކުރީ ކުޑަ ސުވާލެއް!


Moonu huthuruvee plastic surgery in neh noon: Koena Mitra\nމޫނު ހުތުރުވީ ޕްލާސްޓިކް ސާޖަރީންނެއް ނޫން: ކޮއެނާ\nކޮއެނާ ކުރީ ހުރި ގޮތާއި މިހާރު ހުރި ގޮތް (ކ)\nކޮއެނާ މިތުރާ ސްކޫލް ދައުރުއްސުރެ މޮޑެލް ކުރުމުގެ މަސައްކަތް ވަނީ ފަށާފަ އެވެ. އެހާ ޅަ އިރުއްސުރެ އިޝްތިހާރު ތަކުގަޔާއި މިއުޒިކް ވީޑީއޯ ތަކުގައި ކޮއެނާ ބައިވެރިވާން ފެށި އެވެ. އޭނާ ބޮލީވުޑަށް ތައާރަފުވީ "މުސާފިރް" ކިޔާ ފިލްމަކުންނެވެ. މި ފިލްމުގައި ކޮއެނާ އާއެކު އަނިލް ކަޕޫރާއި ސަންޖޭ ދަތު އަދި ސަމީރާ ރެޑީ މި ފިލްމުގައި ހަރަކާތްތެރިވި އެވެ.\nއޭގެ ފަހުން ވެސް ބައެއް ފިލްމުތައް ކޮއެނާ ކުޅެފައިވެ އެވެ. އޭރުގެ ފިލްމުތަކުގައި ކޮއެނާ ފެނިފައި ވަނީ ވަރަށް ރީތި ބަތަލާއެއްގެ ގޮތުގަ އެވެ. ނަމަވެސް މީގެ 12 އަހަރު ކުރިން އޭނާގެ މޫނު ރީތި ކުރަން ހެދި ޕްލާސްޓިކް ސާޖަރީ އަކަށް ފަހު ކޮއެނާގެ ފިލްމީ ކެރިއަރު އެ އެކޮޅުކޮޅުން ޖެހުނީ އެވެ. އަދި ފިލްމު ތަކުގައި ބައިވެރިވާން ނުކެރުމުގެ އިތުރުން މީހުނަށް އޭނާގެ މޫނު ދައްކަން ވެސް ކޮއެނާ ފަސް ޖެހޭ ވަރަށް އޭނާގެ މޫނު ޕްލާސްޓިކް ސާޖަރީގެ ސަބަބުން ވަނީ ހުތުރުވެފަ އެވެ.\nއޭގެ ފަހުން ވަރަށް ހިތްވަރުކޮށްފައި އޭނާ ވަނީ ރިއަލިޓީ "ބިގް ބޮސް" ގެ 13 ވަނަ ސީޒަންގައި ބައިވެރިވެފަ އެވެ.\nގިނަ ބަޔަކު ހީކުރީ ކޮއެނާ ހެދި ރީނޯޕްލާސްޓީ ސާޖަރީ ގޯހުން ގޯހަށް ދިޔައީ ކަމަށެވެ. ނަމަވެސް ކޮއެނާ ބުނީ މޫނުގެ ސިފަ ރީތި ކުރަން ހެދި ސާޖަރީގައި ބޭނުންކުރި ބައެއް އެއްޗިއްސަށް އޭނާ އެލާޖިކް ވެގެން އައި ރިއެކްޝަނެއްގެ ސަބަބުން މޫނު ހުތުރުވާން މެދުވެރިވީ ކަމަށެވެ.\nޒޫމް މެދުވެރިކޮށް ނޫސްވެރިއަކާ ވާހަކަ ދައްކަމުން ކޮއެނާ ބުނީ ސާޖަރީގެ ކަންތައް ދިޔައީ ވަރަށް ރަނގަޅަށް ކަމަށެވެ. އެއްވެސް ކަމެއް ގޯސްކޮށް ނުދާ ކަމަށެވެ. ނަމަވެސް އެކި މީހުންގެ ހަށިގަނޑު ރިއެކްޓް ކުރާނީ ތަފާތުކޮށް ކަމަށް ވާތީ އެ ސާޖަރީގައި ބޭނުންކުރި އެއްޗިއްސާ އޭނާއާ ނުގުޅި ކޯތާފަތުގެ ކަށިގަނޑު ދުޅަވީ ކަމަށް ކޮއެނާ ބުންޏެވެ.\n"އަހަރެންގެ ކޯތާފަތަށް އެންމެ ބޮޑުވަރުވީ. ކޯތާފަތް ހުރީ ވަރަށް ބޮޑަށް ދުޅަވެފައި. އަދި މޫނުގައި ފެން ހެދޭގޮތް ވުމުން އިތުރަށް ސިފަ ހުތުރުވާ ގޮތްވީ. އެންމެންވެސް ހީކުރީ ސާޖަރީ ގޯސްވީ ކަމަށް. ނަމަވެސް އެކަންވީ އެހެނެއް ނޫން. ސާޖަރީ ރަނގަޅު. އަހަރެންގެ ހަށިގަނޑު އެ ސާޖަރީ އަށް ރިއެކްޓްކުރި ގޮތް ގޯސްވީ،" ކޮއެނާ ބުންޏެވެ.\nކޮއެނާ ބުނި ގޮތުގައި އެ ފަދަ ސާޖަރީއެއް ހެދި ފުރަތަމަ ފަހަރު ކަމަށް ވާތީ އެގޮތަށް ހަށިގަނޑު ރިއެކްޓް ކޮށްފާނެ ކަމަކަށް އޭނާ ހިއެއް ނުކުރެ އެވެ. އެހާ ބޮޑު ލަނޑެއް ލިބުނީ އެހެންވެ އެވެ.


China ge Raees Xi Tibet ah varah sirru rasmee dhathurufulheh kuravvaifi | Atoll News\nޝާއިޢުކުރީ: ފާޠިމަތު ފާޒިހާ ޖުލައި 23, 2021, 19:10\nޗައިނާގެ ކޮންޓްރޯލްގެ ދަށުގައި އޮންނަ ޓިބެޓަށް ޗައިނާގެ ރައީސް ޝީ ޖިންގްޕިންގް ރަސްމީ ދަތުރުފުޅެއް ކުރައްވައިފި އެވެ.\nރައީސް ޝީގެ މި ދަތުރުފުޅަކީ ވަރަށް ސިއްރުން ކުރެއްވި ތިން ދުވަހުގެ ދަތުރުފުޅެކެވެ. މިދިޔަ ބުދަ ދުވަހު ޝީ ޓިބެޓަށް ވަޑައިގެންނެވި އިރު ޗައިނާގެ ދައުލަތުގެ މީޑިއާ ސީސީޓީޓީއިން އެކަން ވީޑިއޯ އާއި އެކު ހާމަ ކުރީ މިއަދު ދަތުރުފުޅަށް ފަހު އެނބުރި ބެއިޖިންއަށް ވަޑައިގެންނެވުމުންނެވެ.\nއެ ޗެނަލުން އާންމު ކުރި ވީޑީއޯގައި ފެންނަނީ ރައީސް ޝީ ދަތުރުފުޅަށް ފަހު ފުރާވަޑައިގެންނެވުމަށް ބަތިންދާ ބޯޓަށް އެރުމުން މީހުން އަތް ހޫރައި އަލްވަދާއު ކިޔާ ތަނެވެ. މިދަތުރުފުޅުގައި ސަރުކާރުން ޓިބެޓުގައި ކުރިޔަށް ގެންދާ ތަރައްގީގެ ބޮޑެތި މަޝްރޫއުތަކުގެ އެންމެ ފަހުގެ މައުލޫމާތު ރައީސް ޝީ ހޯއްދެވި ކަމަށް ސީސީޓީވީން ރިޕޯޓު ކޮށްފައިވެ އެވެ.\nއަދި ރައީސް ޝި ވަނީ ޓިބެޓުގައި ދިރިއުޅޭ ބުދު ދީނުގެ ރޫހާނީ ލީޑަރު ކަމަށް ބުނާ ދަލައިލާމާ އާއި ބައްދަލު ކޮށްފައި އެވެ.\nމިއީ ޝި ޗައިނާގެ ރައީސް ކަމަށް ވަޑައިގެންނެވި ފަހުން ޓިބެޓަކަށް ކުރެއްވި ފުރަތަމަ ދަތުރުފުޅެވެ. އޭގެ ކުރިން 2011 ވަނަ އަހަރު ޝީ ޓިބެޓަށް ވަޑައިގެންނެވީ ޗައިނާގެ ނައިބު ރައީސްގެ މަގާމުގައި ހުންނެވި އިރު އެވެ.\nއަދި މިއީ ޗައިނާގެ ރައީސްކު 1990 ވަނަ އަހަރުގެ ފަހުން ޓިބެޓަށް ޒިޔާރަތް ކުރެއްވި ފުރަތަމަ ފަހަރެވެ. ޓިބެޓުގެ އެކްޓިވިސްޓުން މީޑިއާގައި ބުނީ ދަތުރުފުޅުގެ ވާހަކަ މީޑިއާއަށް ތިލަ ނުވާނެ ގޮތެއް ހެދުމަށް މުޅި ޓިބެޓު ޗައިނާ ސަރުކާރުން ދިޔައީ މޮނިޓާ ކުރަމުން ކަމަށެވެ.\nސީސީޓީވީން ބުނީ ދަތުރުފުޅު ސިއްރު ކުރެއްވީ ރައީސް ޝީގެ ރައްކަލަކަށްޓަކައި ކަމަށެވެ.\nޗައިނާގެ ބާރުގެ ދަށުގައި ޓިބެޓު އޮތް ނަމަވެސް ޓިބެޓުގެ ރައްޔިތުންނަކީ ޗައިނާގެ ސަރުކާރާއި ދެކޮޅަށް އަބަދުވެސް މަސައްކަތް ކުރާ ބައެކެވެ. އެއީ ޗައިނާގެ ސަރުކާރުން ޓިބެޓުން ބުދު ދީން ނައްތާލަން މަސައްކަތް ކޮށް އަނިޔާވެރިކަމަށް ހިތްވަރުދޭތީ ކަމަށް ބުނެ އެވެ.\nޗައިނާގެ ބާޜުގެ ދަށަށް ޓިބެޓު ގެންދިޔައީ 1950 ވަނަ އަހަރު އެވެ.


ދިރާގުގެ ވެބް ޕޯޓަލް އަށް އިތުރު ހިދުމަތްތަކެއް\n14 މޭ 2013\nވެބް ޕޯޓަލް އަށް އަމާޒުކޮށްގެން ދިރާގުން އާ ހިދުމަތްތައް ތައާރަފްކުރަނީ: ދިރާގުން ވަނީ ވެބްސައިޓްގެ މޯބައިލް ވާޝަންއެއް ވެސް ތައާރަފްކޮށްފައި. –ހަވީރު ފޮޓޯ\nދިރާގު ވެބްސައިޓް މެދުވެރިކޮށް ޕޯސްޓް ޕެއިޑް ކަސްޓަމަރުންނަށް އިތުރު ހިދުމަތްތަކެއް ތައާރަފްކޮށްފި އެވެ.\nދިރާގުގެ ހެޑް އޮފީހުގައި ހޯމަ ދުވަހު އޮތް ނިއުސް ކޮންފަރެންސްގައި އަލަށް ތައާރަފްކޮށްފައި ވަނީ ވެބްސައިޓް މެދުވެރިކޮށް “ފްރެންޑްސް އެންޑް ފެމިލީ”ގެ ނަންބަރުތައް ބަދަލުކުރުމުގެ ހިދުމަތެވެ. މި ހިދުމަތުގެ ދަށުން ވެބްސައިޓް މެދުވެރިކޮށް ހިލޭ ގުޅޭ ނަންބަރުތަކާއި ޑިސްކައުންޓް ލިބޭ ނަންބަރުތައް ބަދަލުކުރުން ފަދަ ކަންކަން ކުރެވެ އެވެ.\nމީގެ އިތުރުން އިންޓަނެޓާއި މޯބައިލާ ގުޅޭ ތަފާތު މައްސަލަތައް ރިޕޯޓްކުރުމުގައި ވެސް ވެބްސައިޓް މެދުވެރިކޮށް ފަސޭހަ ގޮތްތަކެއް ޕޯސްޓް ޕެއިޑް ކަސްޓަމަރުންނަށް ދިރާގުން ވަނީ ތައާރަފްކޮށްފަ އެވެ. އަދި މި ހިދުމަތްތައް ފަސޭހައިން ބޭނުންކުރުމަށް ދިރާގު ވެބްސައިޓްގެ މޯބައިލް ވާޝަންއެއް ވެސް ދިރާގުން ވަނީ ތައާރަފްކޮށްފަ އެވެ.\nދިރާގުގެ މެނޭޖަ މާކެޓިން ކޮމިއުނިކޭޝަންސް މުހައްމަދު މިރުޝާން ހަސަން ވިދާޅުވީ ދިރާގު ވެބްސައިޓްގެ މޯބައިލް ވާޝަން ތައާރަފްކުރުމުން މޯބައިލް މެދުވެރިކޮށް ރަޖިސްޓަކޮށް ބިލް ދެއްކުމާއި ވެބްސައިޓް މެދުވެރިކޮށް ލިބޭ ހުރިހާ ހިދުމަތްތަކެއް ފަސޭހަކަމާ އެކު މޯބައިލް ފޯނުން ވެސް ލިބޭނެ ކަމަށެވެ.\nސޮބާހު ވިދާޅުވީ ކުރިން މޯބައިލް ފޯން މެދުވެރިކޮށް ދިރާގު ވެބްސައިޓަށް ވަނުމުގައި ހުރި ދަތިތައް ނުވަތަ ލަސްވުން މޯބައިލް ވާޝަންގެ ސަބަބުން ހައްލުވެ ވަރަށް ފަސޭހަކަމާ އެކު އިނގިރޭސި އަދި ދިވެހި ބަހުން ވެސް ބޭނުންކުރެވޭނެ ކަމަށެވެ.\nދިރާގުން ބުނީ ޕޯސްޓް ޕެއިޑް ހިދުމަތް ހޯދާ ފަރާތްތަކަށް ވެބްސައިޓް މެދުވެރިކޮށް ލިބޭ ބައެއް ހިދުމަތްތައް ޕްރީ ޕެއިޑް ކަސްޓަމަރުންނަށް ވެސް ތައާރަފްކުރުމަށް މަސައްކަތްކުރަމުން އަންނަ ކަމަށެވެ.


BREAKING NEWS: Tunisia In Covid-19 Fenijje - Vaguthu\nޓިއުނޭޝިއާ އިން ކޮވިޑް-19 ފެނިއްޖެ\nޓިއުނޭޝިއާ އިން ކޮވިޑް-19 ފެނިއްޖެއެވެ.\nޓިއުނޭޝިއާގެ ހެލްތު މިނިސްޓަރ އަބްދުލްލަތީފް އަލް-މައްކީ ދެންމެ ބޭއްވެވި ނޫސްވެރިންގެ ބައްދަލުވުމެއްގައި ވިދާޅުވީ އެގައުމުގެ ފިރިހެނަކު ކޮވިޑް-19 އަށް ޕޮޒިޓިވް ވެފައިވާ ކަމަށެވެ.\nހެލްތު މިނިސްޓަރ އަލް-މައްކީ ވިދާޅުވީ ޓިއުނޭޝިއާ އިން ކޮވިޑް-19 އަށް ޕޮޒިޓިވްވީ މިދިޔަ ހަފްތާގައި އިޓަލީވިލާތުން އެގައުމަށް އައި މީހެއް ކަމަށެވެ.\nޓިއުނޭޝިއާ އަކީ އެފްރިކާގެ އެންމެ އުތުރުން އައްސޭރިފަށުގައި އޮންނަ ގައުމެކެވެ. އެގައުމާއި އެންމެ ކައިރި ގައުމުތަކުގެ ތެރޭގައި އިޓަލީވިލާތް ހިމެނެއެވެ. ޓިއުނޭޝިއާއަށް އިޓަލީވިލާތުގެ ގިނަ އަދަދެއްގެ ފަތުރުވެރިން ވެސް ޒިޔާރަތް ކުރެއެވެ.\nޓިއުނޭޝިއާގައި ބަލި ފެތުރެން ފަށައިފިނަމަ އެކަން ވެގެން ދާނީ ވަރަށް ބޮޑު ބިރުވެރިކަމަކަށެވެ. ސަބަބަކީ 2011 ވަނަ އަހަރު އެގައުމަށް ގެނައި އިންތިގިލާބަށް ފަހު އަދިވެސް ގައުމުގެ ކަންކަމަށް ހަމަޖެހުން އައިސްފައި ނުވުމެވެ. ސިއްހީ ނިޒާމް ވެސް އޮތީ އެންމެ އެކަށީގެންވާ ގޮތަކަށް ނޫނެވެ. އެހެންކަމުން ނުރައްކާތެރި ބައްޔެއް ފެތުރެން ފަށައިފިނަމަ އާބާދީގެ ބޮޑު ބަޔަކަށް ބަލި ފެތުރިގެން ދިއުމުގެ ބިރު ވަރަށް ބޮޑެވެ.\nޓިއުނޭޝިއާ ސަރުކާރުން ވެސް ވަނީ ކޮވިޑް-19 އެގައުމުގައި ފެތުރެން ފަށައިފިނަމަ ކޮންޓްރޯލް ކުރަން ދަތިވެދާނެ ކަމަށް މިދިޔަ ހަފްތާގައި ބުނެފައެވެ. ނަމަވެސް އިޓަލީވިލާތާއި ޓިއުނޭޝިއާއާ ދެމެދު އޮންނަ ފްލައިޓް ދަތުރުތައް ވެސް އަދި މިހާތަނަށް ހުއްޓާލާފައެއް ނުވެއެވެ.\nޓިއުނޭޝިއާ އާއި އިން ވެގެން އޮންނަ ގައުމުތަކުގެ ތެރޭގައި އަލްޖީރިއާ އާއި ލީބިޔާ ހިމެނެއެވެ. އެދެގައުމާއި އިންވެގެން އެފްރިކާގެ ގިނަ ގައުމުތަކެއް އޮވެއެވެ. އެހެންކަމުން އެސަރަހައްދުގައި ކޮވިޑް-19 ކޮންޓްރޯލެއް ނެތި ފެތުރެން ފަށައިފިނަމަ އިންސާނީ ބޮޑު މުސީބާތަކާއި ކުރިމަތިލާން ޖެހުން ވަރަށް ގާތެވެ.\nދުނިޔޭގެ ސިއްހަތު ޖަމިއްޔާ ޑަބްލިއުއެޗްއޯ އިން ވެސް ވަނީ އެކަށީގެންވާ ސިއްހީ ޚިދުމަތެއް ނެތް އެފްރިކާގެ ގައުމުތަކާއި ދެކުނު އޭޝިއާގެ ގައުމުތަކުގައި ކޮވިޑް-19 ފެތުރެން ފަށައިފިނަމަ ދެން ކުރިމަތިވާނެ ހާލަތު މާބޮޑަށް ވެސް ނުރައްކާ ވާނެ ކަމުގެ އިންޒާރު ކުރިން ވެސް ދީފައެވެ.\nކޮވިޑް-19 ޖެހުނު މީހުންގެ އަދަދު މިހާރު ވަނީ 88000 އަށް އަރާފައެވެ. އަދި މިބަލީގައި މަރުވި މީހުންގެ އަދަދު މިހާރު 3040 އަށް ވުރެ ގިނައެވެ.


SunOnline: Kaadehdhoo Airport International vedhaane kamah gabooleh nukuran: MP Firushan\nކާޑެއްދޫ އެއާޕޯޓް އިންޓަނޭޝަނަލް ވެދާނެކަމަށް ގަބޫލުކުރަން ދަތި: މެމްބަރު ފިރުޝާން\nޝަމްހާ މުޙައްމަދު 08 Aug 2021, 17:33\nމަޑަވެލި ދާއިރާގެ މެމްބަރު ހުސައިން ފިރުޝާން --- ފޮޓޯ/މަޖިލިސް\nގދ. ކާޑެއްދޫ އެއާޕޯޓު އިންޓަނޭޝަނަލް އެއާޕޯޓަކަށް ބަދަލުވެދާނެ ކަމަށް ގަބޫލުނުކުރައްވާ ކަމަށް ރައްޔިތުންގެ މަޖިލީހުގެ މަޑަވެލި ދާއިރާގެ މެމްބަރު ހުސައިން ފިރުޝާން ވިދާޅުވެއްޖެއެވެ.\nމެމްބަރު ފިރުޝާން މިއަދު "ސަން"އަށް ވިދާޅުވީ ސުޕްރީމް ކޯޓުގެ ހުކުމެއްގެ ދަށުން ޖުމްހޫރީ ޕާޓީގެ ލީޑަރު ގާސިމް އިބްރާހީމްގެ ވިލާ އެއާއަށް އެއާޕޯޓް ހިންގަން ހަވާލުކުރުމަކީ އިންޓަނޭޝަނަލް ކުރުމަށް އޮތް ހުރަސް ކަމަށެވެ.\nކާޑެއްދޫ އެއާޕޯޓް ހިންގަން 2013 ވަނަ އަހަރު ސަރުކާރުން ވިލާ އެއާ އާ 50 އަހަރަށް ހަވާލުކޮށްފައި ވަނިކޮށް ކުރީގެ ރައީސް އަބްދުﷲ ޔާމީން އަބްދުލް ގައްޔޫމްގެ ވެރިކަމުގައި އެ އެއާޕޯޓް ވަނީ އެކުންފުނިން އަތުލާފައެވެ.\nސިވިލްއޭވިއޭޝަންގެ މިންގަނޑާ ޚިލާފަށް އެއާޕޯޓް ހިންގި ކަމަށް ބުނެ، ވިލާއެއާ އާ އެކު ވެފައިވާ އެއްބަސްވުން ރައީސް ޔާމީންގެ ސަރުކާރުން ބާތިލްކުރީ 2017 ވަނަ އަހަރުއެވެ.\nސިވިލް ކޯޓާއި ހައިކޯޓުން ވެސް ވަނީ އެ އެއާޕޯޓް އަތުލީ އެއްބަސްވުމާ ޚިލާފަށް ކަމަށް ކަނޑައަޅާފައެވެ.\nދައުލަތުން އިސްތިއުފާނު ކުރުމުން ސުޕްރީމް ކޯޓުން ވެސް ހުކުމް އިއްވީ ވިލާ އެއާގެ ކިބައިން އެއާޕޯޓް އަތުލީ ގޯސްކޮށް ކަމަށެވެ.\nމެމްބަރު ފިރުޝާން ވިދާޅުވީ މީގެކުރިން ވިލާ އެއާ އިން އެ އެއާޕޯޓް ހިންގިއިރު، އެއާޕޯޓަށް އެއްވެސް ތަރައްގީއެއް އައިސްފައިނުވާ ކަމަށެވެ. އެހެންކަމުން ވިލާ އެއާއިން ހިންގާހާ ދުވަހަކު އެ އެއާޕޯޓް އިންޓަނޭޝަނަލް ވެދާނެ ކަމަށް ގަބޫލުނުކުރައްވާ ކަމަށް އޭނާ ވިދާޅުވިއެވެ.\n"ވިލާ އެއާއާ އެއާޕޯޓް ހަވާލުކޮށްފައި އޮތްއިރު އިތުރު ފެންސްއެއް ޖަހާލި. އެއީ ދެން ކުރެވުނު ކަމެއް. ދެން އެދިޔަ ދެތިން އަހަރެއްތެރޭގަ އެއްވެސް ޑިވެލޮޕްމެންޓެއް ނުގެނުވުނީމަ އަޅުގަނޑަށް ވަރަށް ބޮޑަށް ދަތި ގަބޫލު ކުރަން އެކަން [އިންޓަނޭޝަނަލް] ވެދާނެއޭ ވިލާއަށް،" ފިރުޝާނު ވިދާޅުވިއެވެ.\nކާޑެއްދޫ އެއާޕޯޓް ހުޅުވިތާ މިހާރު 28 އަހަރު ވަނީ ވެފައެވެ. އޭގެފަހުން ވެސް އެތަކެއް އެއާޕޯޓްތަކެއް ރާއްޖޭގައި ވަނީ ގާއިމްކޮށްފައެވެ. އެހެންނަމަވެސް އެހެން އެއާޕޯޓްތަކާ ބަލާއިރު، ކާޑެއްދޫ އެއާޕޯޓުގެ ފެންވަރު ވަރަށް ދަށް ކަމަށް ފިރުޝާން ވިދާޅުވިއެވެ.\nކާޑެއްދޫ އެއާޕޯޓްގެ ހާލަތާ މެދު ކަންބޮޑުވުންފާޅުކުރައްވައި މެމްބަރު ފިރުޝާން ވަނީ މީގެކުރިން މަޖިލީހަށް ޕެޓިޝަނެއް ވެސް ހުށަހަޅުއްވާފައެވެ. ނަމަވެސް އެ ޕެޓިޝަން ހުށަހެޅުމުންވެސް އެ މައްސަލައަށް އެއްވެސް ކުރިއެރުމެއް ނުލިބެއެވެ.\n"އަދި ހަމަ އެގޮތަށް ފާހަގަ ކޮށްލަން މިހާރު މުވައްޒަފުންގެ ދަތިކަންވެސް އިންތިހާއަށް އެބަހުރި. ބައެއް ބޭފުޅުން އެބަ ޖެހިޖެހިގެން ދެޝިފްޓަށް ވޯކްކުރޭ. އެއީ ހަގީގަތުގަ މުވައްޒަފުންދޭ ހިދުމަތަށް ބުރޫ އަރާނެ ކަމެއް. ދެން އޭތި ފެންނާނީ ހިދުމަތް ހޯދާ ބަޔަކަށް. ކުންފުންޏަކަށްވެސް ސަރުކާރަކަށްވެސް އެއެއް ނުފެންނާނެ. އެ ހިތްހަމަ ނުޖެހުން ނުވަތަ ފްރަސްޓްރޭޝަން ފެންނާނީ ހިދުމަތް ލިބިގަންނަ ބަޔަކަށް،" ފިރުޝާން ވިދާޅުވިއެވެ.\nހުވަދުއަތޮޅުގައި އިންޓަނޭޝަނަލް އެއާޕޯޓެއް ގާއިމްކުރައްވާނެ ކަމަށް ނިމިދިޔަ ކައުންސިލް އިންތިޚާބުގެ ކެމްޕެއިންގެ ތެރޭގައި ރައީސް އިބްރާހިމް މުހައްމަދު ސޯލިހު ވަނީ ވިދާޅުވެފައެވެ. ނަމަވެސް ރައީސް އެ ވިދާޅުވާ އިންޓަނޭޝަނަލް އެއާޕޯޓަކީ ކާޑެއްދޫ އެއާޕޯޓު ކަމަށް ގަބޫލުކުރަން ދަތި ކަމަށް ފިރުޝާން ވިދާޅުވިއެވެ.\n"ރައީސް އިބްރާހިމް ސޯލިހް ވަނީ ވިދާޅުވެފަ ހުވަދު އަތޮޅުގައި އިންޓަނޭޝަނަލް އެއާޕޯޓެއް އޮންނަން ވާނެއޭ އަދި އެކަން އެމަނިކުފާނު ކޮށްދެއްވާނަމޭ، ދެން ކާޑެއްދޫ އެއީ ސަރުކާރުގެ ވިސްނުންތޯ ނުވަތަ ނޫންތޯ އަޅުގަނޑަށް ގަބޫލުކުރަން ވަރަށް ދަތި،" ފިރުޝާން ވިދާޅުވިއެވެ.\nކާޑެއްދޫ އެއާޕޯޓަކީ ޖިއޯގްރެފިކަލީ އިންޓަނޭޝަލް އެއާޕޯޓަކަށް ހަދަން އެންމެ ރަނގަޅު ސަރަހައްދެއްގައި އޮތް އެއާޕޯޓުކަމަށާއި ހުވަދުއަތޮޅުގެ ގިނަ ރައްޔިތުންގެ އުންމީދަކީ ވެސް އެ އެއާޕޯޓް އިންޓަނޭޝަނަލްވުން ކަމަށް ފިރުޝާން ވިދާޅުވިއެވެ.


Sushmita enburi aumuge teaser gai ekolhukolhun! | Mihaaru\n04 ޖޫން 2020 - 09:12\nކުރީގެ ބަތަލާ އަދި މިސް ޔުނިވާސް ސުޝްމިތާ ސެން 10 ވަރަކަށް އަހަރު ފަހުން އެނބުރި އެކްޓިން އަށް އަންނަ ވެބް ސީރީޒް "އާރިއާ" ގެ ޓީޒާއެއް ދައްކާލައިފި އެވެ.\nއޭގައި ފެންނަނީ ސުޝްމިތާ ވޯކްއައުޓް ސެޝަނެއްގެ ތެރޭގައި ވާތަކެއްގައި އެލިގެން އެކޮޅުކޮޅުން އޮއްވަ އެވެ. "އާރިއާ" ގައި އޭނާ ފެންނާނީ ވަރުގަދަ ކެރެކްޓާއަކުންނެވެ. ވެބް ސީރީޒަށް ނަން ދީފައި ވަނީ ސުޝްމިތާ ކުޅެފައިވާ ކެރެކްޓާގެ ނަމުންނެވެ.\nމީގެ ޑައިރެކްޓަރަކީ 2016 ގައި ރިލީޒްކުރި ސޯނަމް ކަޕޫރްގެ ފިލްމު "ނީރުޖާ" ގެ ޑައިރެކްޓަރު ރާމް މަދަވާނީ އެވެ. "އާރިއާ" ހެ ޓީޒާއެއް ދައްކައިލި ނަމަވެސް މިއާ ބެހޭ މާ ގިނަ މައުލޫމާތުތަކެއް މިހާތަނަށް ހާމައެއްނުކުރެ އެވެ. އެކަމަކު މިއީ 2010-2017 އަށް ގެނެސްދިން ނެދަލެންޑްސްގެ ޑްރާމާ ސިލްސިލާ "ޕެނޯޒާ" އަށް ބިނާކޮށް ހަދާފައިވާ އެއްޗެކެވެ.\nއިންސްޓަގްރާމްގައި ސުޝްމިތާ ވަނީ "އާރިއާ" ވަރަށް އަވަހަށް ޑިޒްނީ+ހޮޓްސްޓާ އިން ސްޓްރީމްކުރަން ފަށާނެ ކަމަށް ބުނެފަ އެވެ. އަދި މިއާ ބެހޭ ގޮތުން ވާހަކަ ދައްކަން ވަރަށް އަވަހަށް އިންސްޓަގްރާމް ލައިވެއް ވެސް ބާއްވާނެ ކަމަށް 44 އަހަރުގެ ބަތަލާ ބުންޏެވެ.\nއިތުރު ލިޔުންތައް ބޮލީވުޑް ސްޓްރީމިން ޓީވީ


ކޮވިޑް ޖެހުނު 79،000 މީހުން ފަސޭހަވެއްޖެ\nރާއްޖެއިން ކޮވިޑް-19 ޖެހުނު މީހުންގެ ތެރެއިން 79،012 މީހަކު އެ ބަލީން ފަސޭހަ ވެއްޖެ އެވެ.\nމިހާތަނަށް ކޮވިޑަށް ޕޮޒިޓިވްވެފައިވަނީ 80،960 މީހުންނެވެ. އޭގެ ތެރެއިން ބަލިން ފަސޭހަނުވެ ތިބީ 1،709 މީހެކެވެ. މި ވަގުތު އެޑްމިޓްކޮށްގެން ފަރުވާ ދެމުންދަނީ 17 މީހަކަށެވެ. މި ފަހުން ހޮސްޕިޓަލްގައި އެޑްމިޓްކޮށްގެން ފަރުވާ ދޭން ޖެހޭ މީހުންގެ އަދަދު ވަނީ ވަރަށް ބޮޑަށް ދަށްވެފައެވެ.\nކޮވިޑްގެ ބަލިމަޑުކަމުގައި ނުރައްކާތެރި ހަތަރު ރާޅެއްގެ ތަޖުރިބާ ދިވެހިން ކޮށްފައިވެއެވެ. އޭޕްރީލް ފަހުކޮޅުން ފެށިގެން ޖޫންގެ ކުރީ ހަފްތާއާ ހަމައަށް ބަލީގެ ހާލަތު ވަރަށް ބޮޑަށް ގޯސްވިއެވެ. ބަލި ޖެހުނު މީހުންގެ 60 އިންސައްތަ އަކީ އެ މުއްދަތުގަައި ބަލި ޖެހުނު މީހުންނެވެ. އަދި މިހާތަނަށް ކޮވިޑްގައި މަރުވި 223 މީހުންގެ ތެރެއިން 100 އަށްވުރެ ގިނަ މީހުން މަރުވީވެސް އެ މުއްދަތުގައެވެ.\nމެއި މަހު އެކަނިވެސް 88 މީހަކު މަރުވިއެވެ. 35،000 ވުރެ ގިނަ މީހުންނަށް ބަލި ޖެހުނެވެ. މެއި މަހުގެ އެންމެ ދުވަހެއް ފިޔަވައި އެހެން ހުރިހާ ދުވަހަކު ކޮވިޑްގައި މީހުން މަރުވިއެވެ. ސައުވީސް ގަޑިއިރުތެރޭ 13 މީހަކު މަރުވި ދުވަހެއްވެސް ދިޔައެވެ.\nކޮވިޑްގެ ހާލަތު ރަނގަޅުވެފައި އޮތުމަށް ފަހު އަނެއްކާވެސް ހާލަތު ދަނީ ކޮންމެވެސް ވަރަކަށް ގޯސްވަމުންނެވެ. މިދިޔަ ސައުވީސް ގަޑިއިރުގެ ތެރޭގައި 169 މީހަކު ބަލިވިއެވެ. އެއީ މާލެ ސަރަހައްދުން 49 މީހަކާއި އަތޮޅުތަކުން 119 މީހަކާއި ރިސޯޓަކުންވެސް މީހަކު ޕޮޒިޓިވްވިއެވެ.


Ticket ge agu 5000 ah, jersey vihkaa fihaarathakugai kiyoo dhamaalaafai Ticket ge agu 5000 ah, jersey vihkaa fihaarathakugai kiyoo dhamaalaafai\nސްރީލަންކާ މެޗުގައި ދިވެހި ސަޕޯޓަރުންގެ ކިޔު، ޓިކެޓްގެ ޑިމާންޑް ބޮޑު: ފޮޓޯ-ޕީއެސްއެމް ނިއުސް\nޓިކެޓްގެ އަގު 5000 އަށް، ޖަރޒީ ވިއްކާ ފިހާރަތަކުގައި ކިޔޫ ދަމާލާފައި\nއުރޫދީ ސާފްޗެމްޕިއަންޝިޕްގެ ފޯރި ގަދަވެ، މިރޭ އިންޑިޔާއާ ދެކޮޅަށް ރާއްޖެ ކުޅޭ މެޗުގެ ޓިކެޓްގެ އަގު ބްލެކް މާކެޓްގައި 5000 ރުފިޔާއަށް އުފުލިއްޖެއެވެ. ރާއްޖެ މެޗަށް ވިއްކަން ޚާއްޞަކުރި ތިންހާސް ޓިކެޓް ތިންގަޑިއެއްހާއިރުގެ ތެރޭގައި ވަނީ ވިކި ހުސްވެފައެވެ. އެމެޗުގެ ޓިކެޓް ނަގަން ކިޔު ހެދުން މަނާކޮށްފައިވަނިކޮށްވެސް، 18 ގަޑިއިރު ކުރިން ކިޔު ހެދިއެވެ.\nރޭ ދަންވަރުވެގެން އައިއިރު ޓިކެޓްގެ އަގު 5000 ރުފިޔާއަށް ވަނީ އުފުލިފައެވެ. އެފްއޭއެމްއިން ޓިކެޓް ވިއްކަނީ ގޮނޑިބަރިން 100 ރުފިޔާއަށް އަދި ސިޑިބަރިން 75 ރުފިޔާއާށެވެ. ޓިކެޓްގެ އަގު މިހާބޮޑަށް އުފުލިފައިވަނީ ތިންވަނަ ފަރާތުން ގަނެ، ޓިކެޓް ވިއްކާހިސާބަށް ދިއުމުންނެވެ.\nމެޗަށް ޚާއްޞަކުރި ޓިކެޓްގެ އިތުރުން ހިލޭ ޓިކެޓް ދިނުމަށް ކަނޑަޅާފައިވާ ބައެއް ފަރާތްތަކުންވެސް ވަނީ އެމީހުންނަށް ލިބުނު ޓިކެޓް ބޮޑު އަގުގައި ވިއްކާލާފައެވެ.\nނެތްތަ ޓިކެޓެއް. މިއުޅެނީ ޓިކެޓެއް ނުލިބިގެން. ޓިކެޓްގެ އަގުތައް ހުރީ ފަސްހާހުގައި. ރޭ ދަންވަރު ޓިކެޓެއް ހޯދަން ގުޅި ރަހުމަތްތެރިއަކު ބުންޏެވެ.\nދިވެހިންގެ އިތުރުން އިންޑިޔާ ރައްޔިތުންގެ މެދުގައިވެސް ޓިކެޓްގެ ޑިމާންޑް ވަނީ ބޮޑުވެފައެވެ. ރިސޯރޓްތަކުގެ ރަނގަޅު ވަޒީފާތަކުގައި މަސައްކަތްކުރާ އިންޑިޔާ ބައެއް މީހުން މެޗު ބަލަން އަންނަން ބޭނުންވެ، ބޮޑު އަގުގައި ދަނީ ޓިކެޓް ގަންނަމުންނެވެ.\nޓިކެޓް ޑިމާންޑްގެ އިތުރުން ޖަރޒީގެ ޑިމާންޑްވެސް ވަނީ އިންތިހާއަށް ބޮޑުވެފައެވެ. މިއަދު އަލިވިލިގެން އައިއިރު ޖަރޒީ ވިއްކާ ފިހާރަތަކުގެ ބޭރުގައިވެސް ވަނީ ކިޔު ދަމާލާފައެވެ. މުބާރާތުގައި މިރޭ އިންޑިޔާއާ ދެކޮޅަށް ރާއްޖެ ކުޅޭ މެޗަކީ ފައިނަލްގެ ޖާގައާ ގުޅިފައިވާ މެޗެވެ. ބަލިނުވެ ފަރުޖައްސާލައިފިނަމަ ރާއްޖެއަށް ފައިނަލުގެ ޖާގަ ލިބޭނެއެވެ.


2020 ge Saff Championship ah gendhanvee mi team\n2020ގެ ސާފް ޗެމްޕިއަންޝިޕަށް ގެންދަންވީ މި ޓީމު\nރާއްޖޭގެ 19 އަހަރުން ދަށުގެ ޓީމުގެ ކުޅުންތެރިން\nސީރިއާގެ މައްޗަށް ލީޑް ނަގައި، އަލުން ނަތީޖާ ހަމަހަމަ ކޮށް، ރާއްޖޭގެ 19 އަހަރުން ދަށުގެ ޓީމުން އިއްޔަ ދެއްކި ކުޅުމަށް އޮހެނީ ތައުރީފެވެ. އޭޝިއާގެ ފުޓްބޯޅައިގައި ވަރުގަދަ ބާރެއްގެ ގޮތުގައި ބެލެވޭ ސީރިއާގެ 19 އަހަރުން ދަށުގެ ޓީމާ ދެކޮޅަށް ރާއްޖޭގެ ޓީމުން 3-2 ހަދާ ލުމަކީ ރާއްޖޭގެ ފެންވަރުގައި ކާމިޔާބަކަށް ވާނެ އެވެ.\nކޮލިފިކޭޝަންގެ ފުރަތަމަ މެޗުގައި ކޮލިފިކޭޝަން ބާއްވާ ގައުމު ތަޖިކިސްތާން އަތުން ބުދަ ދުވަހު 9-0 ން ރާއްޖެ ބަލިވި މެޗަށް ނުކުތީ އުނދަގޫ ހާލަތެއްގެ ތެރެއިންނެވެ. ނޭޕާލް މަގުން ތަޖިކިސްތާނަށް ޓީމު ދާން ޖެހުނީ އަރަބި އެމިރޭޓްސްގައި ޓްރާންސިޓް ކުރުމަށް ފަހު އެވެ. ރޭގަނޑު ދަތުރު ކުރަން ޖެހުމުން މުޅި ރޭ އެކަމަށް ހޭދަވެ ކުޅުންތެރިން ނިދިން މަހްރޫމު ވި އެވެ. މެޗަށް ނުކުންނަން ޖެހުނީ ރަނގަޅަށް ނުނިދާ ތިބެ އެވެ. އެކަމުގެ ވޭން ކުޅުންތެރިން ވަރަށް ބޮޑަށް އުފުލި އެވެ.\nއެހެންނަމަވެސް އެ މެޗަށް ފަހު ކުޅުންތެރިން ރިކާވާވެ، ސީރިއާ ދެކޮޅަށް ކުޅުނު މެޗުގައި ފުރަތަމަ ލީޑް ނެގީވެސް ރާއްޖެއިންނެވެ. ސީރިއާ ނަތީޖާ ހަމަހަމަ ކޮށް ލީޑު ނެގި ނަމަވެސް އަނެއްކާވެސް ރާއްޖެއިން ލަނޑު ކާމިޔާބު ކޮށް ނަތީޖާ ހަމަހަމަ ކުރި އެވެ.\nސާފް ޗެމްޕިއަންޝިޕް 18 އަހަރުން ދަށުގެ މުބާރާތުގެ ތިން ވަނަ ހޯދައި މި ޓީމާމެދު އުންމީދެއް ކުރަން ޖެހޭކަން ކުޅުންތެރިން ސާބތު ކޮށްދިނެވެ. މި ޓީމު އިތުރަށް ތަރައްގީ ކުރުމަށް އަންނަ އަހަރު ބަންގުލަދޭޝްގައި ބާއްޗާ ސާފް ޗެމްޕިއަންޝިޕަށް މި ޓީމު ފޮނުވުމަކީ ޓީމުގެ ކުރިއެރުމަށް މުހިންމު ފުރުސަތެކެވެ. އޭޝިއާގެ ފުޓްބޯޅައިގެ ނުފޫޒު ގަދަ ގައުމަކަށް ވުމަށް އިންޑިއާން ކުރަމުންދާ މަސައްކަތުގައިވެސް އެ ގައުމުން ޒުވާން ޓީމު ސާފް ޗެމްޕިއަންޝިޕަށް ފޮނުވަ އެވެ.\nމިދިޔަ އަހަރު ބޭއްވި ސާފް ޗެމްޕިއަންޝިޕްގައި އިންޑިއާއިން ވާދަ ކުރުވީ 23 އަހަރުން ދަށުގެ ކުޅުންތެރިންގެ ޓީމެވެ. އެއީ ކުރިއަށް 10 އަހަރަށް އިންޑިއާގެ ސީނިއާ ޓީމު ތައްޔާރު ކުރުމަށްޓަކައި އެ ކުޅުންތެރިންނަށް ހޯދައިދިން ރަނގަޅު ތަޖުރިބާއެކެވެ. މީގެ 10 އަހަރުން ކުރިން 2009 ވަނަ އަހަރު ބޭއްވި ސާފް ޗެމްޕިއަންޝިޕްގައި ވެސް އިންޑިއާއިން ވާދަ ކުރުވީ 23 އަހަރުން ދަށުގެ ޓީމެވެ. އެ ޓީމުން ފާހަގަ ކުރެވުނު ކުޅުންތެރިން ވަނީ މިދިޔަ 10 އަހަރު ތެރޭގައި އިންޑިއާގެ ގައުމީ ޓީމުގައި ކުޅެފަ އެވެ.\nއިންޑިއާއަށް ވުރެ ރާއްޖެއަށް އޮތް އެންމެ ބޮޑު އެޑްވާންޓޭޖަކީ ބޯން ޓެލެންޓް ނެޗުރަލީ ރާއްޖޭގައި އުފެދިގެން ދިއުމެވެ. "އެއީ ވަރަށް ޔަގީން ކަމެއް،" ރާއްޖޭގައި ފުޓްބޯޅައިގެ ބޯން ޓެލެންޓް އުފެދިގެން އަންނަކަން ފާހަގަ ކޮށް ކުލަބު އީގަލްސްގެ ކޯޗް މުހައްމަދު ޝިޔާޒު (މޯހަން) ކުރިން ބުނެފައި ވެއެވެ. "ހުނަރު ހުރީ ކޮން ސަރަހައްދު ތަކެއްގައިކަން ވެސް އެނގޭ، އެއީ ޝައްކެއްވެސް އޮތް ކަމެއް ނޫން، އެހެންވެ އެހިސާބުތަކަށް އަޅުގަނޑުމެންގެ ލީގް ގެންދެވޭނެ އުސޫލެއް ހަމަޖައްސަން މިޖެހެނީ."\nފުޓްބޯޅައަށް ކުރާ ބިލިއަން ޑޮލަރުގެ އިންވެސްޓްމެންޓްތަކުންވެސް އިންޑިއާއައިން ނުލިބޭ އެއްޗަކީ ބޯން ޓެލެންޓެވެ. އެއާ ހިލާފަށް ރާއްޖޭގައި ހަބޭހަށް ބޯން ޓެލްންޓް އުފެދިގެންދާކަން އެންމެންނަށްވެސް އެނގޭކަން މޯހަން ފާހަގަ ކުރި އެވެ.\nކުރިމަގުގެ އުންމީދުތަކާ ގުޅިފައިވާ، ރާއްޖޭގެ މިހާރުގެ 19 އަހަރުން ދަށުގެ ޓީމުގެ ގިނަ ކުޅުންތެރިންނަކީ އެކޭޑެމީތަކުގެ ޕްރޮޑެކްޓެއް ނޫނެވެ. ގިނަ ކުޅުންތެރިންނަކީ އިންޓަ ސްކޫލު ފުޓްބޯޅަ މުބާރާތުން ފާހަގަ ކުރެވުނު ކުޅުންތެރިންނެވެ. މި ޓީމު އިތުރަށް ތަރައްގީ ކުރުމަށް އަންނަ އަހަރު ބާއްވާ ސާފް ޗެމްޕިއަންޝިޕަކީ ރަނގަޅު ޕްލޭޓްފޯމެކެވެ. އޭގެ ކުރިން މި އަހަރު ބާއްވާ ސައުތު އޭޝިއަން ގޭމްސްއަށްވެސް މި ޓީމު ގެންދެވިދާނެ އެވެ.\nމި ހިޔާލަށް 19 އަހަރުން ދަށުގެ ޓީމުގެ ހެޑް ކޯޗް ޝާޒްލީ މުހައްމަދު (ޝާޒް) ވެސް ތާއީދު ކުރެ އެވެ. މިއަދު އަވަސް އާ ވާހަކަ ދައްކަމުން، ޝާޒް ބުނީ ރަނގަޅަށް ތައްޔާރު ވެގެން ސާފް ޗެމްޕިއަންޝިޕްގައި އަދި ސައުތު އޭޝިއަން ގޭމްސްގައިވެސް ރާއްޖޭގެ އެ ޓީމަށް ރަނގަޅު ނަތީޖާތަކެއް ނެރެވޭނެ ކަމަށެވެ.\n"މިފަހަރު މި ތައްޔާރުވި ވަރަށް ވުރެ ރަނގަޅަށް ތައްޔާރު ވެގެން މި ޓީމަށް ސާފް ޗެމްޕިއަންޝިޕްގައި ރަނގަޅު ނަތީޖާތަކެއް ނެރެވޭނެ ކަމުގެ ޔަގީންކަން އެބައޮތް،" އަވަސް އާ ވާހަކަ ދައްކަމުން ޝާޒް ބުންޏެވެ. "އިއްޔަގެ [ސީރިއާ] މެޗުގައިވެސް މި ކުޅުންތެރިންގެ ފަރާތުން ލެކްވީ ތަޖުރިބާ، ތި ފުރުސަތު މި ކުޅުންތެރިންނަށް ދެވިއްޖެނަމަ ސީނިއާ ޓީމަށް މި ކުޅުންތެރިން ދާންވާއިރަށް މި ޓީމު އޮންނާނީ ވަރަށް ރަނގަޅަށް ތައްޔާރު ކުރެވިފަ."\nއޭނާ ބުނީ، މެޗަށް ފަހު ސީރިއާގެ ކޯޗްވެސް ރާއްޖޭގެ ކުޅުންތެރިން ދެއްކި ކުޅުން ފާހަގަ ކުރި ކަމަށެވެ. އަދި މިހާރަށް ވުރެ ރަނގަޅަށް ތައްޔާރުވެގެން ސީރިއާގެ ޓީމަކީ ބަލި ކުރެވޭނެ ޓީމެއް ކަމަށް ޝާޒް ބުންޏެވެ.\n19 އަހަރުން ދށުގެ ޓީމު --- ފޮޓޯ: އެފްއޭއެމް\n"މެޗަށް ފަހު ސީރިއާގެ ކޯޗް އަޅުގަނޑު ގާތު ބުނި ތިމަންނައަށް ވަރަށް ސަޕްރައިޒިން މެޗަކަށޭ މި މެޗު ވީ." ޝާޒް ބުންޏެވެ. ދެން އޮންނަ 19 އަހަރުން ދަށުގެ ސާފް ޗެމްޕިއަންޝިޕަށް ދާއިރުވެސް ރާއްޖެއިން ރަނގަޅު ޓީމެއް ނެރެވިދާނެ ކަން ޝާޒް ފާހަގަ ކުރި އެވެ. ދެން އޮންނަ 19 އަހަރުން ދަށުގެ ސާފް ޗެމްޕިއަންޝިޕަށް ދާނީ މިހާރު 16 އަހަރުން ދަށުގެ ކުޅުންތެރިންނެވެ.\n19 އަހަރުން ދަށުގެ ޓީމާމެދު އުންމީދު ބޮޑު\n"މިހާރު 16 އަހަރުން ދަށުގެ ކުޅުންތެރިންގެ ތެރޭގައި އެބަހިމެނޭ، މިހާރު މި ޓީމު [19 އަހަރުން ދަށުގެ ޓީމު] ގައި ހިމެނޭ ކުޅުންތެރިންނަށް ވުރެ އިންޑަވިޖުއަލް ހުނަރު ހުރި ކުޅުންތެރިން،" އެފްއޭއެމްގެ ކޯޗިން ޑިޕާޓްމެންޓްގެ ހެޑްގެ މަގާމުވެސް އަދާ ކުރަމުން އަންނަ ޝާޒް ބުންޏެވެ. "ކުރަން ޖެހޭ މަސައްކަތަކީ ޓީމެއްގެ ގޮތުގައި އެކުޅުންތެރިން ރަނގަޅަށް ތައްޔާރު ކުރުން، މިފަހަރު 19 އަހަރުން ދަށުގެ ޓީމު ތައްޔާރުވި ވަރަށް ވުރެ ރަނގަޅަށް ތައްޔާރުވާން ޖެހޭނެ، އޭރުން ދެން އަންނަ އަހަރު 19 އަހަރުން ދަށުގެ ސާފް ޗެމްޕިއަންޝިޕް ކާމިޔާބު ކުރެވިދާނެ."\nމިހާރު އޮތް 19 އަހަރުން ދަށުގެ ޓީމުގެ ގިނަ ކުޅުންތެރިންނަކީ ސީނިއާ ލެވަލްގައި އުންމިދު އޮތް ޓީމެކެވެ. މިދިޔަ މަހު މާލެއިން ފުރުމުގެ ކުރިންވެސް ޝާޒް ބުނީ އެވާހަކަ އެވެ. އެކަން ފުރިހަމަ ކުރުމަށްމި ޓީމަށް އިންޓަނޭޝަނަލް އިތުރު ފުރުސަތުތައް ފަހި ކޮށްދޭން ޖެހެ އެވެ.


Dhuniye'ge huri umurun enme dhuvasvee firihenaa..! Dhuniye'ge huri umurun enme dhuvasvee firihenaa..!\nދުނިޔޭގައި ހުރި އުމުރުން އެންމެ ދުވަސްވީ ފިރިހެނާ!\nމަސާޒޯ ނޮނަކާ / މިއީ ދުނިޔޭގައި ހުރި އުމުރުން އެންމެ ދުވަސްވީ ފިރިހެން މީހާ\nދުނިޔޭގައި މިވަގުތު ހުރި އެންމެ މުސްކުޅި ފިރިހެނަކީ ޖަޕާނުގެ ރައްޔިތެއްކަމަށްވާ މަސާޒޯ ނޮނަކާކަމަށް ގިނިސް ބުކް އޮފް ވޯލްޑް ރެކޯޑްސްއިން ހާމަކޮށްފިއެވެ.\nގިނިސް ބުކް އޮފް ވޯލްޑް ރެކޯޑްސްއިން ބުނާގޮތުން 1905 ވަނަ އަހަރުގެ ޖުލައިމަހުގެ 25 ވަނަ ދުވަހު އުފަންވި މަސާޒޯގެ އުމުރަކީ 112 އަހަރާއި 259 ދުވަހެވެ.\nއުމުރުން އެންމެ ދުވަސްވީ ފިރިހެނާގެ ރެކޯޑް ކުރިން އޮތީ ސްޕެއިންގެ ނުނޭޒް އޮލިވޭރާގެ އަތުގައެވެ. އޭނާ މަރުވީ މިއަހަރުގެ ޖެނުއަރީމަހުގެ 29 ދުވަހުއެވެ. މަރުވިއިރު އުމުރަކީ 113 އަހަރާއި 47 ދުވަހެވެ.\nދުނިޔޭގައި މިވަގުތު ހުރި އުމުރުން އެންމެ ދުވަސްވީ ފިރިހެނާއަށް މަސާޒޯވުމުން ގިނިސް ބުކް އޮފް ވޯލްޑް ރެކޯޑްސްއިން ވަނީ އޭނާއަށް އެކަމުގެ ރަސްމީ ލިޔުން ހަވާލުކޮށްފައެވެ.\n1905 ވަނަ އަހަރު އުފަންވި މަސާޒޯގެ އެއްބަނޑު އެއްބަފާ7ފިރިހެން ކޮއްކޮއާއި 1 އަންހެން ކޮއްކޮ ހުއްޓެވެ. އަދި ކައިވެންނަށް5ކުދިން ލިބިފައިވެއެވެ. ނަމަވެސް މީގެ ތެރެއިން އެއްބަނޑު އެއްބަފާ އެއްވެސް މީހަކު ދުނިޔޭގައި މިހާރު ނެތް އިރު، ފަސް ދަރިންގެ ތެރެއިންވެސް ދުނިޔޭގައި ތިބީ3ކުދިންނެވެ. އަނބިމީހާވެސް ވަނީ މަރުވެފައެވެ.\n112 އަހަރު ވެފައިވީ ނަމަވެސް މަސާޒޯ އަކީ ހަރަކާތްތެރި މީހެއްކަމަށް އޭނާގެ ޢާއިލާއިން ބުނެއެވެ. އެގޮތުން ފުރޮޅުލީ ގޮނޑީގައި އަމިއްލައަށް ހެލިފެލިވެ އުޅޭކަމަށް މަސޯޒޯގެ ޢާއިލާއިން ބުނެއެވެ. މީގެ އިތުރުން ޓީވީ ބެލުމާއި ފޮނި ކާތަކެއްޗަށްވެސް އޭނާގެ ޝައުޤުވެރިކަން ވަރަށް ބޮޑެވެ.\nދުނިޔޭގައި ހުރި އުމުރުން އެންމެ ދުވަސްވީ ފިރިހެނާގެ ރެކޯޑް ޖަޕާނުގެ ފިރިހެނަކަށް ލިބިފައިވާއިރު، ދުނިޔޭގައި ހުރި އުމުރުން އެންމެ ދުވަސްވީ މީހާއަކީ ޖަޕާނު އަންހެނެކެވެ. ޖަޕާނުގެ ނަބީ ތަޖިމާގެ އުމުރަކީ 117 އަހަރެވެ.\nއުމުރުން އެންމެ ދުވަސްވީ އަންހެނާއި ފިރިހެނާއަކީ ޖަޕާނު ރައްޔިތުންނަށްވާއިރު، ޖަޕާނަކީ ދުނިޔޭގެ އެވްރެޖް ލައިފް އެކްސްޕެކްޓެންސީ އެންމެ މަތީ ޤައުމެވެ. އެޤައުމުގެ ރައްޔިތުންގެ ތެރެއިން ފިރިހެނުންގެ އެވްރެޖް އުމުރަކީ 80.98 އަހަރެވެ. އަންހެނުންގެ އުމުރަކީ 87.14 އަހަރެވެ. އެޤައުމުގައި މިހާރުވެސް 100 އަހަރުވެފައިވާ 67800 މީހުން އެބަތިއްބެވެ.


SunOnline: ބާރަށު އިންޖީނުގޭ ތިޖޫރި ވަގަށް ނެގި މައްސަލައިގައި ހައްޔަރުކުރި މީހަކު އަލުން ވަޒީފާ އަށް ނުކުތުމުން ރައްޔިތުން ނުކުމެ އިންޖީނުގޭ އޮފީސްބައި ބަންދުކޮށްފި\nއައިމިނަތު ނިޔާޒާ 08 Mar 2010, 15:08\nހއ. ބާރަށު އިންޖީނުގޭ ތިޖޫރި ވަގަށް ނެގި މައްސަލައިގެ ތުހުމަތުގައި ފުލުހުން ހައްޔަރުކުރި އިންޖީނު ގޭގެ ސެކްރެޓަރީ އަލުން ވަޒީފާ އަށް ނުކުތުމުންނާއި، ޔުޓިލިޓީސް ކުންފުންޏާއި އިންޖީނުގެ ހަވާލުކުރި މައްސަލައިގައި، ރައްޔިތުން ނުކުމެ އިންޖީނުގޭ އޮފީސްބައި ބަންދުކޮށްފި އެވެ.\nބާރަށު ކައުންސިލަރު އަލީ ޝަމީމް މިއަދު ވިދާޅުވީ އިންޖީނުގޭ ސެކްރެޓަރީ މުމްތާޒު އަބްދުއްރަހީމް އަލުން ވަޒީފާ އަށް ނުކުތުމުން ބަޔަކު ނުކުމެ އޭނާ އަށް ނުވަދެވޭ ގޮތަށް އިންޖީނުގޭގެ އޮފީސް ބައި މިއަދު ހެނދުނު ބަންދުކޮށްފައިވާ ކަމަށެވެ. އިންޖީނުގޭގެ ތިޖޫރީ ވަގަށް ނެގި މައްސަލައިގެ ތަހުގީގު ލަސްވާތީ އޭނާ ވަޒީފާ އަށް ނުކުތުމާ ގުޅިގެން ރައްޔިތުންގެ ބަޔަކު ހިތްހަމަ ނުޖެހުން ފާޅުކޮށް އިންޖީނުގެ ދޮށަށް އެއްވެފައިވާ ކަމަށް ކައުންސިލަރު ވިދާޅުވި އެވެ. އަދި އޭނާ ވަޒީފާއަށް މިއަދު ނުކުމެފައި ވަނީ ވަޒީފާ އަށް ނުކުތުމަށް އިންޖީނުގެއިން އެންގުމުން ކަމަށް ވެސް ކައުންސިލަރު ވިދާޅުވި އެވެ. ކައުންސިލަރު އަދި ވިދާޅުވީ އިންޖީނުގެ މިހާރު ހިންގަމުންދަނީ ޔުޓިލިޓީޒް ކުންފުނިން ކަމަށް ވާތީ އޭނާ ވަޒީފާއަށް ނުކުތުމަށް ހުއްދަ ދީފައިވަނީ ކީއްވެގެންކަން އެނގިވަޑައިނުގަންނަވާ ކަމަށެވެ. އަދި އިންޖީނުގެން ވަގަށް ނެގި ތިޖޫރީ މައްސަލަ ނިމުނު ކަމެއް ވެސް ނުވަތަ ނޫން ކަމެއް ވެސް އެއްވެސް ފަރާތަކުން އަންގައިފައިނުވާ ކަމަށް ކައުންސިލަރު ވިދާޅުވި އެވެ.\nކައުންސިލަރު އިތުރަށް ވިދާޅުވީ އިންޖީނު ގޭގެ އޮފީސް ދޮށަށް އެއްވީ ވިއްސަކަށް މީހުން ކަމަށާއި އެ މީހުން ނުކުމެ އިންޖީނު ގޭގައި ހުރި ޔުޓިލިޓީސް ކުންފުނީގެ ނަން ބޯޑު ނައްޓާލައި އެ ކުންފުނީގެ ދިދަ ވެސް ތިރިކޮށްފައިވާ ކަމަށެވެ. އަދި ފަހުން ރަށު އޮފީހުންނާއި ރަށު ކޯޓުން ކަރަންޓު ކަނޑާލާފައިވާ ކަމަށް ވެސް އޭނާ ވިދާޅުވި އެވެ. ކައުންސިލަރު ވިދާޅުވީ ފުލުހުން އެރަށަށް ގޮސް އެމީހުންނާ ވާހަކަ ދެއްކުމުން އެއްވެ ތިބި މީހުން ރަށު އޮފީހަށާއި ކޯޓަށް ވެސް ކަރަންޓްދީފައިވާ ކަމަށެވެ. އަދި ޔުޓިލިޓީސް ކުންފުނީގެ ނަން ބޯޑު ވެސް ހަރުކޮށް އެ ކުންފުނީގެ ދިދަ ވެސް އެމީހުން ނަގައިފައިވާ ކަމަށް އޭނާ ވިދާޅުވި އެވެ.\nފުލުހުންގެ މީޑިއާ އޮފިޝަލަކު ވިދާޅުވީ ތިޖޫރި ވަގަށް ނެގި މައްސަލައިގައި ހައްޔަރުކުރި އިންޖީނުގޭ ސެކްރެޓަރީ މުމްތާޒު އަބްދުއްރަހީމް ދޫކޮށްލާފައިވަނީ އޭނާ ހައްޔަރުކޮށްފައި ބެހެއްޓުމަށް ގާޒީއަށް ފެނިވަޑައިނުގަންނަވާތީ ކަމަށެވެ.\nމިކަމާ ގުޅިގެން ޔުޓިލިޓީ ބޭފުޅެއްގެ ބަހެއް ވަނީ ލިބޭ ގޮތް ނުވެފަ އެވެ.


މާލޭގައި މުދާ އުފުލޭނެ ގަޑިތަކަށް ބަދަލު ގެނެސްފި – Dhen.mv\nމާލޭގައި މުދާ އުފުލޭނެ ގަޑިތަކަށް ބަދަލު ގެނެސްފި\nJuly 1, 2020 - 9:42 am\nސިނަމާލެ ބްރިޖުމަތިން އަދި މާލެ އާއި ހުޅުމާލޭގައި މުދާ އުފުލޭނެ ވަގުތުތަކަށް ބަދަލު ގެނެސްފި އެވެ.\nޓްރާންސްޕޯޓް އޮތޯރިޓީން ކުރި އިއުލާނެއްގައި ބުނީ މާލެ އާއި ހުޅުމާލޭގައި 350 ކިލޯ އިން ފެށިގެން ދަށުގެ ޕިކަޕު ގައި 24 ގަޑިއިރު މުދާ ޑެލިވަރީ ކުރެވޭނެ އެވެ. ހެނދުނު 9:00 އިން ހެނދުނު 11:30 އަށް އަދި މެންދުރު 1:30 އިން ހެނދުނު 6:00 އަށް ހުރިހާ ގިންތިއެއްގެ އުޅަނދުގައި ފެނާއި ގޭސް ފިޔަވާ އެހެނިހެން މުދާ އުފުލޭނެ ކަމަށާއި ހެނދުނު 11:30 އިން މެންދުރު 13:30 އަށް 350 ކިލޯއިން ފެށިގެން މަތީގެ އެއްވެސް އުޅަނދުގައި މުދާ ނުއުފުލޭނެ ކަމަށް އެ އިއުލާނުގައި ވެއެވެ.\nމީގެ އިތުރުން ހަވީރު 6:00 އިން ހެނދުނު 6:00 އަށް ހުރިހާ ގިންތިއެއްގެ އުޅަނދުގައި ފެން އަދި ގޭސް އުފުލޭނެ ކަމަށް ވެސް ވަނީ ކަނޑައަޅައިފަ އެވެ.\nއެ އޮތޯރިޓީ އިން ބުނީ ހުޅުމާލެއަށް މުދާ ގެންދިއުމަށް، ދެ ޓަނުން ދަށުގެ އުޅަނދަށް 24 ގަޑިއިރު ބުރިޖުމަތިން އުފުލޭނެ ކަމަށައި ދެ ޓަނަށްވުރެ ބަރު އުޅަނދުފަހަރުގައި ބުރިޖުމަތިން ހަވީރު 6:00 އިން ހެނދުނު 6:00 އަށް މުދާ އުފުލޭނެ ކަމަށެވެ.\nކޮކާކޯލާ ރޮނާލްޑޯ އަށް: އެމީހަކު ބޯނެ އެއްޗެއް އިނގޭނީ އެމީހަކަށް\nލައިސަންސް އައު ކޮށްދިނުމުގެ ޚިދުމަތް އަލުން ފަށަނީ\nހަލީމް އަދާލަތަށް: ކޯލިޝަނުން ހަދާ ބިލްތަކަށް ތާއީދު ނުކުރެވެންޏާ ކޯލިޝަނުން ވަކިވާންވީނޫންތޯ؟\nތިނަދޫ ކޮވިޑް ފެސިލިޓީގައި ފަރުވާ ހޯދަމުންދިޔަ އިތުރު ދިވެއްސަކު ނިޔާވެއްޖެ\nސަލްމާންތޯ، ޝާހްހުރުކް ތޯ އެހުމުން ވިދްޔާ ދިން ޖަވާބު އިނގޭތަ؟


SunOnline: Emergency eh kamah bune covid test kuran gulhaa massala thah ithuruvanee\nއެމަޖެންސީއެއް ކަމަށް ބުނެ ކޮވިޑް ޓެސްޓުކުރަން ގުޅާ މައްސަލަތައް އިތުރުވަނީ\nއެންއީއޯސީގެ ނޫސްވެރިންގެ ބައްދަލުވުމުގައިި ޑރ. އިބްރާހިމް އަފްޒަލް -- ފޮޓޯ/އެންއީއޯސީ\nމޮނިޓަރިންގެ ހާލަތަށް ލާފައި ހުންނަ ބައެއް ގެތަކުން، އެމަޖެންސީ ހާލަތެއް ދިމާވެއްޖެ ކަމަށް ބުނެ، ކޮވިޑް19 އަށް ޓެސްޓުކުރުމުގެ ނިޔަތުގައި 1676 އަށް ގުޅާ މައްސަލަތައް އިތުރުވެފައިވާ ކަމަށް ހެލްތު އެމަޖެންސީ އޮޕަރޭޝަން ސެންޓަރުން މިރޭ ބުނެފިއެވެ.\nއެ ސެންޓަރުގައި ބޭއްވި ނޫސްވެރިންގެ ބައްދަލުވުމުގައި ޑރ. އިބްރާހިމް އަފްޒަލް ވިދާޅުވީ، މޮނީޓަރިންގެ ހާލަތުގައި ހުންނަ ގެތަކުން، އުމުރުން ދުވަސްވީ މީހަކު ނުވަތަ ހައި ރިސްކް މީހަކު ހާލުބޮޑުވެގެން އެމަޖެންސީގައި އައިޖީއެމްއެޗް އަށް ގެންދަން ގުޅާ ކަމަށެވެ. އަދި އެފަދަ ހާލެއްގައި އެމީހަކު އައިޖީއެމްއެޗަށް ގެންގޮސްދޭން ޖެހޭނެ ކަމަށެވެ.\n"އޭގަ އަޅުގަނޑުމެންނަށް މައްސަލައަކަށް މި އަންނަ ތަންކޮޅަކީ ބައެއް ފަހަރު ހަމަ ޓެސްޓު ކޮށްލުމުގެ ބޭނުމުގައި މިކަން ޒަރީއާއެއް ގޮތުގައި ވެސް އެބަ ބޭނުންކުރޭ. އެކަން އަޅުގަނޑުމެންނަށް އެބަ ފާހަގަކުރެވޭ،" ޑރ. އަފްޒަލް ވިދާޅުވިއެވެ.\nޑޮކްޓަރު ވިދާޅުވީ އެމަޖެންސީ ޕާތުވޭ އަކީ ކޮންމެ ގައުމެއްގައި ވެސް އެމަޖެންސީ ހާލަތަށް އެކަނި ބޭނުންކުރަން ޖެހޭނެ ޕާތުވޭ އެއް ކަމަށެވެ.\nއެކަމުގެ ނާޖާއިޒް ފައިދާ ބައެއް ފަރާތްތަކުން ނެގުމަކީ ހަގީގަތުގައި އެމަޖެންސީއެއް ދިމާވެގެން އަވަހަށް ފަރުވާ ލިބެންޖެހޭ މީހާއަށް ލިބޭ ވަރަށް ބޮޑު ގެއްލުމެއް ކަމަށެވެ.\nއަދި އެފަދަ ކޭސްތައް ފެންމަތިވުން އިތުރުވުމާ ގުޅިގެން، މިހާރު 1676 އަށް އަންނަ އެމަޖެންސީ ކޯލްތައް އައިޖީއެމްއެޗްއަށް އަންގާނީ ހޮޓްލައިނުން އެކަން ކަށަވަރުކުރުމަށް ފަހުގައި ކަމަށެވެ. އަދި އައިޖީއެމްއެޗް އިން އެކަމަށް އެޓެންޑްވާނީ، އެއީ ހަގީގީ އެމަޖެންސީއެއް ކަން ޔަގީންވުމުން ކަމަށެވެ.\n"މިހެން މި ވާން ޖެހެނީ މިގޮތަށް އަންނަ، ހަގީގަތުގައި އެމަޖެންސީ ނޫން ކޭސްތައް ވެސް މިގޮތަށް ޓެސްޓުކުރުމުގެ ބޭނުމަށް އާންމު ފަރާތްތަކުން ބޭނުންކުރަމުން ދާތީ،" ޑޮކްޓަރު ވިދާޅުވިއެވެ.\nޑޮކްޓަރު ވިދާޅުވީ ހޮޓްލައިނަށް ގުޅާ މީހުންގެ ތެރޭގައި ހަގީގަތުގައި ވެސް އަވަސް ފަރުވާ ބޭނުންވާ މީހުން ތިބޭނެކަން އެނގޭ ކަމަށާއި އަދި ސިސްޓަމް ލަސްވުމަކީ ފަރުވާ ބޭނުންވާ މީހާއަށް ލިބޭ ވަރަށް ބޮޑު ގެއްލުމެއް ކަމަށެވެ.\nއެހެން ނަމަވެސް އެތަނެއްގެ ވޯކްލޯޑް އަށް ބުރަވާން ފެށުމުން، މައުލޫމާތުގެ ސައްހަކަން ކަށަވަރުކުރާނެ ގޮތެއް ހިމަނަން ޖެހުނީ ކަމަށެވެ.\nއެހެންވީމަ އާންމުންގެ ފަރާތުން އަޅުގަނޑުމެން ވަރަށް ބޮޑަށް އެދެން މިގޮތަށް އެމަޖެންސީ އެކޭ ކިޔާފައި، އަޅުގަނޑުމެންނަށް ގުޅާނީ ހަގީގަތުގައި ވެސް އެމަޖެންސީ އަކަށް ވީމަ. މާނައަކީ ގޭގައި ހާލުބޮޑުވެގެންނޭ، ނޫނީ ރިސްކަށް ހުށަހެޅޭ މީހަކު ހުރި ނަމަވެސް، އޭނާ ޓެސްޓުކޮށްލުމުގެ ނިޔަތުގައި އެމަޖެންސީ ވެގެންނޭ ކިޔާފައި ނުގުޅުއްވާށޭ. އެއީ ހަގީގަތުގައ އެމަޖެންސީ ހާލަތަކަށް ހުށަހެޅޭ މީހުންނަށް ދެވޭ ވަރަށް ބޮޑު ގެއްލުމެއް،" ޑޮކްޓަރު ވިދާޅުވިއެވެ.\nކޮވިޑް ޕޮޒިޓިވް މެސެޖު ކުރަނީ އެޗްޕީއޭ އަކުން ނޫން!\n"އަދަދު ދަށްވަނީއޭ ބުނަން އަވަސް، ފަރުވާ ކުޑަކޮށް ނުލާތި"


Mi hafuthaa gai ACC ah haaziruvevidhaane: Maumoon | Mihaaru\nމައުމޫން ނޫސްވެރިންނާ ވާހަކަފުޅު ދައްކަވަނީ: އަންނަ އަންގާރަ ނުވަތަ ބުދަދުވަހު އޭސީސީ އަށް ވަޑައިގެންނެވިދާނެ ކަމަށް ވިދާޅުވި.---މިހާރު ފައިލް ފޮޓޯ\nކުރީގެ ރިޔާސީ ގަނޑުވަރު ތީމުގެ އަށް ކުރި ޚަރަދުތަކާ ގުޅޭ ގޮތުން ނެރެފައިވާ އޮޑިޓް ރިޕޯޓާ ގުޅޭ މައްސަލާގައި ޖަވާބުދާރީވެވަޑައިގަތުމަށްޓަކައި އެންޓި ކޮރަޕްޝަން ކޮމިޝަން (އޭސީސީ) އަށް މި ހަފުތާގައި ހާޒިރުވެވަޑައިގެންނެވިދާނެ ކަމަށް ކުރީގެ ރައީސް މައުމޫން އަބްދުލް ގައްޔޫމް މިއަދު ވިދާޅުވެއްޖެ އެވެ.\nއޭސީސީގެ ރައީސް ހަސަން ލުތުފީ އަށް ފޮނުއްވި ސިޓީފުޅެއްގައި މައުމޫން ވިދާޅުވީ ތީމުގޭގެ 2007 އާއި 2008 ގެ އޮޑިޓް ރިޕޯޓްގައި ފާހަގަކޮށްފައިވާ މައްސަލަތަކުގެ ތެރެއިން ދެ މައްސަލައެއްގެ ތަހުގީގަށް ބަޔާން ދެއްވުމަށް އަންނަ އަންގާރަ ނުވަތަ ބުދަދުވަހުގެ މެންދުރު ފަހު 1:00 ގައި އެ ކޮމިޝަނަށް ހާޒިރުވެވަޑައިގެންނެވި ދާނެ ކަމަށެވެ.\nމައުމޫން ވިދާޅުވި ގޮތުގައި އޭސީސީ އަށް އަމިއްލަފުޅަށް ހާޒިރުވެވަޑައިގަންނަވަނީ އެ ކޮމިޝަނުގެ ތަހުގީގު ޓީމަށް އެ މަނިކުފާނުގެ އަރިހަށް ވަޑައިގަތުމަށް ވުރެ އެ ގޮތް މާ ރަނގަޅު ވާނެތީ އެވެ.\n"އަޅުގަނޑު ތިޔަ ކޮމިޝަނަށް ހާޒިރުވާ އިރު، އަޅުގަނޑާ އެކީގައި އަޅުގަނޑުގެ ގާނޫނީ ވަކީލް މައުމޫން ހަމީދު ވަޑައިގަންނަވާނެ ވާހަކަ ވެސް ދެންނެވީމެވެ." ސިޓީފުޅުގައި މައުމޫން ވިދާޅުވި އެވެ.\nމައުމޫންގެ ވެރިކަމުގައި އެމަނިކުފާނު ދިރިއުޅުއްވި ތީމުގޭގެ އޮޑިޓް ރިޕޯޓާ ގުޅިގެން އެމަނިކުފާނުގެ އަރިހުން ސާފުކުރަންޖެހޭ ކަންކަން ސާފުކުރުމަށްޓަކައި މައުމޫންގެ އަރިހަށް އޭސީސީގެ ޓީމެއް ދިއުމަށް އެ ކޮމިޝަނުން ވަނީ ނިންމައިފަ އެވެ. އަދި މައުމޫނަށް ފަސޭހަފުޅު ވަގުތެއް ދެއްވުމަށް ވެސް އޭސީސީން އެދުނެވެ. އެކަމަކު މައުމޫން އެންމެ ފުރަތަމަ ވެސް ވިދާޅުވީ އެމަނިކުފާނު ބޭނުންފުޅު ވަނީ އަމިއްލަފުޅަށް އެ ކޮމިޝަނަށް ވަޑައިގެން ސުވާލުތަކަށް ޖަވާބު ދެއްވުމަށް ކަމަށެވެ.\nމައުމޫން މިދިޔަ މަހުގެ 23 ގައި ކުރެއްވި ޓުވީޓެއްގައި ވިދާޅުވީ އެ މަނިކުފާނު އޭސީސީ އަށް ވަޑައިގަންނަވާއިރު، "މީޑިއާ ވެސް އެ ތަނުގައި ތިބެން ވާނެ" ކަމަށެވެ.\n"ގައުމަށް މިކަން ފެނި، އެނގެން ޖެހޭނެ. ހަގީގަތް އެނގުމަކީ ރައްޔިތުންނަށް އޮތް ހައްގެއް،" މައުމޫނާ ސުވާލު ކުރަން ބޭނުންވެގެން އޭސީސީން އެމަނިކުފާނަށް ފޮނުވި ސިޓީގެ މައްސަލާގައި ކުރެއްވި ޓުވީޓުގައި މައުމޫން ވިދާޅުވެފައިވެ އެވެ.\nއޭސީސީގެ ރައީސް ލުތުފީ ވިދާޅުވެފައި ވަނީ ކުރީގެ ރައީސްކަން ކުރައްވާފައިވާ ބޭފުޅުން ކޮމިޝަނަށް ހާޒިރުކުރުމަކީ ގެންގުޅޭ އުސޫލެއް ނޫން ކަމަށެވެ. އަދި އޭނާ ވިދާޅުވެފައިވާ ގޮތުގައި ރައީސުލްޖުމްހޫރިއްޔާ އާއި ކުރީގެ ރައީސުންނާއި އުއްތަމަ ފަނޑިޔާރާއި އުއްތަމަ ފަނޑިޔާރުކަން ކުރައްވާފައިވާ ބޭފުޅުންނާއި ރައްޔިތުންގެ މަޖިލީހުގެ ރައީސާއި މަޖިލީހުގެ ކުރީގެ ރައީސުން އޭސީސީ އަށް އެއްވެސް މައްސަލައެއްގައި ހާޒިރުކުރުމުގެ ބަދަލުގައި އެބޭފުޅަކާ މެދު ހުށަހަޅާފައިވާ ޝަކުވާއެއްގެ ބަޔާން ނަގާނީ އަރިހަށް ގޮސްގެންނެވެ.\nތީމުގޭގެ އޮޑިޓް ރިޕޯޓާ ގުޅޭ ގޮތުން މައުމޫންގެ ދަރިކަލުން އަދި ދިއްގަރު ދާއިރާގެ މެމްބަރު އަހުމަދު ފާރިސް މައުމޫންގެ މައްސަލައެއް ފުލުހުން ތަހުގީގުކޮށް އޭނާގެ މައުމޫންގެ މައްޗަށް ދައުވާކޮށްދިނުމަށް އެދި ޕްރޮސެކިއުޓަ ޖެނެރަލްގެ އޮފީހަށް ވެސް ކުރިން ފޮނުވި އެވެ. އެކަމަކު ޖިނާއީ މައްސަލަތަކުގައި ދައުވާކުރުމަށް ގާނޫނުލް އުގޫބާތުގައި ދީފައިވާ މުއްދަތު ފާއިތުވެފައިވާތީ ޕީޖީ ވަނީ އެ މައްސަލަ އަނބުރާ ފުލުހުންނަށް ފޮނުވާލައިފަ އެވެ.\nރައީސް މައުމޫން އަބްދުލްގައްޔޫމް އެންޓި ކޮރަޕްޝަން ކޮމިޝަން ތީމުގެ އޮޑިޓް ރިޕޯޓް ކޮރަޕްޝަން\n16 ކޮމެންޓް, 34 ރިއެކްޝަންސް\nދިގުތާރީޚެއްގައި ވެރިކަން ކޮށް ގައުމާއި ދުނިޔޭގައި ޝަރަފުލިބި ޢިއްޒަތްތެރިއެއްގެ ގޮތުގައި ހުރެ މިފަދަ ދަށުދަރަޖައަކަށް ވެއްޓުމަކީ ދިވެހީން ދެރަކަމެއް.\nސާބަހޭ ޒަޢީމޫ. މިހާރު އެވެރިންގެ ހިތްޕުލައް އަރާ ވަޑައިގަންނަވާނެ. ތި މަންނަމެންގެ ހުރި ގާބިލް ކަން ދައްކަން ހަދައިގެން މި ފަހަރު މި ބޭލުނީ ތި މަންމެންގެ ސޯޓު ތާއެވެ. އަވަހަށް މި ކަމުން އިސްތިޢުފާ ދޭންވީތާއެވެ. ޒަޢީމު އެވެ. މަމެން މި ތިބީ މަނިކުފާނާއި އެކުގައެވެ.\nމަސްއޫލިއްޔަތަށް އިހުމާލުވުމުގެ ދައުވާ ލުތުފީގެ މައްޗަށް ކުރަންވީ އެއީ މިހާގިނަދުވަސް ލަސްކުރުމުގެ ކުށްސާބތުވާތީ ދޯ؟\nމިރިޕޯޓް ތަކަކީ އިންތިހާބަށް ނުފޫޒު ފޯރުވުމަށް ގޭގައި ތިބެ ބަޔަކު ތައްޔާރުޖުރި އަސްލެއް ނެތް ރިޕޯޓް ތަކެއް\nކިހިނެއްތަ ވެގެން މިއުޅެނީ؟ މައުމޫނު ކިހިނެއް ވީއޭ؟\nހަމަދާން ޖެހޭނީ... ތީވަކަިން ކާކުތަ....މިޤައުމަށް 30 އަހަރު ލިބުނު ހުރިހާ ލާރިއެއް ތިމާގެ ވެރިކަން ދިފާއުކުރަންވެގެން ގާތް މީހުންނަށް ބަހާ ހުސްކުރީ އެއްވެސް އިންސާފެއް ނެތިކަމަށް ކުރިން ވެސް އެމްޑީޕީ އިން ބުންޔެވެ. މިރާއްޖޭގައި ވެރިކަމެއް މީހަކަށް ކުރެން ނޯވެއެވެ.\nމައުމޫނަކަސް ކާސިމަކަސް ގޯސްކޮށް ކަމެއްކުރީމަ ބަލަން ޖެހޭނެ... ސުކުރިއްޔާ ޔާމީނު... ބަލަ އެމްޑީޕީ ކުދިންތައް މައުމޫނު މައްސަލަ ބެލިއިރު ރަނގަޅު... މިއަދު ގޯސް... ހެޔޮ އެއްގޮތްވެސް ނޯނާނެ،.. ހަމަ އަޖައިބު......\nމަނިކުފާނު ހާދަ ބިޒީ ފުޅޭ އަދިވެސް... ހަމަ ސަރުކާރު ވެއްޓުމުގަތޯ؟؟؟؟؟ އެއީ ބޮޑު ކުށެއް އިނގޭތޯ!!!!!! މަނިކުފާނަށް ސަނާކީ ޒަމާން ނިމިއްޖެ،... ސޮރިިިީ.....\n10 އަހަރު ކުރީގެ މައްސަލައެއް ހަމަ ކުއްލިއަކަށް ރައީސް މައުމޫނާއި ސަރުކާރާއި މައްސަލަޖެހޭ އިރަށް މިހާރު ފެނުނީމާ މިވާގޮތް ވަރަށް ސާފު ދެއްތޯ؟ މި ހުރިހާ އަހަރު ތިޔަ މައްސަލަ ނުފެނި އޮތީ ކީއްވެތޯ؟ މިއީ މިނިވަން މުއައްސަސާއެއް ނޫން. މިވަރު ވީމާ ބުނަން އޮތީ މުއައްސަސާގެ ނަން ޚަރާބު ނުކޮށް އިސްތިއުފާ ދީފައި ގޭގައި ތިއްބަވާށޭ.\nލުތުފީ ކަލޭ ތިތަނުން އިސްތިއުފާ ދީ ހެޔޮނުވާނެ. ތިތަންވެސް އަގުޅިނެތް ކަންނޭލަކަށް ހަދައި އަވަދިވެެއްޖެ


India ge helicopter thah 10 dhuvas thereygai anburaa gendhanee\nއިންޑިއާގެ ހެލިކޮޕްޓަރުތައް 10 ދުވަސް ތެރޭ އަނބުރާ ގެންދަނީ\nއިންޑިއާއިން ރާއްޖެއަށް ހަދިޔާކޮށްފައިވާ ހެލިކޮޕްޓަރެއް. އެގައުމުގެ ނޫސްތަކުން ބުނަނީ ވަރަށް އަވަހަށް އެ ދެ ހެލިކޮޕްޓަރުވެސް އަނބުރާ ގެންދާނެ ކަމަށް. -- އަވަސް ފައިލް ފޮޓޯ\nއިންޑިއާ ސިފައިން ދިވެހި ސިފައިންނަށް ހަދިޔާ ކޮށްފައިވާ ދެ ހެލިކޮޕްޓަރު ކުރިއަށްއޮތް 10 ދުވަސް ތެރޭގައި ގެންދާނެ ކަމަށް އިންޑިއާ ސަރުކާރުގެ އޮފިޝަލުންނާއި ހަވާލާދީ އެ ގައުމުގެ ނޫސްތަކުން ރިޕޯޓްކޮށްފި އެވެ.\nއައްޑޫ އަދި ލ. އަތޮޅުގައި އޮންނަ އިންޑިއާގެ ދެ ހެލިކަޕްޓަރު މިދިޔަ މަހުގެ ނިޔަލަށް އަނބުރާ ގެންދަން ދިވެހި ސަރުކާރުން ވަނީ އަންގާފަ އެވެ.\nއެ ދެ ހެލިކަޕްޓަރާ ގުޅޭ ގޮތުން އެމްއެންޑީއެފް އާއި އިންޑިއާ ސިފައިންނާއެކު ހަދާފައިވާ އެއްބަސްވުން ދާދި ފަހުން ހަމަވެފައިވާއިރު އެ އެއްބަސްވުން އާ ނުކުރުމަށް ދިވެހި ސަރުކާރުން ވަނީ ނިންމާފަ އެވެ. އަދި ކޮންމެ ހެލިކޮޕްޓަރަކާއެކު ޕައިލަޓުންނާއި ޓެކްނީޝަނުންގެ ގޮތުގައި ގާތްގަނޑަކަށް އިންޑިއާގެ 25 ސިފައިން ތިބޭއިރު، އެ މީހުންގެ ވިސާ އާކޮށްދޭން ވެސް ދިވެހި ސަރުކާރުން ވަނީ ދެކޮޅު ހަދާފަ އެވެ. އެ މީހުންގެ ވިސާ ހަމަވެފައިވަނީ މިދިޔަ މެއި މަހު އެވެ.\n"އަޅުގަނޑުމެން މި ލަފާ ކުރަނީ ކުރިއަށް އޮތް 10 ދުވަސް ތެެރޭގައި ހެލިކޮޕްޓަރުތަކާއެކު އަޅުގަނޑުމެންގެ މީހުން އެނބުރި އަންނާނެ ކަމަށް،" އިންޑިއާ ސަރުކާރުގެ އޮފިޝަލަކާއި ހަވާލާދީ "ދަ ޕްރިންޓް" ނޫހުގައި ބުނެފައިވެ އެވެ.\n"ނަމަވެސް އީއީޒީ [އިގްތިސޯދީ ސަރަހައްދު] ބެލެހެއްޓުން ކުރިއަށްދާނެ،" އެ އޮފިޝަލް އިތުރަށް ވިދާޅުވެފައިވެ އެވެ.\nއިންޑިއާ އިން ހަދިޔާކޮށްފައިވާ ދެ ހެލިކޮޕްޓަރު އަނބުރާ ފޮނުވާލާއިރު، މިފަހުން ޕީޕީއެމްގެ ޕީޖީ ލީޑަރު އަހުމަދު ނިހާން ހުސެއިން މަނިކު އިންޑިއާއަށް ނޭރުވި މައްސަލަ އޮތީ ފެންމަތިވެފަ އެވެ. އަދި ރާއްޖޭގައި މަސައްކަތް ކުރާ އިންޑިއާ މީހުންނަށް ވިސާ ދޫނުކުރާ މައްސަލައަށް ވެސް އަދިވެސް ހައްލެއް ހޯދުމަށް އިންޑިއާ ސަރުކާރުން ދަނީ މަޝްވަރާ ކުރަމުންނެވެ.


Insaaniyathah emme bodu heydha eh kuri qaumuthakuge thereygai Saudi\nއިންސާނިއްޔަތަށް އެންމެ ބޮޑު ހޭދައެއް ކުރި ގައުމުތަކުގެ ތެރޭގައި ސައުދީ\nސައުދީ ރަސްގެފާނާއި ވަލީއަހުދު --\nމިދިޔަ 2019 ވަނަ އަހަރު އިންސާނިއްޔަތަށް އެންމެ ބޮޑު ހޭދައެއް ކުރި ގައުމުތަކުގެ ތެރޭގައި ސައުދީ އަރަބިއްޔާ ހިމެނިއްޖެ އެވެ.\nއދ. ގެ ފައިނޭޝިއަލް ޓްރެކިން ސާވިސްއިން ވަނީ 2019 ވަނަ އަހަރު އިންސާނިއްޔަތަށް އެންމެ ބޮޑު ހޭދައެއް ކުރި ގައުމުތަކުގެ މައުލޫމާތު ހާމަކޮށްފަ އެވެ. އެ ގޮތުން މިދިޔަ އަހަރު ވެސް އެންމެ ބޮޑު ހޭދައެއް ކޮށްފައި ވަނީ އެމެރިކާއިންނެވެ. އެމެރިކާއިން ވަނީ 35.8 ޕަސެންޓް ހިއްސާ ކޮށްފަ އެވެ.\nދެވަނައަށް އެންމެ ބޮޑު ހޭދައެއް ކުރި ޖަރުމަނުން ވަނީ 9.5 ޕަސެންޓް ހިއްސާ ކޮށްފަ އެވެ. މި ލިސްޓްގެ ތިންވަނާގައި ވަނީ އިނގިރޭސިވިލާތެވެ. އެ ގައުމުން ވަނީ 7.8 ޕަސެންޓް ހިއްސާކޮށްފަ އެވެ. މިދިޔަ އަހަރު ހަތަރުވަނަ އަށް އެންމެ ބޮޑު ހޭދައެއް ކޮށްފައިވަނީ ޔޫރަޕިއަން ކޮމިޝަނުންނެވެ. ޔޫރަޕިއަން ކޮމިޝަން ވެސް ވަނީ 7.8 ޕަސެންޓް ހިއްސާކޮށްފައި ވެއެވެ.\nފަސްވަނަ އަށް އެންމެ ބޮޑު ހޭދައެއް ކުރީ ސައުދީ އަރަބިޔާއިންނެވެ. އެ ގައުމުން ވަނީ 5.5 ޕަސެންޓް ހިއްސާ ކޮށްފަ އެވެ. އިންސާނިއްޔަތަށް އެންމެ ބޮޑު ހޭދައެއް ކުރި ގައުމުތަކުގެ ތެރޭގައި ސައުދީ އަރަބިއްޔާ ހިމެނިފައިވާއިރު، މިއީ މިހާތަނަށް އިސްލާމީ ގައުމަކުން ކުރި އެންމެ ބޮޑު ހޭދަ އެވެ. އަދި މިއީ އިންސާނިއްޔަތަށް އެންމެ ބޮޑު ހޭދައެއް ކުރި ފަސް ގައުމުގެ ތެރޭގައި އިސްލާމީ ގައުމެއް ހިމެނުނު ފުރަތަމަ ފަހަރެވެ.\nމިދިޔަ އަަހަރުގެ ތެރޭގައި ސައުދީން ވަނީ 1,281,625,265 ޑޮލަރު އިންސާނިއްޔަތަށް އެހީވުމުގެ ޕްރަގްރާމްތަކަށް ހޭދަ ކޮށްފަ އެވެ.\nޔޫއެން ސައުދީ އަަރަބިއްޔާ


20 aharuge unmeedhu haasilu kuree molhu ufehdhumakun!\n20 އަހަރުގެ އުންމީދު ހާސިލްކުރީ މޮޅު އުފެއްދުމަކުން!\n"ބަވަތި"ގެ ދެ ޕްރޮޑިއުސަރުން ކަމަށްވާ އާސިމް އަލީ އަދި އަހުމަދު ވަހީދު، ޑައިރެކްޓަރު އިލްޔާސް ވަހީދު (މ)\nޓީވީ ޕްރޮޑިއުސަރު އިލްޔާސް ވަހީދު (އިއްލެ) ގެ ފުރަތަމަ ފީޗާ ފިލްމު "ބަވަތި" ރޭ ވަނީ ޕްރިމިއާކޮށްފައެވެ. ދިވެހި ފިލްމީ އިންޑަސްޓްރީއަށް އަލަށް ނުކުތް "އައި ފިލްމްސް" ގެ ފުރަތަމަ އުފެއްދުމުގެ ގޮތުގައި "ބަަވަތި" އޮލިންޕަހުގައި ސްކުރީން ކުރިިއިރު މިއީ އިއްލެއަށް ވަރަށް ޚާއްސަ ފިލްމެކެވެ. މިއީ އޭނާގެ ފުރަތަމަ ފިލްމެވެ. އަދި މި ފިލްމް ރިލީޒްވުމާއެެކު 20 އަހަރު ކުރިން އޭނާ ކުރި އުންމީދު ހާސިލްވީ އެވެ.\nމީޑިއާ ދާއިރާގައި ގިނަ ދުވަސްތަކެއް ވަންދެން މަސައްކަތްކޮށް، ގިނަ ޓީވީ ޕްރަގްރާމްތަކެއް އުފައްދާފައިވާ އިއްލެ ރޭ ބުނީ ބޮޑު ފިލްމެއް އުފައްދާ ބެލުންތެރިންނާއި ހަމައަށް ގެނެސްދިނުމަކީ މީގެ 20 އަހަރު ކުރިން ފެށިގެން އޭނާ ކުރި އުންމީދެއް ކަމަށެވެ. އަދި އެހާ ދިގު މުއްދަތަކަށްފަހު އުންމީދު ހާސިލް ވުމުން ވަރަށް ބޮޑު އުފަލެއް ލިބިގެން ދިޔަ ކަމަށެވެ.\n"ބަވަތި" ރޭ ޕްރިމިއާކޮށް އޭނާގެ 20 އަހަރުގެ އުންމީދު ހާސިލް ކޮށްފައިވާއިރު، އެންމެ ބޮޑު އުފަލެއް ލިބުނީ ބެލުންތެރިން ފިލްމު ބަލައިގަތުމުންނެވެ. ރޭގެ ހަފުލާ ފެށުނީއްސުރެ އޮލިންޕަސް އޮތީ ތަރުހީބުގެ އަތްތިލަބަޑީގަ އެވެ. ފިލްމު ފެށިގެން ނިމުމާއި ހަމައަށްވެސް ބެލުންތެރިންގެ ތަރުހީބު އޮތެވެ. އަދި ފިލްމު ނިމުމާއެކު އޯޑިއެންސް އެއްކޮށް ކަހަލަ ގޮތަކަށް ތަރުހީބުގެ އަތްތިލަބަޑި އެއް ދިނެވެ.\nޝުކުރު ހައްގީ މި މަސައްކަތުގައި އެހީތެރިވެދިން ފަރާތްތަކަށް. ކުޑަނަމަވެސް އެހީތެރިކަމެއް ވެދިން ކޮންމެ މީހަކަށް ޝުކުރުވެރިވަން. ޚާއްސަކޮށް އަޅުގަނޑުގެ ދެ ފަރާތުގެ އާއިލާއާ ރަހުމަތްތެރިން\nއިލްޔާސް ވަހީދު | ޑައިރެކްޓަރު\nއެއީ ބެލުންތެރިންނަށް ބަވަތި ކަމުދިޔަކަން އަންގައިދޭ ހެއްކެކެވެ. އަދި ފިލްމު ބެލި ގިނަ މީހުން ވަނީ އިއްލެއާއި ބައްދަލްކޮށް ހިތްވަރު ދީ އޭނާގެ މަސައްކަތަށް ތައުރީފު ކޮށްފަ އެވެ. އަދި ތަރިންގެ އެކްޓިންގެ މޮޅުކަން ފާހަގަކޮށްފައި ވެއެވެ.\n"ބަވަތި"ގެ ޑައިރެކްޓަރު، ފިލްމުގެ ބައެއް ތަރިންނާއެކު ރެޑްކާޕެޓް އިވެންޓްގައި ބައިވެރިވަނީ\n"ބަވަތި" - މޮޅު ފިލްމެއް\nމި އަހަރަކީ ދިވެހި ސިނަމާއަށް ގިނަނ ފިލްމުތަކެއް ނުކުންނަމުންދާ އަހަރެކެވެ. ކުރީ އަހަރުތަކާއި ޚިލާފަށް އޮލިމްޕަސް މި އަހަރު ވަރަށް ބިޒީއެވެ. މިއަހަރު ފެށުނީސުރެ އެންމެ ގިނަ ބަޔަކު އިންތިޒާރުކުރި އެއް ފިލްމަކީ ރޭ ޕްރިމިއާ ކުރި "ބަވަތި" އެވެ.\nމިއީ ވަރަށް ގިނަ އަދަދަކަށް އާ ތަރިން ފެނިގެންދިޔަ އަދި މުޖްތަމައުއަށް މުހިންމު މެސެޖްތަކެއް ފޯރުކޮށް ދިނުމަށް އުފައްދާފައިވާ ފިލްމެކެވެ. ފިލްމު ޕްރިމިއާކުރުމުގެ ކުރިން ޕްރޮޑަކްޝަން ޓީމުން އެންމެ ބޮޑަށް ފާހަގަކުރި ދެ ޕޮއިންޓަކީ އެއީ އެވެ. އެހެންކަމުން ގިނަ ބަޔަކު މި ފިލްމަށް އިންތިޒާރުކުރީ އެ ސަބަބުތަކާ ހެދި އެވެ.\nމީގެ އިތުުރުން "ބަވަތި" އިޝްތިހާރު ކުރަން ނެރުނު ޓީޒާތަކާއި، ޓްރެއިލާތައް އަދި ފިލްމުގެ ޕްރޮމޯޝަނަލް ލަވަތަކަކީވެސް ގިނަ ބަޔަކު ފިލްމަށް އިންތިޒާކުރި ސަބަބުތަކެވެ.\n"ބަވަތި" އިޝްތިހާރުކުރުމަށް ނެރުނު ޓީޒާތަކާއި، ޓްރެއިލާތަކުން ގިނަ ސުވާލުތަކެއް އުފެދުނެވެ. އެންމެ ބޮޑަށް ސުވާލު އުފެދުނީ ފިލްމުގެ ޖޯންރާއާ މެދު އެވެ. ޓްރެއިލާއާއި ޓީޒާތަކުން ފިލްމުގެ ހަގީގީ ރަހަވެސް މުޅިން ޔަގީނެއް ނުކުރެވުނެވެ. އެއީވެސް އިންތިޒާރުކުރަން ޖެހުނު ސަބަބެކެވެ.\nސައިކޮލޮޖިކަލް ތްރިލާ ޖޯންރާއަށް ހަދާފައިވާ މި ފިލްމު މިހާތަނަށް ބެލި މީހުންނަށް ފިލްމުގެ ބޮޑު މަންޒަރު ސާފުވީ ނަމަވެސް، އަދިވެސް ޓިކެޓް ނަގައިގެން ފިލްމުގެ އިންތިޒާރުގައި ތިބި ބެލުންތެރިން ތިބީ ފިލްމަކީ ކޮން ރަހައެއްގެ ފިލްމެއްތޯ ސުވާލު ކޮށްލަކޮށްލަ އެވެ.\n"ބަވަތި" ފިލްމުގެ މުހިންމު ރޯލްތަކުން ފެންނަ ނުޒޫ އަދި އިފްނާޒް\n"ބަވަތި" ގައިވެސް އެންމެ ފާހަގަ ކޮށްލެވެނީ ފިލްމުގެ ސްކްރީންޕްލޭ އެވެ. ޑައިރެކްޓަރު އިއްލެ ލިޔެފައިވާ ސްކްރީންޕްލޭ ފިލްމު ބެލި ގިނަ ބަޔަކު ފާހަގަ ކުރި އެވެ. ފިލްމު ފެށިގެން ނިމުމާއި ހަމައަށް ވެސް ދެންވާނެ ގޮތަކަށް އިންތިޒާރު ކުރަން ޖެހުނެވެ. ހިނދުކޮޅަށްވެސް ފިލްމުގެ ސަސްޕެންސް ގެއްލިގެންނުދެއެވެ. މިއީ ބެލުންތެރިންނަށް ވަރަށް ކަމުދިޔަ ކަމެކެވެ.\nފިލްމުގައި ހިމެނޭ ތަރިންގެ ތެރެއިން ނުޒޫ އާއި ދަރާ ރަޝީދު ފިޔަވައި ދެން ތިބީ މުޅިން ވެސް އާ ތަރިންނެވެ. ނަމަވެސް މިއީ ގިނަ އަދަދަކަށް އާ ތަރިން ބައިވެރިކޮށް އުފައްދާފައިވާ ފިލްމެއް ކަމުގެ އިހުސާސެއް ނުކުރެވެއެވެ. އެކްޓަރުންގެ އެކްޓިން ރަނގަޅެވެ. ވަރަށް ގިނަ ބެލުންތެރިން ވަނީ ފިލްމުގައި ނުޒޫގެ އެކްޓިން މޮޅުކަން ފާހަގަކޮށް ތައުރީފު ކޮށްފަ އެވެ. އަދި އަލަށް ބޮޑު ފިލްމަކުން ފެނިގެންދިޔަ އިފްނާޒުގެ އެކްޓިންއަށް ވެސް ބެލުންތެރިން ތައުރީފު ކޮށްފައި ވެއެވެ.\nމީގެ އިތުރުން ފިލްމުގައި ހިމެނޭ ސްޕެޝަލް އިފެކްޓްސްތަކުގެ ފުރިހަމަކަމީ ފިލްމު ރީތިވުމަށް ލިބިގެންދިޔަ ވަރަށް ބޮޑު ބާރެކެވެ. އަދި ރީތި ހިތްގައިމު މާހައުލުތަކެއް ފެނިގެން ދިއުމާއި، ފިލްމުގެ މަންޒަރުތަކުގެ ނަލަކަން ވެސް މޮޅު ފިލްމަކަށް ވުމުގައި މުހިންމު ދައުރެއް އަދާކުރެއެެވެ.\nއަބަދުވެސް ފިލްމުތައް ޕްރޮމޯޓްކުރަން ބުނާ އެއް ވާހަކައެއް މިއީ ވަރަށް ތަފާތު ފިލްމެކޭ. ވަރަށް ސަސްޕެންސް ހިމެނޭނޭ. ނަމަވެސް އެކަން ގިނަ ފަހަރަށް ހަގީގަތަކަށް ނުވޭ. އެކަމަކު ހަގީގަތުގައި ބަވަތި މިއީ އެ ހުރިހާ ރަހައެެއް ހިމެނޭ ފިލްމެއް. ވަރަށް މޮޅު އުފެއްދުމެއް. ކޮންމެ މީހަކުވެސް ބަލާލަން ރަނގަޅު ފިލްމެއް. އެންމެ ޚާއްސައީ ފިލްމުން ދޭ މެސެޖް. މިއީ އެތައް ބަޔަކު މިހާރުވެސް ގޯތުރޫކުރާނެ ކަންކަން. އެހެންވީމަ ވަރަށް ރަނގަޅު މެސެޖެއްވެސް ލިބޭނެ\n"އަބަދުވެސް ފިލްމުތައް ޕްރޮމޯޓް ކުރަން ބުނާ އެއް ވާހަކައެއް މިއީ ވަރަށް ތަފާތު ފިލްމެކޭ. ވަރަށް ސަސްޕެންސް ހިމެނޭނޭ. ނަމަވެސް އެކަން ގިނަ ފަހަރަށް ހަގީގަތަކަށް ނުވޭ. އެކަމަކު ހަގީގަތުގައި ބަވަތި މިއީ އެ ހުރިހާ ރަހައެެއް ހިމެނޭ ފިލްމެއް. ވަރަށް މޮޅު އުފެއްދުމެއް" ބެލުންތެރިޔަކު ބުންޏެވެ.\n"ބަވަތި" ބަލަންޖެހޭ ގިނަ ސަބަބުތަކެއް ހުރިއިރު، މިއީ މި ފަހުން ސްކްރީނަށް އައި އެންމެ ތަފާތު އެއް ފިލްމޭ ބުނެވިދާނެއެވެ. އަދި މިއީ ކޮންމެހެން ބަލާލަންޖެހޭ ފިލްމެކޭވެސް ބުނަން ޖެހެ އެވެ.\nފިލްމް ޕްރިމިއާކުރުމަށް ބޭއްވި ރަސްމިއްޔާތުގައި ފިލްމުގެ ތަރިން ބައިވެރި ވަނީ\nކުރިއަށް އޮތް 19 ރޭވެސް އޮލިންޕަހުގައި ފިލްމު ދައްކާނެ އެވެ. އަދި ވަރަށް އަވަހަށް އަތޮޅުތެރޭގައި ވެސް ފިލްމު ދައްކަން ފަށާނެ އެވެ. މިހާރު ވެސް އޮލިންޕަހުގެ ޓިކެޓް ކައުންޓަރުތަކުން ޓިކެޓް އެ ދަނީ ވިކެމުންނެވެ. "ބަވަތީ" ގައި ވާގޮތް ބަލާލަން އަވަހަށް ޓިކެޓެއް ގަނެލާށެވެ.\nމީޑިއާނެޓް މަލްޓި ސްކްރީނަށް "ގޮށްރާޅު"\nމަލްޓިސްކްރީން އަދި އެމް.އެސް.ޓވީ އަށް "ގުޅުން"\n"ހެހެސް" ގެ ފަސްޓްލޫކް ދައްކާލައިފި\nހަންނާންގެ އަޑުން 25 އަހަރު ކުރީގެ ހަނދާނެއް


Inthihaabu avas kuran hushaelhi bill committee ah | Jazeera\tއިންތިހާބު އަވަސް ކުރަން ހުށައެޅި ބިލު ކޮމިޓީއަަށް - Jazeera\nއިންތިހާބު އަވަސް ކުރަން ހުށައެޅި ބިލު ކޮމިޓީއަަށް\nޖަވިޔަނި January 17, 2021 139 views0\nލޯކަލް ކައުންސިލްތަކުގެ އިންތިހާބު ބާއްވާ ތާރީހު އަވަސްކުރުމަށް ހުރި ގާނޫނީ ހުރަސްތައް ނައްތާލުމަށް ހުށައެޅި ބިލު ބަލައިގަނެ، ރައްޔިތުންގެ މަޖިލީހުގެ މިނިވަން މުއައްސަސާތަކުގެ ކޮމިޓީއަށް ފޮނުވައިފިއެވެ.\nއިބްތިދާއީ ބަހުސްގައި ބައިވެރިވުމަށް އެދިވަޑައިގެންނެވި މެމްބަރުން ވާހަކަދައްކަވާ ނިމުމުން ނެގި ވޯޓުގައި ބިލު ދިރާސާ ކުރުމަށް ކޮމިޓީއަށް ފޮނުވުމަށް ފެންނަ ކަމަށް ވޯޓު ދެއްވީ 39 މެމްބަރުންނެވެ.\nމި ބިލުގެ ސަބަބުން ކޮވިޑާ ގުޅިގެން ޑިރެކްޓަރ ޖެނެރަލް އޮފް ޕަބްލިކް ހެލްތު ކަނޑައަޅާ ގައިޑްލައިންތަކާ އެއްގޮތަށް އިންތިޚާބުގެ ކަންކަން ކުރިއަށް ގެންދިޔުމުގެ ބާރު އިލެކްޝަންސް ކޮމިޝަނަށް ލިބިގެންދާނެއެވެ. އަދި އަވަސް މުއްދަތެއްގެ ތެރޭގައި އިންތިޚާބު ބާއްވާނަމަ، އިންތިޚާބާ ކަމާބެހޭ ޤާނޫނުތަކުގެ ދަށުން ކަނޑައަޅާފައިވާ ބައެއް މުއްދަތުތަކަށް ވެސް މި ބިލު ގާނޫނަކަށް ވުމުން ބަދަލު ގެނެވޭނެއެވެ.\nއެގޮތުން، އިންތިހާބާ ބެހޭ ގާނޫނުގައި ކައުންސިލް އިންތިޚާބު ބޭއްވުމުގެ 45 ދުވަސް ކުރިން ވޯޓުދިނުމުގެ ހައްގު ލިބިގެންވާ މީހުންގެ ލިސްޓު އާންމު ކުރަންވާނެ ކަމަށް ބަޔާންކޮށްފައިވީނަމަވެސް، މި ބިލު ފާސްވެގެން ދިއުމުން އެ މުއްދަތު 30 ދުވަހަށް ކުޑަކުރެވިގެންދާނެއެވެ. ވޯޓަރޒް ލިސްޓު އާންމުކުރުމުން ޝަކުވާ ހުޅުހެޅުމުގެ މުއްދަތުވެސް ދިހަ ދުވަހުން ފަސް ދުވަހަށް ކުޑަކުރެވޭނެއެވެ. އަދި ހުށަހެޅޭ ޝަކުވާއަކާއި މެދު ތިން ދުވަސް ތެރޭގައި ގޮތެއް ނިންމަންޖެހޭނެއެވެ.\nމި ބިލަށް ސަރުކާރުން ހުށައަޅާފައިވާ އިސްލާހުތައް ކޮމިޓީން ދިރާސާ ކުރުމަށްފަހު ރިޕޯޓެއް އެކުލަވާލާ ތަޅުމަށް ފޮނުވާނެއެވެ. އެއަށްފަހު ދެން އޮންނާނީ އެ ރިޕޯޓަށް މެމްބަރުން ބަހުސް ކުރެއްވުމެވެ. ބިލު ފާސްކުރުމާއި މެދު ނެގޭ ވޯޓު އޮންނާނީ އެއަށްފަހުއެވެ.


Raajjeygai Islamic Univeristy Eh Hurumakee Laazim Kammeh - Maumoon - Vaguthu\nރާއްޖޭގައި އިސްލާމިކް ޔުނިވާސިޓީއެއް ހުރުމަކީ ލާޒިމް ކަމެއް - މައުމޫން\n5 މަސް ކުރިން ( ޖޫން 25, 2019 )\nމައުމޫން ވާހަކަފުޅު ދައްކަވަނީ – ވަގުތު އިމޭޖްސް: އަޝްހާދް އަބްދުﷲ (ޖެރީ)\nރާއްޖޭގައި އިސްލާމިކް ޔުނިވާސިޓީއެއް ހުރުމަކީ ލާޒިމު ކަމެއް ކަމަށް ކުރީގެ ރައީސް މައުމޫން އަބްދުލްގައްޔޫމް ވިދާޅުވެއްޖެއެވެ.\nރައީސް މައުމޫން މިހެން މިރޭ ކުރެއްވި ޓްވީޓެއްގައެވެ. ރައީސް އިބްރާހިމް މުހައްމަދު ސޯލިހުގެ ޓްވިޓާ އެކައުންޓް ޓެގް ކުރައްވާ މައުމޫން ކުރެއްވި ޓްވީޓްގައި ވިދާޅުވެފައި ވަނީ، ރާއްޖޭގެ އިސްލާމީ ޝަހުސިއްޔަތު ރައްކާތެރި ކުރުމަށާއި އިސްލާމްދީނުގެ މަތިވެރި އުސޫލުތަކުގައި އަގުތައް ދަސްކޮށްދީ ދެމެހެއްޓުމަށްޓަކާ ރާއްޖޭގައި އިސްލާމީ ޔުނިވާސިޓީއެއް ހުރުމަކީ ލާޒިމު ކަމެއް ކަމަށެވެ.\nމައުމޫން މިހެން ވިދާޅުވިއިރު، އިއްޔެގެ ރައްޔިތުންގެ މަޖިލީހުގައި އިސްލާމިކް ޔުނިވާސިޓީގެ ގާނޫނަށް ގެނައި އިސްލާހުތަކަށް ބަހުސް ކުރައްވަމުން ސަރުކާރު ހިންގާ ޕާޓީގެ މެމްބަރުން ވަނީ އިސްލާމިކް ޔުނިވާސީޓީ ރާއްޖޭގެ ގައުމީ ޔުނިވާސިޓީގެ ފެކަލްޓީއަކަށް ހެދުމަށް ހިޔާލު ހުށަހަޅާފައެވެ.\nއަދި އެކަމާ ގުޅޭގޮތުން އިސްލާމިކް މިނިސްޓަރު ޑރ. އަހްމަދު ޒާހިރުވެސް ވަނީ ވާހަކަދައްކާފައެވެ. މިނިސްޓަރ ވިދާޅުވީ، އިސްލާމީ ޔުނިވާސިޓީއާއި ގައުމީ ޔުނިވާސިޓީއަކީ ތަފާތު ދެ ފަލްސަފާއެއްގެ ދަށުން ހިންގާ މަތީ ތައުލީމު ދޭ މުހިންމު ދެ މުއައްސަސާ ކަމުން، އެ ދެ ޔުނިވާސިޓީ ވަކި ދެ ޔުނިވާސިޓީގެ ގޮތުގައި ހަރުދަނާކޮށް ތަރައްގީކުރުމަށް ކުރެވެން ހުރި ހުރިހާ މަސައްކަތެއް މި ސަރުކާރުން ކުރާނެ ކަމަށެވެ.\nމާމިގިލީ ރައްޔިތުންގެ ފަރާތުން ގާސިމާ ދެކޮޅު ޕެޓިޝަނެއް މަޖިލީހަށް!\nމަޖިލީހާއި ލޮކްސަބާއާ ދެމެދު ގުޅުން ބަދަހިކުރުމުގެ އެއްބަސްވުމެއްގައި ސޮއިކޮށްފި\nމޫސުމަށް އަންނަ ބަދަލުތަކާއި ގުޅޭ ކައުންސިލެއް އުފައްދަނީ\nޖޫން 25, 2019 21:27\nމީނައޭ މިރާއްޖެ ހައްދުފަހަނެޅުވީ. މިއަކުން ސަލާމަތެއް ނުވިއެއްނު؟\nޖޫން 25, 2019 22:50\nމިހާރު މައުމޫނު ލާޒިމެކޭ ކާސިމެކޭ ކިޔާނެކަމެއްނެތް!! މިރާއްޖެއަށް މިފަސް އަހަރުގައި ނުވަތަ މިވެރިކަމުގައި ހިންގާ ހުރިހާ ނުބައި އަދި ނޭދެވޭ ކަންތައްތަކުގެ ފުރިހަމަ ޒިންމާ މައުމޫނު ނަގަންޖެހޭނެ! މައުމޫނު އަޑީގައި ހުރެގެން ޔާމީން ވެރިކަން ވައްޓަން މިބައިގަޑާ ގުޅިގެން އަދި ސްޕްރީމް ކޯޓާވެސް ގުޅިގެން މަސައްކަތްކުރީ! މަޖްލިސް މެމްބަރުން ކޮޅަކާއެކު ކަޅުފައިސާވެސް ބޭނުންކުރީ! އެހެންވީމަ މައުމޫނު ގެނައި ވެރިކަމެއް މިއޮތީ! މައުމޫނު ޒިންމާ ނަގަންޖެހޭ! ޖަވާބުދާރީ ރައްޔިތުންނަށް ވާންޖެހޭނެ!\nޖޫން 25, 2019 21:31\nމިހާރު އިސްލާހައް މަސައްކަތްޕުޅު ނުކުރައްވަނީ އަސްލާހުކުރާނެކަމެއް ގައުމުގަ ނެތީތޯ ހުރިހާކަމެއް ހުރީ ފުރިހަމަވެފައިތޯ؟\nޖޫން 25, 2019 21:35\nކާފާ! ހަނދުކޭތަ ހިފީތަ؟ ނޫނީ ހަނދުބޮޑުވީތަ؟ މިއިން އެއްވެސްކަމެއް ވާން މިއީ ހަނދުމަހުގެ 23 ވަނަ ދުވަހޭ! ކާފަ މިތަނަށް އެރުވި ފުރޭތަޔާއެކު ދެން ބާރަށް އަތްޖަހާ! ކާފައަށް ވަންޏާ ބުޑުވެސް ޖަހަގަ!\nޖޫން 25, 2019 22:19\nއައްޑޫގަ ހުރި މަދަރުސަތުލު އިސްލާމިއްޔާ ފުޑާލީ ކާކުގެ ވެރިކަމެއްގަ..ތިމާއައްވުރެ ދީން ރަގަޅައް އެނގޭ ބަޔަކު ހިންގަމުން ދަނިކޮއް ހަރުކަށި އޭ ކިޔާފަ އުވާލީ. ކަލޭތީ މިގައުމު ހަލާކުކުރި އެންމެ އިސް އެކަކު..އައްނިއައް ވެރިކަން ލިބުނީވެސް ކަލޭގެ އަމިއްލަ އެދުން ބޮޑުވެގެން..\nޖޫން 25, 2019 22:25\nޖޫން 25, 2019 22:26\nކީއްކުރަންތަ އެނގިހުރެ އެމްޑީޕީ ކަހަލަ ލާދީނީ ބަޔަކައް ތާއީދު ހޯދުމައް ނުކުތީ. ވިސްނިންތަ މިބައިގަނޑައް ދެވަނަ ފުރުސަތެއް ދިނުމަކީ ކިހާ ނުރައްކާތެރިކަމެއްކަން.. އެބަ ފެނޭތަ އެމީހުން އެ ރާވަމުން ތަންފީޒުކުރަމުން ގެންދާ ކަންކަނުގެ މިސްރާބާއި އަމާޒު ހުރީ ކޮންކަމެއް ހާސިލް ކުރަންކަން. މިކަމުގެ ޒިންމާ މައުމޫނު ދިވެހިރައްޔިތުންނައް ވުރެ ބޮޑައް އުފުލަން ޖަހޭކަން ދެނެހުރިންތޯ.\nޖޫން 26, 2019 08:46\nމަގޭ ދަރިއަކަށް މިނިސްޓަރުކަންލިބޭތޯ. އެކަންވެއްޖެ.\nޖޫން 25, 2019 23:25\nޖޫން 26, 2019 00:04\nކައުންސިލް ތައް ދީ މަޖްލިސް ދީ ވެރިކަން ދީ ހަތަރެސްފައި އަމިއްލައަށް ބަދެވުނީމާދެނޯ!\nޖޫން 26, 2019 08:20\nކަލޭ އަނގަނުތަޅާ. ކަލޭތީ އިސްލާމްދިން ފުނޑާލަން އެމް.ޑީޕީ އާއި އެކު ބަޔަތުހިފާ އެމީހުންނަށް ވެރިކަން ހޯދަދިން މީހެއްނުން. ކަލޭތީ މިހާރު އަހަރުން ބަލައިގަނަްނަ ލީޑަރެއް ނޫން.\nޖޫން 26, 2019 09:01\nމަނިކުފާނާ އިސްލާމިކް މިނިސްޓަރ ތިޔަހެން ވިދާޅުވިއެއްކަމަކު މަޖްލިސްގެ ޢިއްޒަތްތެރިން އެވިދާޅުވާ އެއްޗަކުން ހީވަނީ އިސްލާމީ ތަޢުލީމް ކޮންމެހެން ޔްނިވަސިޓީއަކުން ނުދިނަސް މިސްކިތްތަކުން ދުވާލަކު5ފަހަރު ބަންގި ގޮވީމާ ފުދޭނެޔޭ ވިދާޅުވާހެން. ޖިންނިރުޅި ފޯރީގައި ގިންތިގިންތީގެ ޢިއްޒަތްތެރިން އިންތިހާ ބާރު އަޑަށް ލައްވަވާފައި އެވިދާޅުވަނީ ކޮން އިސްލާމިކް ޔްނިވަސިޓީއެއްހޭ....؟؟؟\nމި ހުރިހާ ނުބައިކަމެއްގެ އަސްލަކީ މައުމޫނާއި ފާރިސް އެކަމުގެ ހިތި މިހާރު އެދައްކަވަނީ.\nޖޫން 26, 2019 10:54\nމީނަގެ ބޮޑުދަރި ލައްވާ ޔާމީނައް ދުއްތުރާ ކުރުވާ މިގައުމު ހަލާކުގެ ތެރެއައް ވެްޓާލި މީހާ މި އީ ދެންކޮން ކާސިމެކޭ ލާޒިމެކޭ ކިޔާކައް\nހަމަ އަންނަނީ ހިނި\nޖޫން 26, 2019 23:05\nކީ ީ ީއްވެ! އިސްލާމީ ޔުނިވާސިޓީއެއް ހުރުމަކީ ލާޒިމު ކަމެއް ކަމަށް ގަބޫލުކުރާ މީހަކު އިސްލާމްދީނުގެ އަދުއްވުންނާ ގައުމު ހަވާލު ކުރާކަށް ނުތެޅޭނެ. ވާހަކަ ނުދައްކާ ހުރޭ. އަންނަނީ\nހަޤީޤީ ހާދިސާ: އަނބި ގޮއްޔެއާއި ޅިޔަނުގެ ގުޅުން ފަޅާ އެރީ ކޯލް ރިކޯޑަރގެ ސަބަބުން\nޗުއްޓީއަށް ގޮސް މާލޭގެ ގެސްޓް ހައުސްތަކުގައި އުޅުމުގައި ސަމާލުވޭ!


Addu Maaraamaari Gai Serious Zahamthakeh Libunu Zuvaanaa Male' Gehnaneee - Vaguthu\n1 މަސް ކުރިން ( ސެޕްޓެމްބަރު 17, 2021 )\nމާރާމާރީގައި ޒަހަމްވި ޒުވާނާ އާއި އަނބުރައިގަނެގެން ވެއްޓުނު ޒުވާނާ\nއައްޑޫސިޓީ ހިތަދޫ ފްލެޓްތައް ކައިރީގައި ތޫނު އެއްޗަކުން ހަމަލާދީ ޒަހަމްކޮށްލި ޒުވާނާ އިތުރު ފަރުވާއަށް މާލެ ގެންނަން ނިންމައިފިއެވެ.\nއައްޑޫ އިކުއަޓޯރިއަލް ހޮސްޕިޓަލުގެ އޮފިޝަލަކު ވިދާޅުވީ ސީރިއަސް ޒަހަމްތަކެއް ލިބުނު ޒުވާނާގެ ބޮލަށާއި ގައިގެ އެހެން ތަންތަނަށް ވެސް ވަނީ ޒަހަމްތަކެއް ލިބިފަ އެވެ. އޭނާ މިހާރު ހޭއަރާފައި ވީނަމަވެސް އަދިވެސް ހާލު ސީރިއަސް ކަމަށް މައުލޫމާތު ލިބެއެވެ.\nމިރޭގެ ވަގުތެއްގައި އޭނާ މާލެ ގެންނާނެ ކަމަށް މައުލޫމާތު ލިބެއެވެ.\nމާރާމާރީ ހިންގި ވަގުތު އޭނާ ކައިރީ ހުރި ޒުވާނަކު ވަނީ އަނބުރައިގަނެގެން ވެސް ވެއްޓިފައެވެ.\nފުލުހުން ވިދާޅުވީ، އައްޑޫ ފްލެޓް ސަރަހައްދުގައި މާރާމާރީއެއް ހިނގައިގެން އުޅޭ ކަމުގެ މައުލޫމާތު ލިބިފައިވަނީ މިއަދު މެންދުރު 12:08 އެހާކަންހާއިރު ކަމަށާއި އެހަމަލާއާއި ގުޅިގެން ޒަހަމް ވެފައިވަނީ 29 އަހަރު ފިރިހެނެއް ކަމަށެވެ.\n"ވަގުތު" އަށް މައުލޫމާތު ދިން މީހަކު ބުނީ، އެ ޒުވާނާގެ ގަޔަށް ވަޅި ޖަހާފައިވަނީ އޭނާ ދިރިއުޅޭ ފްލެޓަށް ވަންނަން ދަނިކޮށެވެ. "ފްލެޓަށް ވަންނަން ދިޔަ ވަގުތު ކަމަށް ބޮޑަށް ބެލެވެނީ. އޭނާއަށް ވަރަށް ބޮޑަށް އަނިޔާވެފައިވަނީ. ކަރަށާއި ބޮލަށް ވަޅި ޖެހި." މައުލޫމާތު ދިން މީހާ ބުންޏެވެ.\nފްލެޓް ސަރަހައްދުގައި މި މާރާމާރީ ހިނގާފައިވާއިރު، އޭނާ ދިރިއުޅެމުން އަންނަ ފްލެޓްގެ ދޮރުމަތި ހިމެނޭހެން ފްލެޓް ތެރޭގައި ވެސް ގިނަ އަދަދެއްގެ ލޭހުއްޓެވެ.\nމި މާރާމާރީގެ މައުލޫމާތު އެނގޭ އިތުރު މީހަކު "ވަގުތު" އަށް ބުނީ، ޒުވާނާއަށް ވަޅިން ހަމަލާދީ ޒަހަމް ކޮށްލާފައިވަނީ ގްރޫޕަކުން ނޫން ކަމަށާއި އެންމެ މީހަކު ވެގެން ކަމަށެވެ.\nމި ހަމަލާއާއި ގުޅިގެން މިހާތަނަށް އެއްވެސް މީހަކު ހައްޔަރު ކޮށްފައިވާކަމުގެ މައުލޫމާތެއް އަދި ނުލިބެއެވެ.\nމާލޭގައި މާރާމާރީއެއް ހިންގައި މީހަކު ޒަހަމް ކޮށްލައިފި\nސެޕްޓެމްބަރު 18, 2021 08:19\nގައުމް ގެހާލަތު މިދަނީ ބޮއްސުން ލައިގެން މިކަން ރައީސް ޒިންމާނަގަން ޖެޙޭނެ


Morata hoadhumuge reyhugai Atletico ves baiveri vehjje\nމޮރާޓާ ހޯދުމުގެ ރޭހުގައި އެޓްލެޓިކޯވެސް ބައިވެރިވެއްޖެ\nމޮރާޓާ ހޯދުމަށް ސެވިއްޔާއިން ވެސް އަންނަނީ މަސައްކަތް ކުރަމުން\nކ. މާލެ 10 ޖެނުއަރީ 2019 | ބުރާސްފަތި 18:38 2,120\nޗެލްސީއަށް ކުޅެމުން އަންނަ އަލްވަރާ މޮރާޓާ - ގޫގުލް\nޗެލްސީއަށް ކުޅެމުން އަންނަ ސްޕެއިންގެ ފޯވާޑް އަލްވަރާ މޮރާޓާ ހޯދުމުގެ ރޭހުގައި އެޓްލެޓިކޯ މެޑްރިޑްވެސް ބައިވެރިވެއްޖެއެވެ.\nގޯލްޑޮޓްކޮމްއިން ބުނީ ޖެނުއަރީ ޓްރާންސްފާއަށް އަމާޒުކޮށް ލޯން އެއްބަސްވުމެއްގެ ދަށުން މޮރާޓާ ހޯދުމަށް އެޓްލެޓިކޯއިން މަސައްކަތް ކުރަމުން އަންނަ ކަމަށާއި، އެކަމަށް ކުރަންޖެހޭ ކަންތައް އެޓްލެޓިކޯއިން މިހާރު ކުރަމުން އަންނަ ކަމަށެވެ.\nމޮރާޓާ ގެނައުމާ ގުޅޭގޮތުން އެޓްލެޓިކޯގެ ކޯޗު ޑިއެގޯ ސިމިއޯނީ ބުނީ، ޓްރާންސްފާއާ ގުޅޭގޮތުން އެއްވެސް ކަމެއް ޔަގީންކޮށް ނުދެވޭނެ ކަމަށާއި، އޭނާއަށް ހަމައެކަނި ދެއްކޭނީ މިވަގުތު އޭނާއާއެކު ތިބި ކުޅުންތެރިންގެ ވާހަކަ ކަމަށެވެ.\nމޮރާޓާ ހޯދުމަށް އެޓްލެޓިކޯގެ އިތުރުން ސެވިއްޔާއިންވެސް އަންނަނީ މަސައްކަތް ކުރަމުންނެވެ. އެގޮތުން މޮރާޓާއަށް ޝައުގުވެރިވާ ކަމަށް އެ ކްލަބުން ވަނީ އެއްބަސްވެސް ވެފައެވެ.


ސްރީލަންކަން އެއަރލައިނުން ފަސިންޖަރުން ގޮވައިގެން ކުރަމުން އައި ދަތުރުތައް ވަގުތީގޮތުން ހުއްޓާލަނީ ސްރީލަންކަން އެއަރލައިނުން ފަސިންޖަރުން ގޮވައިގެން ކުރަމުން އައި ދަތުރުތައް ވަގުތީގޮތުން ހުއްޓާލަނީ\nސްރީލަންކަން އެއަރލައިނުން ފަސިންޖަރުން ގޮވައިގެން ކުރަމުން އައި ދަތުރުތައް ވަގުތީގޮތުން ހުއްޓާލަނީ\nސްރީލަންކަން އެއާލައިންސްގެ މަތިންދާބޯޓު ގަމުގައި ޖައްސާފައި / ފޮޓޯ: ޕީއެސްއެމް ނިއުސް\nފަސިންޖަރުން ގޮވައިގެން ކުރަމުން އައި ދަތުރުތައް ވަގުތީގޮތުން މެދުކަނޑާލުމަށް ސްރީލަންކަން އެއަރލައިނުން ނިންމައިފިއެވެ.\nކޯވިޑް19 އާ ގުޅިގެން މުޅި ދުނިޔޭގައިވެސް ދަތުރުފަތުރުތަކުގެ ޑިމާންޑްވަނީ ދަށްވެފައެވެ. ސްރީލަންކަން އެއަރލައިނުން ބުނީ ފަސިންޖަރުން ގޮވައިގެން ކުރަމުންއައި ދަތުރުތައް މިމަހުގެ 8 އިން 21 ގެ ނިޔަލަށް ހުއްޓާލާނެކަމަށެވެ. ނަމަވެސް ކާގޯ ފްލައިޓްތަކާއި، ޗާޓަރ ފްލައިޓްތައް ހުއްޓުމެއްނެތި ކުރިއަށްގެންދާނެކަމަށް އެ އެއަރލައިނުން ބުނެއެވެ.\nސްރީލަންކަން އެއަރލައިންސުން ބުނީ މިއީ އެ އެއަރލައިނަށް މިހާތަނަށް ދިމާވި އެންމެ ދަތި އުނދަގޫ ވަގުތުކަމަށެވެ. އަދި ކަމާގުޅުންހުރި އިދާރާތަކުގެ އެންގުންތަކާއި ހާލަތަށް ބަލައި އެޕްރީލް 21 ގެ ކުރިންވެސް ފަސިންޖަރުންގެ ދަތުރުތައް ފެށެންއޮތްނަމަ އެކަން ކުރާނެކަމަށް ސްރީލަންކަން އެއަރލައިންސުން ބުނެއެވެ.\nސްރީލަންކަން އެއަރލައިނުން އަންނަނީ ބަންޑާރަނައިކަ އިންޓަނޭޝަނަލް އެއަރޕޯޓުން ވެލާނާ އިންޓަނޭޝަނަލް އެއަރޕޯޓަށް ކޮންމެ ދުވަހަކު4ފުލައިޓް އޮޕަރޭޓްކުރަމުންނެވެ. އަދި ގަން އިންޓަނޭޝަނަލް އެއަރޕޯޓަށް އާންމުގޮތެއްގައި ހަފްތާއަކު3ފުލައިޓް އަންނަނީ އޮޕަރޭޓްކުރަމުންނެވެ.\nކޯވިޑް19 ގެ ކޭސްތަކެއް ސްރީލަންކާއިން ފެނުމާއި ގުޅިގެން އެ ޤައުމުގައި މިހާރު ވަނީ ކާފިއުވެސް އިއުލާންކޮށްފައެވެ. ސްރީލަންކާއަކީ ގިނަ އަދަދެއްގެ ދިވެހިންވެސް ދިރިއުޅޭ ޤައުމެކެވެ.


24 Gadi Iru Vandhen Party Kurumun Mexico Ge Kulhuntherin Thakeh Hoonu Fenah! - Vaguthu\nކޮވިޑް-19: ދުނިޔޭގެ ހާލަތު ވެސް ގޯސް، ރާއްޖޭގެ ހާލަތު ވެސް ގޯސް - 16 މިނެޓް ކުރިން\n24 ގަޑިއިރު ވަންދެން ޕާޓީ ކުރުމުން މެކްސިކޯގެ ކުޅުންތެރިންތަކެއް ހޫނުފެނަށް!\nމެކްސިކޯގެ ގައުމީ ޓީމުގެ ކުޅުންތެރިންތަކެއް 24 ގަޑިއިރުވަންދެން ޕާޓީ ކުރި މަންޒަރު ފެންނަ ފޮޓޯތަކާއެކު އެ ވާހަކަ އެގައުމުގެ ނޫސްތަކުން ރިޕޯޓު ކުރުމުން އެ ކުޅުންތެރިން ހޫނުފެނަށް ވެއްޓިއްޖެއެވެ.\nރިޕޯޓުތައް ބުނާ ގޮތުން 24 ގަޑިއިރަށް ދިގުލައިގެން ދިޔަ އެ ޕާޓީ ފެށީ ފާއިތުވި ހޮނިހިރު ދުވަހު މެކްސިކޯ އާއި ސްކޮޓްލޭންޑް ކުޅުނު މެޗުން މެކްސިކޯ މޮޅުވުމަށް ފަހު އެ ދުވަހުގެ ރޭގައެވެ. އެ ޕާޓީއަށް ހަށިވިއްކާ އަންހެނުންތަކެއް ވެސް ގެނައި ކަމަށް މީޑިއާ ރިޕޯތައް ވަނީ ބުނެފައެވެ.\nމި ޕާާޓީގައި ބައިވެރިވި ކުޅުންތެރިންގެ ތެރޭގައި ކީޕަރު ގިޔާާމޯ އޮޗޯއާ، ރައުލް ޖެމިނޭޒް، ހެކްޓާ ހެރޭރާ އަދި ހެސުސް ގަލާޑޯ ހިމެނެއެވެ. މެކްސިކޯ ޓީމުގެ ޖުމްލަ އަށް ކުޅުންތެރިން މި ޕާޓީގައި ބައިވެރިވެފައިވާއިރު ރިޕޯޓުތައް ބުނާގޮތުން ޕާޓީ ބާއްވާފައި ވަނީ ހެކްޓާ ހެރޭރާއެވެ.\nދަނޑުން ބޭރުގައި ކުޅުންތެރިންގެ އަމަލުތައް ހުރި ގޮތާއި ގުޅިގެން އެތައް ބައެއްގެ ފާޑިކިޔުން އަމާޒުވިއިރު ގިނަ ކުޅުންތެރިނާާއި މެދު ފިޔަވަޅު އަޅާނެ ކަމަށް ވަނީ ބެލެވިފައެވެ. އަދި އެ ކުޅުންތެރިން ސްކޮޑުން ބާކީ ކުރަން އުޅޭ ކަމަށްވެސް ހަބަރު ފެތުރުނެވެ.\nއެހެން ނަމަވެސް މެކްސިކޯގެ ފޫޓްބޯޅަ ފެޑަރޭޝަންގެ ސެކްރެޓަރީ ޖެނެރަލް ގިޔާމޯ ކަންޓޫ މީޑިއާއަށް މައުލޫމާތު ދެމުން ވިދާޅުވީ އެ ކުޅުންތެރިންނާއި މެދު ފިޔަވަޅު ނާޅާނެ ކަމަށެވެ. އަދި އެމީހުން އެކަން ކުރީ އޮފް ޑޭއެއްގައި ކަމާއި އެކަމުގެ ސަބަބުން ޕްރެކްޓިސް އަދި ޓްރެއިނިން ކޭމްޕަކަށް ހާޒިރު ނުވެވިފައި ނުވާ ކަމަށް ވިދާޅުވިއެވެ.\nސްކޮޓްލޭންޑާއި ދެކޮޅަށް މެކްސިކޯ ކުޅުނު މެޗުން 1-0 ގެ ނަތީޖާއަކުން އެ ޓީމު މޮޅުވި އިރު އެ މެޗަކީ ވޯލްޑްކަޕްގެ ކުރިން މެކްސިކޯ ޓީމު މެކްސިކޯގައި ކުޅޭން ފަހު މެޗެވެ. ދެން މެކްސިކޯ ފްރެންޑްލީއެއްގައި ކުޅޭނީ ކޯޕަންހޭގަންގައި ޑެންމާކާއި ދެކޮޅަށެވެ.


ކުނިވަމުންދާ މާލެ ކުނިން ސަލާމަތް ނުކުރެވިގެން މިއުޅެނީ2މިނިސްޓަރުންގެ އައިނާ ކާރުގެ ބިއްލޫރީގެ ކަޅުކަން ގަދަކަމުން؟\nހޮސްޕިޓަލްތައް ފުރެމުންދަނީއެވެ. އެޗްޕީއޭ އިން ބުނަނީ ބަލިތައް ޖެހިގެން ދައްކާ މީހުންގެ އަދަދު އިތުރުވަމުން އަންނަ ކަމަށެވެ. އެއާއިއެކު މަގުތައް މިފެންނަނީ ކުނިބުނިން ފުރިފައިވާ ތަނެވެ. ފުރެމުންދާ ތަނެވެ.\nސަރުކާރުން ޤަބޫލުކުރި ނަމަވެސް ނުކުރި ނަމަވެސް އަވަށު ސަރުދާރުން މިކަންކަން ބެލެހެއްޓި އިރު މިފަދަ މައްސަލަތައް ވަރަށް މަދެވެ. އެކަންކަން ބަލަހައްޓަން މަސައްކަތްކުރި ސަރުދާރުން މަގުމަތީގައި އުޅުނީ ދެލޯ ނުފެންނަވަރުގެ ކަޅު ބިއްލޫރިލީ އައިނު އަޅައިގެން ނޫން ކަމަށްވާތީ އާއި ކަޅު ބިއްލޫރި ޖެހި އެއާކޮންޑިޝަން ކުރި ކާރުތަކުގައި ނޫން ކަމަށްވާތީ ތަންތަން ފެނުނެވެ.\nތަންތަން ފެނުނީމާ އެ ސަރަހައްދުގެ ގެތަކަށް ވަދެ އެކަމުގެ ޒިންމާ އުފުލަން ޖެހޭ މީހުން ޒިންމާދާރުކުރުވައެވެ. އަދި އެވަރުންވެސް ފުއްދައިލަނީއެއް ނޫނެވެ. ގޭގެ އަށްވަދެ ސާފުތާހިރުކަން ބެލިއެވެ. ކުރަމުން ގެންދާ އިމާރާތްތަކުގައި ފެންހެދިފައި ހުރޭތޯ ބަލައެވެ. މަދިރި ފަނި ނައްތާލަން މަސައްކަތްކުރިއެވެ.\nބަލިތައް އިންތިހާއަށް ގިނަވެގެންދާއިރުވެސް މިފަދަ އެއްވެސް ކަމެއް ކުރާތަނެއް މިހާރަކު ނުފެނެއެވެ. ދެ ޖިންސުން މަސްހުނިވެ ގުޅުން އިތުރަށް ބަދަހިކޮށްލަން ބޭނުން ވުމުން ކޮންމެވެސް ނަމެއް ކިޔާފައި ދުވަހެއް ފާހަގަކުރާނެއެވެ.\nއެދުވަސް ފާހަގަކުރަން ކުންފުނިތަކުން ޗަންދާ ހޯދާނެއެވެ. އެ ޗަންދާގެ ދަށުން މުވައްޒިފުންނަށް ރަނގަޅުފައިދާތަކެއްވެސް ލިބެއެވެ. އެންމެ ބޮޑު އެއްފައިދާއަކަށްވަނީ އަންހެން ވެރިންގެ ގައަށް ބާރު ޓީޝަރޓެއް ލައްވާފައި ބަލަން ހުންނަ ބޮޑުމީހާއަށް ލިބޭ ހިތް ހަމަޖެހުމެވެ. އިޖުތިމާޢީ ޖަމިއްޔާއަކުން މުހިންމު ކަމެއްގައި ދިއުމުން އެހީއެއް ދެވެން ނުއޮންނަ ކުންފުނިތަކުންވެސް މިބާވަތުގެ ކަންކަމަށް ޚަރަދުކުރެއެވެ.\nކުނި ޕޮލިހެއްވެސް އުފައްދައިފިއެވެ. ޔުނިފޯމް ނުފެހޭތީ ނަަމަވެސް އަދިވެސް ހަރަކާތްތެރިވާ ތަނެއް ނުފެނެއެވެ. ކުނި ޕޮލިސް ނެރެ، ކުނި ފުނިތައް ޖަހާ މީހުން ހޯދައި ކުނިފުނީގެ ސައިޒުން އެކަން ކުރި މީހާގެ ބޮލުގައި ސްޓިކަރއެއް ޖަހަން ފަށައިފިނަމަ ދައުލަތަށް އެކަށީގެންވާ އާމްދަނީއެއްވެސް ލިބެނެއެވެ.\nއިސްލާމީ މަރުކަޒަށް ދަމު ނަމާދަށްދާ މީހުންގެ ސައިކަލް ޕާކު ކުރުމުގެ ކަންކަން ބެލެހެއްޓުމުގައި ވަރަށް ގަދައަށް ހަރަކާތްތެރިވެއެވެ. ހުސް ޖާގަ ފެންނަން ހުރި ނަމަވެސް ޕާކު ނުކުރެވޭތަންވެސް އާދެއެވެ. މިފަދަ ހުރިހާ ކަމެއް މިހައި ރަނގަޅަށް ބަލަހައްޓައިދިން ނަމަވެސް ކުނީގެ ކަންކަން އަދި އުޅެނީ ހަމަ ވަރަށް ދަށުގައެވެ. އުންމީދުކުރަނީ ކުނި ޕޮލިސް ސްޓިކަރ ހިފައިގެން ނުކުންނާނެ ދުވަހަކަށެވެ.\nދައުލަތަށް އާމްދަނީ ހޯދަން އަދި މިހައިތަނަށް ސްޓިކަރ ޖަހަމުން ގެންދަނީ ހަމައެކަނި ސައިކަލާއި ކާރުގައެވެ. ކާރަކީ މުއްސަނދިން ދުއްވާ އެއްޗަކަށްވީމާ ޖަހަނީ ނިޞްބަތުން ވަރަށް މަދުންކަމަށް ބެލެވެއެވެ. ސައިކަލާއި ކާރު އެއްތަނެއްގައި ޕާކުކޮށްފައި ހުންނައިރު ސައިކަލްތައް ޓޯކޮށްގެންދާއިރު ކާރަށް އަޅައި ނުލަނީ މުއްސަނދިންގެ އެއްޗަކަށްވާތީ ކަމަށް ވެދާނެއެވެ.\nމަގުތަކަށް ކުނި ޖަމާކުރުން ހުއްޓުވަން ސަރުކާރުން ބޭނުން ނުވާ ސަބަބަކީ ކުނި ބެހެއްޓުމުން ވެސް ޕާކްކުރާނެ ސަރަހައްދު ކުޑަވުމަކީ ސްޓިކަރ ޖަހައިގެން ސަރުކާރަށް އާމްދަނީ އިތުރުކުރެވޭ ސަބަބަކަށް ވެދާނެއެވެ.\nދުނިޔެމަތީގައި އޮތް ސުވަރުގެ ކަމަށްބުނާ ރާއްޖޭގެ ވެރިރަށުގެ މަގުތައް ކުނިން ފުރިފައިވުމަކީ މާލެ ސިޓީއަށް ލިބޭ އިތުރު ޝަރަފަކަށްވަނީ ކަމަށްވެދާނެއެވެ. ކުނީގެ ސަބަބުން ވީހައި ގިނަ މީހުން ބަލިވުމުން ފައިދާ ކުރާނެ ބައަކު ވެސް ތިބެދާނެއެވެ. ކުނީގެ ސަބަބުން ސްޓިކަރ ޖަހައިގެން މީރާއަށް ލިބޭ އާމްދަނީ އަކީ އެންމެ ބޮޑު ފައިދާއެވެ.


Ep. 1 — Adi ves Kalaa Beynun | Safuhaa\nއަދިވެސް ކަލާ ބޭނުން\nހެނދުނެވެ. އިރުގެ ފުރަތަމަ ދޯދިތައް ބިއްލޫރިގަނޑު ފުރާނާލައިފައި އައިސް ކޮޓަރިތެރެއަށް ފެތުރިފައި ހުއްޓެވެ. ނިދިން ހޭލެވިގެން ޝާހަމް ފުރަތަމަވެސް ގަޑި ބަލައިލިއެވެ. ދެން ފާރުގައި ހަރުކޮށްފައި ހުރި ކަލަންޑަރަށެވެ. ނިތަށް ރޫ ގިނަކޮށްލެވުނީ ހޮސްޕިޓަލަށް ދާންޖެހޭ ވަގުތު ކުޑަތަންވެފައި ހުއްޓާ ފެނިގެންނެވެ. މިއަދަކީ ޝަލީން ކޮއްކޮގެ ބޭސްގަނޑު ނަގާ ދުވަހެވެ. އަވަހަށް ތައްޔާރުވެލައިގެން ދެވުނުއިރު މަންމައާ ބައްޕަ ތިބީ ތިއޭޓަރ ކައިރީ ހުރި ގޮނޑިބަރީގައެވެ. ޝާހަމް ފެނުމުން އާދައިގެ މަތިން ބައްޕަ މޫނު އަނބުރާލީ އަނެއްފަރާތަށެވެ. ކުށްވެރިއަކު ފަދައިން އިސްޖެހިފައި ހުރެގެން ޝާހަމް ގޮސް ތަންކޮޅެއް ދުރުން ހުސް ގޮނޑިއެއްގައި އިށީންދެލިއެވެ. ހިތާއި ހިތުން ދުޢާކޮށްލެވުނީ ތިއޭޓަރ ތެރޭގައި ކޮއްކޮއާމެދު ހުރިހާ ކަމެއް ރަނގަޅަށް ދިއުމަށެވެ. ގާތްގަނޑަކަށް މަމީއެއްގެ ސިފައިގައި ހޮސްޕިޓަލުގެ ބަލި އެނދުގައި އެތައް ދުވަހެއް ހޭދަ ކުރުމަށްފަހު މިއަދު ކޮއްކޮގެ ފުރިހަމަ ސޫރަ އަނެއްކާވެސް ފެނިގެންދާނެއެވެ. އެކަމަކު އެހުރިހާ ކަމަކަށްވުރެ ބޮޑީ ސިކުނޑިއަށް ލިބުނު ގެއްލުމެވެ. ނަތީޖާއެއްގެ ގޮތުން ޝަލީންގެ ސިކުނޑީގައި ޅައިރުއްސުރެ ރައްކާކުރެވިފައި ހުރި ހުރިހާ ހަނދާނެއް ވަނީ ފިލައި ގޮއްސައެވެ. އެކްސިޑެންޓަށްފަހު ޝަލީން މިދުނިޔެއަށް ލީ ފުރަތަމަ ނޭވާ ވީ ދެވަނަ ފަހަރަށް އުފަންވުން ކަހަލަ ކަމަކަށެވެ. ޝަލީންއަށް އަމިއްލަ ނަން ނޭނގުނުތާނގައި ޝާހަމްވެސް އެއީ ކާކުކަން ދެނެނުގަނެވުމުން ހިތް ކަތިލެވިގެން ދިޔައެވެ. އޮޕަރޭޝަނަށްފަހު ޝަލީން ހޭއެރުމާއެކުހެން ސައިކޭޓްރިސްޓެއްގެ އެހީ ހޯދީވެސް ލިބިދާނެ އިތުރު ގެއްލުމަކަށް ޓަކައެވެ. ޒަޚަމްތައް ފަސޭހަވަމުން އައި ދުވަސްވަރު ޝަލީން އެންމެ ގިނައިން އެހީ ޅައިރުއްސުރެ މިހާތަނަށް އޭނާގެ ހަޔާތުގައި ހިނގާފައި ހުރި ހާދިސާތަކުގެ ވާހަކައެވެ. އޭނާ ހަމައަކަށް އެޅެން ފެށުމުން އެސެޝަން ތަކުގައި މަންމަ، ބައްޕަ ނޫނީ ޝާހަމް ނީންނަ ވަގުތެއް މަދުވާނެއެވެ.\nއިރުގަނޑެއް ފަހުން ތިއޭޓަރގެ ދޮރު ހުޅުވުނު އަޑާއެކު އެންމެން ތިބީ ތެދުވެ ކޮޅަށެވެ. އެވަގުތު ނަރުސްކުއްޖަކު ދުއްވާފައި އައި ފުރޮޅުލީ ގޮނޑިއެއްގައި އެއިނީ އެއާއިލާގެ ދިރުމެވެ. އިސްޖަހާލައިގެން ޝަލީން އިނދެފައި ލަސްލަހުން އެސްފިޔަތައް ދުރުކޮށްލުމާއެކު ކޮންމެ ލޮލެއްވެސް އަމާޒުވީ އެސާފު ދެލޮލަށެވެ. އެއީ ހަމަ އެދެލޮލެވެ. ދިގު އެސްފިޔަތަކުން ހިޔާއަޅާފައިވާ ކަޅުކުލަގަދަ ރީތި ދެލޮލެވެ. ތަފާތަކީ އެލޮލުގައި ކުރިން ފެންނަން ހުންނަ ދިރުން ނެތްކަމެވެ. ތަފާތަކީ އެލޮލުން އެމީހުންނަށް ބީރަތްޓެއްސެއް ފަދައިން ބަލަން އިނުމެވެ.\n"ދަރިފުޅާ! އެނގިއްޖެތަ މީ ކާކުކަން؟" ނަޖުމާ ކުރިއަށް ފިޔަވަޅެއް އަޅާލައިފައި ޝަލީންގެ ދެއަތުގައި ހިފާލައިގެން ތިރިވެލިއިރު ލޮލުގައި ކަރުނަ ވިދަން ފެށިއެވެ. އިމާދު ހުރީ ޝަލީންގެ ޖަވާބުގެ އިންތިޒާރުގައެވެ. "މަންމަ." ޝަލީން ޅަކުއްޖެއްހާ މައުސޫމުކޮށް ޖަވާބުދިނެވެ. އޭނާ ފާހަގަ ކުރީ ނަޖުމާގެ އަޑުންނެވެ. އެއަޑަކީ ފާއިތުވި ތިންމަސް ދުވަސްތެރޭ އޭނާއަށް އިވި ދަސްވެފައިވާ އަޑެކެވެ. "ހާދަ މޮޅޭ މަންމަގެ ޝަލީ. ހާދަ މޮޅޭ." ނަޖުމާ އުފަލުން ހީގެންފައި ޝަލީންގެ ދެއަތްތިލައިގައި ބޮސްދިންއިރު ލޮލުން ކަރުނަތައް ފައިބައިގަތެވެ. އިމާދުއަށްވެސް ކެތްކޮށްގެން ހުރެވުނީ އެހިސާބަށެވެ. ކުރިއަށް އެޅި ފިޔަވަޅާއެކު ނުހަނު ލޯބިން ޝަލީންގެ ބޮލުގައި އަތް ބާއްވާލިއެވެ. ދުރުގައި ބަލަން ހުރެފައި ޝާހަމް އެވަގުތު ޖެހުނީ ދެފިޔަވަޅު ފަހަތަށެވެ. ލޮލުގައި ގިނަވި ކަރުނަތައް އޭނާ އޮއްބައިލީ ލޮލުތެރެއަށެވެ. މުށްކަވައިލި އަތްތިލަ ޖީބަށް ކޮށްޕާލައިގެން އޭނާ ފުން ނޭވައެއް ދޫކޮށްލީ ދުރު ބަލަން ހުރެގެންނެވެ.\nދުވަސްކޮޅެއް ފަހުން ފަހުން ޝަލީން ގެއަށް ދިއުމުގެ ހުއްދަ ލިބިގެން އެމީހުން މާލެ ދާން ފުރިއެވެ. އެރައިވަލް އިން ނިކުމެގެން އައިއިރު އިމާދުގެ ދެމުވައްޒަފުން ތިބީ މާކުރިއްސުރެ އައިސް އިންތިޒާރުގައެވެ. މާލެ ގޮސް މަންމަމެން ޝަލީން ގޮވައިގެން އެއްކާރަށް އެރުމުން ޝާހަމް އެރީ އަނެއްކާރަށެވެ. "ގެއަކަށް ނޫން ދާނީ." ޑްރައިވަރ ކާރު ދުއްވާލި ވަގުތު ޝާހަމް ބުނެލިއެވެ. "ދާންވީ ޒެނިތްއަށް." ޝާހަމް ބޭނުންވާ ގޮތް ހާމަ ކުރުމާއެކު ޑްރައިވަރ ކިޔަމަންތެރިކަމާއެކު ބޯޖަހާލައިފިއެވެ. ޒެނިތް އެއީ އާތަނަކަށް ނުވުމުން އިތުރު ސުވާލެއް ނެތި ކާރު ދުއްވާލައިފައި ގޮސް އިރުކޮޅަކުން ފެނުނީ އެގޭ ދޮރުމައްޗަށް މަޑުކޮށްލި ތަނެވެ. "ބަލާ އަންނަން ވީމަ ގުޅާނަން." ޝާހަމް ފައިބަމުން ޑްރައިވަރަށް އަންގައިލިއެވެ.\nއިސްކޮޅާއި އެއްވަރުގެ ކުޑަ ގޭޓުގަނޑު ހުޅުވާލައިފައި އެތެރެއަށް ވަދެގެން ދާންފެށިއިރު ހިތް އަވަސްވަމުން އައެވެ. މަންޒިލާއި ހަމައަށް ފޯރުމަށްޓަކައި ސިޑިން އަރަން ފެށި ހިސާބުން އަތްވެސް ތުރު ތުރުލާން ފެށިކަން އެނގުނެވެ. ޝާހަމް ސިޑިގެ ހަރުފަތްތައް ގިރާކޮށްލައިފައި ކޮނޑުގައި އޮތް ދަބަހުން ނެގި ތަޅުދަނޑިއަކުން ކުރިމަތީ ހުރި އެޕާޓްމެންޓްގެ ދޮރު ހުޅުވާލައިފިއެވެ. އެތެރެއަށް އޭނާ އެޅި ފިޔަވަޅާއެކު ކަންފަތުގައި ގުގުމާލިހެން ހީވާން ފެށީ އަންހެންކުއްޖެއްގެ ރީތި ހުނުމުގެ އަޑެވެ. އިސާހިތަކު މާޒީގެ ސޮފްހާތަކުން ހާއްސަ ހަނދާނެއް ސިކުނޑިއާ ގުޅިލާމެހިގެން ދިޔައެވެ.\nކިޔަވައި ނިންމައިގެން މާލެ އައިސް ފުރަތަމަ ދުވަސްކޮޅު ޝާހަމް ގަސްތު ކުރީ އެކުވެރިންނާއެކު މަޖާކޮށްލުމަށެވެ. ބޮޑު ވިޔަފާރިއެއްގެ ތެރެއަށް ވަނުމުގެ ކުރިން ހުސް ވަގުތުގެ ބޭނުން އެންމެ އެކަށީގެންވާ ގޮތެއްގައި ހިފަން ނިންމިއެވެ. އެގޮތުން ކޮފީއަކަށް ދާންވެގެން އެކުވެރިއެއްގެ އިންތިޒާރުގައި ނިކުމެ ހުރި ދުވަހެކެވެ. ހަވީރު އޮފީސް ނިންމާފައި އައި ދެތިން ކުއްޖަކު ފެނިގެން ކައިރީގައި ހުރި އެކުވެރިޔާ ފޮށެން ފެށިއެވެ. "އޭ އެންމެ ފާރާއި ކައިރިއަށް ހުރި ކުއްޖާގެ ނަންބަރު ދީބަލަ!" ޒިޔާން ގޮވާލިއެވެ. ޝާހަމް މާ ގަޔާވާ ކަމަކަށް ނުވާތީ ހުރީ ފޯނަށް ބަލަހައްޓައިގެން ހިމޭނުންނެވެ. އެކުދިން ވަކި ހިސާބަކަށް ދިޔަ ފަހުން އޭނާ ބަލާލިއިރު ޒިޔާން ގޮވި ކުއްޖާ ހުއްޓި ހުރީ ޒިޔާން ދަންދެންނެވެ. "އޭ މައެބަ އަންނަން." ޒިޔާން ގޮސް ކައިރިވުމާއެކު އެކުއްޖާ ނަންބަރު ދީފައި ގޮސް އެހެން ކުދިންނާއި ބައިވެރިވިފަހުން ހީހީފައި ގޮސް ގެއްލުނުތަން ފެނުނެވެ. އެހިސާބުން ޒިޔާން އައިސް ހީގެންފައި ޝާހަމްއަށް ނަންބަރު ދައްކާލިތަނާ މަތިން ފެން އެއްޗެއް އައިސް އެދެމީހުން ތެންމައިލިއެވެ. ދެމީހުން ސިހިފައި މަތި ބަލައިލިތަނުން ފެނުނީ ބެލްކަނީގައި ހުރެފައި ފިލަން ދުވި ކުއްޖެކެވެ. ސިކުންތެއްގެ ތެރޭ އިތުރު އެހެން ކުއްޖަކު ދުވެފައި އައިސް އެތަނަށް ހުއްޓިފައި ކަންބޮޑުވެފައިވާ ނަޒަރަކުން އެދެމީހުންނަށް ބަލައިލިއެވެ. އެއްވަރަކަށް ތެޅެމުންދިޔަ ޝާހަމްގެ ހިތް ފުރަތަމަ ފަހަރަށް މަޑުޖެހިލީ އެސޫރަ ދެކެފައެވެ. އެއަންހެންކުއްޖާ ދެއަތް ހުރަސްކޮށްލައި ކަންފަތު ފޫޅުގަނޑުގައި ހިފައިގެން މަޢާފަށް އެދެމުން ދިޔަ މަންޒަރު އޭނާއަށް ފެނުނީ ރޯލް ލަސްކޮށް ބަލަމުންދިޔަ ފިލްމެއް ފަދައިންނެވެ.\n"ޝާހަމް ހިނގާ ދާން." ޒިޔާން އެއީ ކަމަކަށް ނުހަދައި އަތުގެ އިޝާރާތެއް ދީފައި އެމީހުންގެ އަނެއް އެކުވެރިޔާ ފެނިގެން ވާހަކަދެއްކިއެވެ. ހުވަފެނަކުން ހޭލެވުނު މީހަކު ފަދައިން ތެޅިގެންފައި ޝާހަމް އަރައި އިށީންއިރު އެއަންހެންކުއްޖާވެސް އެނބުރިފައި އެތެރެއަށް ވަންނަނީއެވެ. އެކަމަކު ދާދި ދެންމެއަކު އޭނާ މަޢާފަށް އެދުނު މަންޒަރު ހުރީ ޝާހަމްގެ ސިކުނޑީގައި ތަކުރާރު ވޭވޭއެވެ.\n"ކާކު އެއީ؟" ދެމީހުން އެކަނިވުމުން ޝާހަމް ޒިޔާން ކުރެން އެއަންހެންކުއްޖާގެ ތައާރަފް އެހީ ޖެހިގެން އައި ދުވަހެވެ. "ލިޒް ކިޔަނީ." ޒިޔާން ފަރުވާކުޑަ ގޮތަކަށް ޖަވާބު ދީފައި އިރުކޮޅަކުން ބަލައިލިއިރު ޝާހަމް ގެއްލިފައި އިންގޮތުން ލޮލުގައި އަޅައިގަތެވެ. "އޭ އަނެއްކާ އެކުއްޖާއަށް ހިތް ނުކިޔައްޗޭ! ތީ މީހެއްގެ ހައްޤެއްނު." ޒިޔާން ސީރިއަސްވި ކަމަށް ހެދިގެން ހަނދާންކޮށްދިނެވެ. "އަހަރެން މީ އެކަހަލަ މީހެއް ނޫން." ޝާހަމް ޔަޤީންކަން ދިނެވެ.\nރިންގްވާންފެށި ފޯނާއެކު ޝާހަމްގެ ހިޔާލުތައް ފުނޑުފުނޑުވެ ހަމަ ބިމަށް އާދެވުނެވެ. އަދިވެސް އެއްފަހަރު ހުރެވުނުތަނާމެދު ވިސްނާލެވުނީ އެހިސާބުންނެވެ. ފާރުގައި ހަރުކޮށްފައި ހުރި ލިޒްގެ ފޮޓޯގަނޑުގައި ފިރުމާލުމަށްފަހު ދެން އޭނާ ހިނގައިގަތީ ފޯނު ނަގައިގެން އަނެއްކާވެސް ދޮރާއި ދިމާއަށެވެ.\nފަސްބުރިއަށް ނަގާފައިވާ އިމާރާތެއްގެ ކައިރިއަށް ކާރު މަޑުކޮށްލާފައި ޑްރައިވަރ ނިކުމެ ފޮށިތައް ބޭލިއިރު ދެންތިބި ދެމީހުން ފައިބާފައި ޝަލީން ބޭލުވިއެވެ. ބީރަތްޓެއްސެއްހެން ބަލަމުން މަންމަގެ ކައިރީ ހުރެގެން އޭނާ ދިޔައިރު ފެނުނު ކޮންމެ މަންޒަރެއްވީ އަލަށް ފެނުނު މަންޒަރަކަށެވެ. ޝާހަމް ތަފްޞީލުކޮށް އެތަންތަން ސިފަކޮށްދީފައި ވިއަސް ދަންނަ ގޮތެއް ނެތެވެ. އެތެރެއަށް ވަދެފައި ނަޖުމާ އޭނާ ގެންގޮސް ސޯފާގައި ބެއިންދުމުން ބަސްއަހާ ކުޑަ ކުއްޖެއްހެން އިންގޮތަށް އިނެވެ. ދުލުން ބަހެއް ނުބުނި ތާނގައި ވަށައިގެން ހޯދާކަށްވެސް ނޫޅެއެވެ.\nނަޖުމާ ކައިރީގައި އިށީންދެފައި އެއްޗެއް ކާނަންތޯ އެހުމުން ޝަލީން ބޯ ހޫރައިލީ ދެފަރާތަށެވެ. އެހިސާބުން އެމީހުންނަށް ވިސްނުނީ އަރާމު ކުރަން ކޮޓަރިއަށް ފޮނުވުން އެންމެ ރަނގަޅުވާނެ ކަމުގައެވެ. ދެމައިން އެކުގައި ސިޑިން އަރައިގެން ގޮސް ޝަލީންގެ ކޮޓަރިއަށް ވަދެފައި ތަނުގެ ތައާރަފް ދިނުމުން ޝަލީން ހުރީ ބަލާށެވެ. ދެން ފިޔަވަޅަކަށް ފަހު ފިޔަވަޅެއް އަޅަމުން އެތެރެއަށް ވަދެ ވަށައިގެން ހޯދަން ފެށިއެވެ.\nމަޑު ފިޔާތޮށި ކުލައިގެ ހަތަރު ފާރު ތެރޭގައި މަދު އެއްޗެއް ނެތެވެ. ކުއީން ސައިޒްގެ އެނދާއި ފިހާރައެއް ވަރުގެ އަލަމާރީގެ އިތުރުން އެއްކޮޅުގައި ސޯފާ ސެޓަކާއި ބޮޑު ފަތި ޓީވީއެކެވެ. ލިޔާމޭޒު މަތީ ޝަލީންގެ އެޕަލް ލެޕްޓޮޕާއި ބޮޑު ކެމެރާއެއްގެ އިތުރުން އަދިވެސް އެތައް އެއްޗެކެވެ. ނަޖުމާ ގޮސް އަލަމާރި ހުޅުވައިލުމުން ޚުދު ޝަލީންވެސް ހައިރާންވިއެވެ. އެއީ ހަމަ ކުޑަވަރެއްގެ ފިހާރައެކެވެ. މެދުން ހިމަ މަގެއް ލާފައި ދެފަރާތުގައި އެތައް ބައިވަރު ވަތްގަނޑުތަކާއި އެހާމެ ދިގު ކޮނޑު އަޅުވާ ބައެއް ހުއްޓެވެ. ކޮނޑު އަޅުވާ ބައި ފުރޭންދެން ކުލަ ކުލައިގެ ހެދުންތައް ހުރިއިރު ދެން ހުރި ވަތްގަނޑު ތަކުގައި ޖެކެޓްކޮޅު ތަކާއި ޖިންސް، ސްކާޓް އަދި އެންމެ ތިރީގައި ފައިވާން ފިހާރައެއް ހުޅުވާ ވަރަށް އަތުރާފައިވާ ފައިވާން ތަކާއި ބޫޓުތަކެވެ. ނަޖުމާ ޝަލީންއަށް ދައްކަން އެތަނުން ލެއްޕޭ ގޮތަށް ހުރި ބައެއް ވަތްގަނޑު ހުޅުވައިލުމުން ގަހަނާ ފޮށިތައްވެސް ފެނުނެވެ. ޝާހަމް، އޭނާއަކީ ކާކުކަމާއި ދިރިއުޅުނީ ކޮން ފެންވަރެއްގައިކަން ބުނެދީފައި އޮތަސް މިވަރު އިއްޒަތުގައި އޭނާގެ ދިރިއުޅުން އޮތް ކަމެއް ނޭނގެއެވެ. "ތިހަމަ ހުސް ދަރިފުޅުގެ އަމިއްލަ އެއްޗެހި." ނަޖުމާ އެނބުރި ލައިފައި ނިކުމެގެން ދިއުމުގެ ކުރީން ބުނެލިއެވެ. މަންމަ ދޮރު ލައްޕާފައި ދިއުމުން އޭނާ ގޮސް އެނދަށް ވެއްޓިގަނެ ލޯމަރައިލިއެވެ.\nޝާހަމްއަށް އާދެވުނުއިރު އިމާދުއާ ނަޖުމާ ސިޓިންރޫމްގައި ތިބީ ޝަލީންގެ މަޝްވަރާގައެވެ. "ދަރިފުޅު ކީއްވެ ލަސްވީ؟ ދޭބަލަ ކޮއްކޮ ކުރަނީ ކީއްތޯ ބަލައިލަން. ވެއްޖެ ކޮޓަރީގަ." ޝާހަމް ވަދެގެން އަންނަތަން ފެނިގެން ނަޖުމާ ފުރަތަމަވެސް ވާހަކަދެއްކިއެވެ. މަންމަ އެމޫނަށް ބަލައިލި ގޮތާއި ދެއްކި ވާހަކައިން ޝާހަމްއަށް ދޭހަވީ އެންމެ ކަމެކެވެ. އެއީ މަންމަ އޭނާ މައްޗަށް އެފޮނުވާލަނީ ބައްޕަ ފަރާތުން ސަލާމަތް ކޮށްދޭން ވެގެން ކަމެވެ. ހިތާއި ހިތުން ޝުކުރު ކޮށްލާފައި އެންމެ ސިކުންތަކަށްވެސް މަޑުނުކޮށް އޭނާ އަރައިގެން ދިޔައެވެ.\nދޮރުފަތުގައި ޓަކި ޖަހާލައިފައި ވަންއިރު ޝަލީން ބަންޑުން އެނދުގައި އޮވެފައި ތެދުވެ ބަލައިލިއެވެ. "ނިދަނީތަ؟" ޝާހަމް ގޮސް ހުއްޓުނީ ދާދި ކައިރިއަށެވެ. "ދޮންބެ ބުނީމެއްނު ގެއަށް އާދެވުނީމަ އަހަރެން ހަނދާންވާން ފަށާނެއޭ. އެކަމަކު މިގެއާ މިކޮޓަރި ފެނިގެން ކުޑަމިނުން ކޮށައިވެސްނުލާ." ޝަލީން ހަތަރުކަޅި ހަމަކޮށްލިއިރު ލޮލުން ކަރުނައިގެ އަސަރު ފެނުނެވެ. "އަދި ވާނެއޭ. އަދި ގެއަށް އައިފަހުން ނުވެއެއްނު އިރުކޮޅެއްވެސް. އެހެންނޫނަސް ޑޮކްޓަރ ބުނެފަ އޮތީ މާޒީ ހަނދާން ކުރަން މާބޮޑަށް ސިކުނޑިއަށް ބާރުނުލާން." ޝަލީންގެ ވާހަކައިން އަސަރުކޮށްގެން ޝާހަމް ގޮސް ހުއްޓުނީ ފުރަގަސްދީގެން ދުރަށެވެ. ބަހެއް ނުބުނެ ހުރެލާފައި އިރުކޮޅަކުން އަނެއްފަރާތަށް އެނބުރިފައި ގޮސް ލެޕްޓޮޕް ކައިރީ އިށީންދެލިއެވެ. ޝަލީން ދޮންބެ ކުރާ ކަމެއް ބަލަން އިންދާ ލެޕްޓޮޕް ހުޅުވާފައި ފޮޓޯ ފޯލްޑަރއެއް ހުޅުވައިގެން އައިސް ކައިރީގައި އިށީންދެލިއެވެ.\n"މީ އަހަރުމެން ދިޔަ ޕިކްނިކްއެއްގެ ފޮޓޯތަކެއް." ޝާހަމް ފަހަރަކު ފޮޓޯއެއް ދައްކަމުން ކިޔައިދޭން ފެށިއެވެ. ޝަލީން ޝައުޤުވެރިވެފައި ބަލަން އިންއިރު ނުދަންނަ ބައިވަރު މޫނުތައް ފެނުނެވެ. އެތަނުންވެސް އެންމެ ގިނައިން ފެނުނު ދެމީހުންނާއި ބެހޭގޮތުން ޝާހަމްއާ ސުވާލު ކުރިއެވެ. "މީ ލޫކް. ޝަލީގެ ފްރެނިމީ. ދެމީހުން އެހާ ގާތްވާނެ އަދި އެހާ ގިނައިން ފައިޓް ކުރާނެ. ބައްޕަގެ ބެސްޓްފްރެންޑްގެ ފިރިހެން ދަރިފުޅު." ފޮޓޯތަކުން ފެންނަން ހުރި ރީތި ޒުވާނާގެ ތައާރަފް ދިންއިރު ޝަލީން ފުންކޮށް ބަލައިލިއެވެ. އެމޫނު އެއީ ކޮންމެވެސް ތާކުން ފެނިފައިވާ ސޫރައެއް ކަމުގައި ހިތް ބުނެލިއެވެ.\n"ދެން މީ؟" ޝަލީން އަންހެންކުއްޖާގެ ތައާރަފްވެސް ބޭނުންވިއެވެ. "ލޫކްގެ ކޮއްކޮ ވިޝާ." ޖަވާބުދިންއިރު ޝާހަމްގެ އަޑަށް ބަދަލުއައެވެ. "ދެން ޝަލީ އަމިއްލައަށް ބަލާ. ދޮންބެ ވެއްޖެ ބޭރަށް ޖެހިލަން." އިތުރު ސުވާލެއް ކުރާނެ ފުރުސަތު ނުދީ ޝާހަމް ތެދުވެގެން ހިނގައިގަތެވެ. ޝަލީން ޝައުޤުވެރިވެފައި ފަހަރަކު ފޮޓޯއެއް ފަހަރަކު ފޮޓޯއެއް ބަލަން އެތައް އިރެއް ހޭދަކޮށްލިއެވެ. އިރުގަނޑެއް ފަހުން ކޮންމެވެސް މީހަކު ދޮރު ހުޅުވާލައިފައި ވަނުމުން ހީކުރީ މަންމަ ނޫނީ ޝާހަމް ކަމަށެވެ. ޝަލީން ނުވިސްނާ އިނދެފައި އިސްއުފުލާލެވުނު ގޮތަކުން ކުރިމަތީ ހުރި ޒުވާނާ ފެނިފައި ސިއްސައިގެން ގޮސް ފުންމައިގެން ތެދުވިއެވެ. ދިގު އިސްކޮޅަކާއި އެކަށީގެންވާ ރީތި ހަށިގަނޑެއްގެ ވެރިޔެއެކެވެ. ފަން އިސްތަށިކޮޅަކާއި އަލި މޫނެކެވެ. ކަޅު ދެލޮލާއި ހިތްކަތިލާފަދަ ހިނިތުންވުމެކެވެ. އެއީ ޝާހަމް ކިޔައިދިން ގޮތުންނަމަ ލޫކްއެވެ. އެއީ އޭނާގެ އެންމެ ގާތް އެކުވެރިންގެ ތެރެއިން އެކަކެވެ. އެކަމަކު މިހާރު އެއީ ދުވަހަކު ބައްދަލު ނުވާ ބީރަތްޓެއްސެއް ފަދައެވެ.\n" އެއީ ތެދެއް މިހާރު އަހަރެން މަތިންވެސް ހަނދާން ނައްތައިލީ؟" އަލޫކް ލާނެތް ގޮތަކަށް ހެވިފައި ހުރެގެން ކައިރިއަށް އަޅަންފެށި ކޮންމެ ފިޔަވަޅަކާއެކު ޝަލީންގެ ހިތުގެ ތެޅުން އަވަސްވެގެން އައެވެ. "އަހަންނެއް ޤަބޫލެއް ނުކުރާނަން. ޑްރާމާ ކުއީންގެ އިތުރު ޑްރާމާއަކަށް މިވެސް ވާނީ." އަލޫކްގެ ވާހަކައިން ޝަލީން ހައިރާންވިއެވެ. ހަމަ ހަޤީޤަތުގައިވެސް އަލޫކްއަށް ޤަބޫލު ނުކުރެވެނީ ހެއްޔެވެ؟\nއަލޫކް އައިސް ކައިރިއަށް ހުއްޓުމުން ޝަލީން ބިރުން ދެއަތް މުށްކަވާލައިފައި މޭގައި ޖައްސާލައިގެން ހުއްޓާ ހުއްޓުނެވެ. ދެން ކަމަކާ ވިސްނައިލާފަދަ ގޮތަކަށް ދަތްދޮޅީގައި ފިރުމާލައިފައި ހަތަރުކަޅި ހަމަކޮށްލިއިރު ލޮލުގައި ހުރި ކުލަވަރު ބުނެދިނީ އަލޫކް ކުރަން އެއުޅެނީ އާދައިގެ ކަމެއް ނޫންކަމެވެ. "ހަޤީޤަތުގައިވެސް ހަނދާން ނެތިއްޔާ އަހަރެންނަށް އެނގޭ އަލުން ހަނދާންތައް އެނބުރި އަންވަރުގެ މެޖިކް ސްޕެލްއެއް." ލާނެތް ހިނިތުންވުމަކާއެކު އަލޫކް ކުރިއަށްވުރެވެސް ކައިރިވެފައި ކުރި ކަމަކުން ޝަލީން މޫނުން ތަރި ބުރައިލިއެވެ.


Amaazakee3aharu thereygai 85 resort tharahggee kurun: Minister Mausoom – adduLIVE\nއަމާޒަކީ3އަހަރުގެ ތެރޭގައި 85 ރިސޯޓް ތަރައްޤީކުރުން: މިނިސްޓަރު މައުސޫމް\nFeb 10, 2021, 11:34 އަބްދުﷲ ޔާމީން\nރިސޯޓު ތަރައްގީ ކުރުމަށް ސަރުކާރުން ދޫކޮށްފައިވާ ފަޅުތަކާއި ރަށްތަކުގެ އަދަދު 85 ކަށް އަރާކަމަށާއި ސަރުކާރުގެ އަމާޒަކީ ތިން އަހަރު ދުވަހުގެ ތެރޭގައި އިތުރު ފުރުސަތު ދީގެން އެތަންތަން ވުޖޫދަށް ގެނައުން ކަމަށް ޓޫރިޒަމް މިނިސްޓަރު ޑރ. އަބްދުﷲ މައުސޫމް ވިދާޅުވެއްޖެއެވެ.\nރައްޔިތުންގެ މަޖިލީހުގެ މިއަދުގެ ޖަލްސާގައި މެމްބަރުން ކުރިމަތިކުރި ސުވާލުތަކަސް ޖަވާބު ދެއްވަމުން މިނިސްޓަރު މައުސޫމް ވިދާޅުވީ، ރާއްޖޭގައި މިހާރު ހުރި 51،000 އެނދަކީ މިހާރު ޓޫރިޒަމަށް މަދު އަދަދެއް ކަމަށެވެ.\nރާއްޖޭގައި ހުރި އެނދު ތަކަކީ އެކަށީގެންވާ އަދަދެއް ނޫން ކަމަށް ވިދާޅުވެ ވާހަކަ ދައްކަވަމުން މިނިސްޓަރު މައުސޫމް ވިދާޅުވީ، ރާއްޖޭގެ ޑޮމެސްޓިކް ޓްރާންސްޕޯޓް ނެޓްވޯކް ހިންގޭނީ އިތުރު އެނދު ތަކެއް އައިސްގެން ކަމަށެވެ.\nމީގެ އިތުރުން މިނިސްޓަރު މައުސޫމް ވިދާޅުވީ، މި ސަރުކާރުން ޓޫރިސްޓް ރިސޯޓް ހަދަން 28 ރަށެއް ނެރެން ނިންމާފައި ކަމަށާއި، އެ އެނދުތައް ނެރޭނީ ފިޔަވަހިތަކަށް ބަހާލައިގެން ކަމަށެވެ.\nމިހާތަނަށް ރާއްޖޭގައި ރިސޯޓްގެ ގޮތުގައި ނުހެދި ހުރި ތަންތަނާއި ގުޅޭގޮތުން ވާހަކަ ދައްކަވަމުން މިނިސްޓަރު މައުސޫމް ވިދާޅުވީ، ރަށާއި ފަޅު ހިމެނޭ ގޮތަށް 85 ތަނެއް ނުހެދިހުރިކަމަށެވެ. ޓޫރިޒަމް ފަހި ކުރާ ބިލުގެ އަލީގައި މި ތަންތަން ހެދުމުގެ މަސައްކަތް ކުރިއަށްދާ ކަމަށާއި، އަދި އެކަމާއި ގުޅޭގޮތުން ބައެއް ފަރާތްތަކާއި ވެސް ބައްދަލުކޮށްފައިވާކަމަށެވެ.\nރައްޔިތުންގެ މަޖިލީސް ފަތުރުވެރިކަން


ނައިކް ދޫކޮށްލުމަށް ފަހު ނޭމާ ޕޫމާ އާއި ގުޅިއްޖެ – Dhuvas Online\nނައިކް ދޫކޮށްލުމަށް ފަހު ނޭމާ ޕޫމާ އާއި ގުޅިއްޖެ\n13 ސެޕްޓެމްބަރ 2020\nފްރާންސްގެ ޗެމްޕިއަން ޕީއެސްޖީއަށް ކުޅެމުން އަންނަ ބްރެޒިލް ފޯވަޑް ނޭމާ ނައިކީ ދޫކޮށްލުމަށް ފަހު ޖަރުމަންގެ ޕޫމާ އާއި ގުޅިއްޖެއެވެ.\nނޭމާ ރަސްމީކޮށް ޕޫމާ އާއި ގުޅުނުކަން އޭނާގެ ރަސްމީ ޓްވިޓާ އެކައުންޓް މެދުވެރިކޮށް ހާމަކޮށްފައިވާއިރު، ނޭމާ ބުނެފައިވަނީ ފުޓްބޯޅައިގެ ލެޖެންޑުންނަށް އެހީތެރިވެދިން ބްރޭންޑެއްކަމަށްވާ ޕޫމާއާއި ގުޅެން އޭނާއަށް ލިބުމަކީ ލިބުނު ކުރިއެރުމަކާއި ފަޚުރެއްކަމަށެވެ. އަދި އޭނާ ޖަރުމަންގެ ޕޫމާ އާއި ގުޅުނީ ޕޫމާ އާއި ގުޅިފައިވާ ކުރީގެ މަސްޙޫރު ތަރިންގެ ވީޯޑިއޯ ތަށް ބެލުމަށް ފަހުގައި ކަމަށް ވެސް ނޭމާ ބުނެފައިވެއެވެ.\nއުމުރުން 28 އަހަރުގެ ނޭމާ އޭނާގެ ކުރީގެ ސްޕޮންސަރު އެމެރިކާގެ ނައިކީން 15 އަހަރަށް ފަހު ވަކިވިކަން ހާމަކޮށްފައި ވަނީ މީގެ ދެ ހަފްތާއެއް ކުރިންނެވެ.\nނައިކީ އިން ނޭމާ ސްޕޮންސާކުރީ އޭނާގެ އުމުރުން އެންމެ 13 އަހަރުގައި، ބްރެޒިލްގެ ސަންތޯސްގެ ޖޫނިއާ ޓީމަށް ކުޅުނިއިރެވެ. ރިޕޯޓްތައް ބުނާ ގޮތުގައި ނޭމާ އާއި ނައިކީން ވަކިވީ އެއްބަސްވުން އާކުރާއިރު ލިބޭނެ އަދަދަކާ މެދު އެއްބަސްނުވެވިގެންނެވެ. އަދި ނޭމާ އާއި ނައިކީން އެންމެ ފަހުން ހަދާފައި އޮތީ 2022 ވަނަ އަހަރު ހަމަވާ ގޮތަށް އޮތް 11 އަހަރުގެ ކޮންޓްރެކްޓެއް ކަމަށާއި އޭގެ ދަށުން ނޭމާ އަށް ޖުމްލަ 105 މިލިއަން ޑޮލަރު ލިބޭނެ ކަމަށްވެސް ރިޕޯރޓްތަކުގައިވެއެވެ.\nބާސެލޯނާއަށް ވެސް ކުޅެފައިވާ ނޭމާ ޕިއެސްޖީއަށް ބަދަލުވީ 2017 އޮގަސްޓްމަހު ރެކޯޑު އަގެއްކަމަށްވާ 222 މިލިއަން ޔޫރޯއަށެވެ. ނޭމާ ވަނީ ނިމިގެން ދިޔަ ސީޒަންގެ ޗެމްޕިއަންސް ލީގު ފައިނަލަށް ޕީއެސްޖީއާއެކު ދަތުރުކޮށްފައެވެ.\nމީގެ ކުރިން ޕޫމާއިން ސްޕޮންސަރކޮށްފައިވާ މަޝްޙޫރު ފުޓްބޯޅަ ލެޖެންޑުންގެ ތެރޭގައި، ޕެލޭ، ޖޯހަން ކްރައިފް އަދި އޫސެބިއޯގެ އިތުރުން މަޝްޙޫރު ޑިއޭގޯ މެރަޑޯނާވެސް ހިމެނެއެވެ.


Huvadhu Atoll Uthuruburi Atoll Council – 2012 – July\nމިނިވަންދުވަހާއި ގުޅިގެން ދިދަ ނެގުމުގެ ރަސްމިއްޔާތު ހުވަދުއަތޮޅުއުތުރުބުރީގައި ބާއްވައިފި\n2012 ވަނަ އަހަރުގެ މިނިވަންދުވަހުގެ ރަސްމިއްޔާތު ފާހަގަކުރުމުގެ ގޮތުން ދިވެހިންގެ މެދުގައި ޤައުމީ ރޫޙު ދިރުވާ އާލާކުރުމަށްޓަކައި ދިވެހިރާއްޖޭގެ މީހުން ދިރިއުޅޭ ހުރިހާ ރަށެއްގައި އެއްފަހަރާ އެއްގަޑިޔެއްގައި ދިދަ ނެގުމުގެ ރަސްމިއްޔާތެއް ބޭއްވުމަށް ވަޒީރުންގެ މަޖިލީހުން ނިންމެވުމާއި ގުޅިގެން، ހުވަދު އަތޮޅުގެ ހުރިހާ ރަށެއްގެ ރަށުކައުންސިލްގެ އިދާރާގައި 26 ޖުލައި 2012 ވަނަ ދުވަހުގެ ރޭގަނޑު 22:00 ގައި ދިދަ ނެގުމުގެ ޚާއްޞަ ރަސްމިއްޔާތު ބޭއްވުނެވެ. މި ގޮތުން ވިލިނގިލީގައި ބޭއްވުމަށް ހަމަޖެހިފައިވާ ރަސްމިއްޔާތު ބޭއްވިފައިވަނީ އަތޮޅުކައުންސިލްގެ [...]\nހުވަދުއަތޮޅުއުތުރުބުރީ އަތޮޅުކައުންސިލްގެ 67 ވަނަ ޖަލްސާ ބާއްވައިފި\nހުވަދުއަތޮޅު އުތުރުބުރީ އަތޮޅުކައުންސިލްގެ 67 ވަނަ ޖަލްސާ 17 ޖުލައި 2012 ވަނަ ދުވަހުގެ ހެނދުނު 10:00 ގައި އަތޮޅުކައުންސިލްގެ އިދާރާގައި ބާއްވައިފި އެވެ. މި ޖަލްސާ ބޭއްވިފައިވަނީ އަތޮޅުކައުންސިލްގެ 67 ވަނަ ޖަލްސާގެ އެޖެންޑާ ފާސްކުރުމާއި،65،66 ވަނަ ޖަލްސާގެ ޔަވްމިއްޔާ ފާސްކުރުމާއި، 67 ވަނަ ޖަލްސާގެ އެޖެންޑާގައި ހިމެނޭ ކަންތައްތަކާބެހޭ ގޮތުން މަޝްވަރާކޮށް ގޮތެއް ނިންމުމަށެވެ. މި ޖަލްސާގެ އެޖެންޑާގައިވާ ކަންތައްތަކާމެދު މަޝްވަރާކޮށް، އެ ކަންތައްތަކުގެ ތެރެއިން 8 ކަމެއް މި ޖަލްސާއިން ނިންމާފައިވެ އެވެ. [...]\nހުވަދުއަތޮޅުއުތުރުބުރީ އަތޮޅުކައުންސިލްގެ 66 ވަނަ ޖަލްސާ ބާއްވައިފި\nހުވަދުއަތޮޅު އުތުރުބުރީ އަތޮޅުކައުންސިލްގެ 66 ވަނަ ޖަލްސާ 10 ޖުލައި 2012 ވަނަ ދުވަހުގެ ހެނދުނު 10:00 ގައި އަތޮޅުކައުންސިލްގެ އިދާރާގައި ބާއްވައިފި އެވެ. މި ޖަލްސާ ބޭއްވިފައިވަނީ އަތޮޅުކައުންސިލްގެ 66 ވަނަ ޖަލްސާގެ އެޖެންޑާ ފާސްކުރުމާއި،64 ވަނަ ޖަލްސާގެ ޔަވްމިއްޔާ ފާސްކުރުމާއި، 66 ވަނަ ޖަލްސާގެ އެޖެންޑާގައި ހިމެނޭ ކަންތައްތަކާބެހޭ ގޮތުން މަޝްވަރާކޮށް ގޮތެއް ނިންމުމަށެވެ. މި ޖަލްސާގެ އެޖެންޑާގައިވާ ކަންތައްތަކާމެދު މަޝްވަރާކޮށް، އެ ކަންތައްތަކުގެ ތެރެއިން5ކަމެއް މި ޖަލްސާއިން ނިންމާފައިވެ އެވެ. [...]\nހުވަދުއަތޮޅުއުތުރުބުރީ އަތޮޅުކައުންސިލްގެ 65 ވަނަ ޖަލްސާ ބާއްވައިފި\nހުވަދުއަތޮޅު އުތުރުބުރީ އަތޮޅުކައުންސިލްގެ 65 ވަނަ ޖަލްސާ 03 ޖުލައި 2012 ވަނަ ދުވަހުގެ ހެނދުނު 10:00 ގައި އަތޮޅުކައުންސިލްގެ އިދާރާގައި ބާއްވައިފި އެވެ. މި ޖަލްސާ ބޭއްވިފައިވަނީ އަތޮޅުކައުންސިލްގެ 65 ވަނަ ޖަލްސާގެ އެޖެންޑާ ފާސްކުރުމާއި، 65 ވަނަ ޖަލްސާގެ އެޖެންޑާގައި ހިމެނޭ ކަންތައްތަކާބެހޭ ގޮތުން މަޝްވަރާކޮށް ގޮތެއް ނިންމުމަށެވެ. މި ޖަލްސާގެ އެޖެންޑާގައިވާ ކަންތައްތަކާމެދު މަޝްވަރާކޮށް، އެ ކަންތައްތަކުގެ ތެރެއިން ކަމެއް މި ޖަލްސާއިން ނިންމާފައިވެ އެވެ. މި ގޮތުން ނިންމި ކަންތައްތަކުގެތެރޭގައި ހިމެނެނީ:- [...]\nހުވަދުއަތޮޅުއުތުރުބުރީ އަތޮޅުކައުންސިލްގެ 64 ވަނަ ޖަލްސާ ބާއްވައިފި\nހުވަދުއަތޮޅު އުތުރުބުރީ އަތޮޅުކައުންސިލްގެ 64 ވަނަ ޖަލްސާ 28 ޖޫން 2012 ވަނަ ދުވަހުގެ ހެނދުނު 10:00 ގައި އަތޮޅުކައުންސިލްގެ އިދާރާގައި ބާއްވައިފި އެވެ. މި ޖަލްސާ ބޭއްވިފައިވަނީ އަތޮޅުކައުންސިލްގެ 64 ވަނަ ޖަލްސާގެ އެޖެންޑާ ފާސްކުރުމާއި، 64 ވަނަ ޖަލްސާގެ އެޖެންޑާގައި ހިމެނޭ ކަންތައްތަކާބެހޭ ގޮތުން މަޝްވަރާކޮށް ގޮތެއް ނިންމުމަށެވެ. މި ޖަލްސާގެ އެޖެންޑާގައިވާ ކަންތައްތަކާމެދު މަޝްވަރާކޮށް، އެ ކަންތައްތަކުގެ ތެރެއިން7ކަމެއް މި ޖަލްސާއިން ނިންމާފައިވެ އެވެ. މި ގޮތުން ނިންމި ކަންތައްތަކުގެތެރޭގައި [...]


Gajraaj aai Neena ge "Badhai Ho"akee hageegee vaahaka eh?\nގަޖްރާޖް އާއި ނީނާގެ "ބަދާއީ ހޯ" އަކީ ހަގީގީ ވާހަކައެއް؟\n"ބަދާއީ ހޯ": މަދުން ނޫނީ ނުފެންނަ ވަރުގެ މަޖާ، މޮޅު ފިލްމެއް\nގަޖްރާޖް ރާއޯ އާއި ނީނާ ގުޕްތާގެ "ބަދައީ ހޯ" ރިލީޒް ކުރިތާ ތިން އަހަރު ފުރުން ދާދިފަހުން މި ފިލްމުގައި މަސައްކަތްކުރި ފަންނާނުން ވަނީ ފާހަގަ ކޮށްފަ އެވެ. މިއީ މަދުން ނޫނީ ނުފެންނަ ވަރުގެ މޮޅު ހިންދީ ފިލްމެކެވެ.\nގަޖްރާޖް އަށް މި ފިލްމު ކުޅެން ލިބުނީ ފިލްމުގެ ބަތަލު އަޔުޝްމާން ކުރާނާގެ ސަބަބުންނެވެ. ގަޖްރާޖް ފިލްމުގައި ބައިވެރި ކުރަން ހުށަހެޅީ އަޔުޝްމާން އެވެ. މި ފިލްމު ކުޅެން ލިބުނުއިރު ބޮލީވުޑް ފިލްމުތަކުގައި ކުދިކުދި ރޯލުތައް ގަޖްރާޖް ކުޅޭތާ 25 ވަރަކަށް އަހަރު ވެއްޖެ އެވެ. ނަމަވެސް އޭނާއަކީ ކާކުކަން ބެލުންތެރިންނަށް ފާހަގަ ކުރެވުނީ "ބަދާއީ ހޯ" އިންނެވެ.\nމި ފިލްމުގައި އޭނާގެ ބައްޕަގެ ރޯލު ގަޖްރާޖް އާ ވަރަށް ގުޅޭ ކަމަށް އަޔުޝްމާން އަށް މާ ކުރިން ވެސް ގަބޫލު ކުރެވުނެވެ. ނަމަވެސް އޭނާގެ މަންމަގެ ރޯލަށް ނީނާ ގުޕްތާ ފިޓް ވާނެ ކަމާ މެދު ފުރަތަމައިނުން އަޔުޝްމާން އަށް ވަރަށް ޝައްކު ވިއެވެ. ސަބަބަކީ މަންމައެއްގެ ރޯލު ކުޅޭ ވަރަށް ވުރެ ނީނާ ޒުވާން ވީމަ އެވެ.\nނީނާ ކުޅުނު ރޯލު ފުރަތަމަ ހުށަހެޅުނީ ތައްބޫ އަށެވެ. ނީނާއަށް އެ ރޯލު ދޭން ފެންނަ ކަމަށް ފިލްމު އުފައްދާ މީހުންނަށް މަޝްވަރާ ދިނީ ތައްބޫ އެވެ.\n"ބަދާއީ ހޯ" އަކީ ހަގީގީ ވާހަކައެއްގެ މައްޗަށް ކުޅެފައިވާ ފިލްމެއްކަން އެނގެނީ މަދު ބަޔަކަށެވެ. މިއީ ފިލްމުގެ ވާހަކަ ލިޔުނު ލިޔުންތެރިޔާ އަކްޝޭ ގިލްޑަލްގެ އަމިއްލަ ތަޖުރިބާއަކުން އުފަންވި ޚިޔާލަކަށް ލިޔެފައިވާ ވާހަކަ އެކެވެ.\nއަކްޝޭގެ ބޮޑުދައިތަ އުފަންވެފައި ވަނީ އޭނާގެ ބޮޑުބޭބެއަށް 25 އަހަރުގަ އެވެ. މި ވާހަކައިގެ ޚިޔާލު އޭނާއަށް ނަގާފައިވަނީ މި ހާދިސާ އިންނެވެ.\n"ބަދާއީ ހޯ' ގައި ދައްކަނީ އުމުރުން 50 ވަރަކަށް އަހަރުގެ އަންހެނަކު ބަލިވެ އިނުމުން އޭނާގެ ބޮޑެތިވެފައި ތިބި ދަރިންނާއި މުޖުތަމައުގެ މީހުންގެ ކުރިމަތީގައި އޭނާއަށް ކުރިމަތިވާ ލަދު ގަންނަން ޖެހޭ ކަހަލަ ހާދިސާ ތަކެކެވެ. އަދި އެ ދަރިން އެކަމާ ގަންނަ ލަދުން އުޅޭ ގޮތެވެ.\nހިތްހަމަނުޖެހޭ ފިލްމުތަކެއް ކުޅެން ޖެހުނު: އަޔުޝްމާން


ބަންސާލީގެ ފިލްމުން ފެންނާނީ ރިތިކް ތަ؟ ބަންސާލީގެ ފިލްމުން ފެންނާނީ ރިތިކް ތަ؟\nބަންސާލީގެ ފިލްމުން ފެންނާނީ ރިތިކް ތަ؟\nހިންދީ މީޑިއާތަކުން މިއަހަރު އެންމެ ގިނަ ސުރުހީތަކުން ޖާގަ ހޯދި އެކަކަށްވާނީ މަޝްހޫރު ޑައިރެކްޓަރ ސަންޖޭ ލީލާ ބަންސާލީއެވެ. "ޕަދްމާވަތް"ގެ ކާމިޔާބީއަށްފަހު ބަންސާލީގެ އާ ފިލްމް " އިންޝާﷲ" ސަލްމާނާއި އާލިއާ އާއި އެކު އިއުލާންކުރިއެވެ. ސަލްމާން ހާނާއި ބަންސާލީގެ ތެރޭގައި އުފެދުނު ހިޔާލު ތަފާތުވުންތަކަށްފަހު އެތައް ގެއްލުމަކާއި އެކު ފިލްމުގެ މަސައްކަތް ވަނީ ހުއްޓާލާފައެވެ. އެހެންނަމަވެސް މިކަމާއި ގުޅޭ ގޮތުން މިހާތަނަށްވެސް ސަލްމާނާއި ބަންސާލީވެސް ވާހަކަ ދައްކާފައެއް ނުވެއެވެ.\nއެ ވާހަކަތަކަށްފަހު ބަންސާލީ ވަނީ އަނެއްކާވެސް އާ ފިލްމެއް އާލިއާ ހިމަނައިގެން އިއުލާންކޮށްފައެވެ. އެއަށްފަހު ދާދީ ފަހުންވަނީ އަނެއްކާވެސް އާ ފިލްމެއް އިއުލާންކޮށްފައެވެ. " ބައިޖޫ ބައުރާ" ގެ ނަމުން ނަންދީފައިވާ މި ފިލްމާއި އެކު ބަންސާލީ މިވަނީ އަނެއްކާވެސް ސުރުހީތަކަށް އަރާފައެވެ.\nމި ފަހަރު " ބައިޖޫ ބައުރާ" ގެ ލީޑު ރޯލުން ފެންނާނެ ތަރިއަކާއި މެދުއެވެ. މީޑިއާ ރިޕޯޓްތައް ބުނާ ގޮތުން މި ފިލްމުގެ ލީޑްރޯލް އެންމެ ފުރަތަމަ ދޭން ނިންމީ ބަންސާލީގެ އެންމެ ފަހުގެ ފިލްމުތަކުން ފެނިގެން ދިޔަ ރަންވީރު ސިން އަށެވެ. އެހެންނަމަވެސް އޭނާ އެއްބަސްނުވުމުން އަޖޭއަށް ވެސް ފިލްމު ހުށައެޅިއެވެ. އަޖޭވެސް އެއްބަސް ނުވުމުން މިހާރު އެ ފިލްމް ރިތިކަށް ހުށައަޅާފައިވާކަމަށް ރިޕޯޓްތައް ބުނެއެވެ.\nމީޑިއާ ރިޕޯޓްތައް ބުނާ ގޮތުން ރިތިކް އާއި ބަންސާލީ ވަނީ ގިނަ ބައްދަލުވުންތަކެއް ބާއްވާފައެވެ. އަދި ބަންސާލީ މި ފިލްމް ރިތިކަށް ހުށައެޅީ ރިތިކްގެ އެންމެ ފަހުގެ ފިލްމް "ސުޕަރ 30" އާއި "ވާރ" ގެ ކަމީޔާބީ އަށް ފަހުކަމަށްވެއެވެ.\nރިތިކް ފިލްމަށް އެއްބަސްވެފައިވާކަމަށްވެސް ބައެއް މީޑިއާ ރިޕޯޓްތައް ބުނެއެވެ. އަދި ރަސްމީކޮށް އެއްބަސްވުމުގައި ސޮއިކޮށް ރަސްމީކޮށް ފިލްމުގެ ވާހަކަތައް ދާދި އަވަހަށް އިއުލާންކުރާނެކަމަށްވެސްވެއެވެ.\n"ސުޕަރ 30" އާއި "ވާރ" ގެ ކަމީޔާބީ އަށް ފަހު ރިތިކް ފިލްމަކަށް އެއްބަސްވިކަން ރަސްމީކޮށް އިއުލާންކޮށްފައިވަނީ އެނާގެ ބައްޕަ ރާކޭޝް ރޯޝަން އުފައްދާ "ކްރިޝް4" އަކަށެވެ.